(15 ސެޕްޓެމްބަރ 2019 އާ ގުޅޭ)\n"ދެން އަހަރެން އުފާވާނޭ ކޮންކަމެއް" ހޭޒަލް ވިސްނާލާފައި ބުންޏެވެ.\n"މިކޮޅަށް ޒެއްލު ގެންނަންވެގެން" ލިއަމް ބުންޏެވެ.\nލިއަމް ބުނި އެއްޗެއް ޔަގީންކޮށްލުމަށް ހޭޒަލްއަށް އަލުން އަހާލެވުނެވެ. މިފަހަރު ވެސް ލިއަމް ބުނީ ހަމަ އެކައްޗެކެވެ. ލިބުނު އުފަލުން ހޭޒަލް ފުންމައިގަތުމާއެކު ތޫލި ހަޅޭކެއްގެ އަޑު އަނގައިން ނުކުތެވެ. ހޭޒަލްގެ މި އުފާވެރިކަން ފެނި ލިއަމްގެ ހުނުމުގެ އަޑު ފޯނުން އިވިއިވި ހުއްޓެވެ. ލިއަމް ދެތިން ފަހަރަށް ގޮވާލިފަހުން ހޭޒަލްގެ ސަމާލުކަން ފޯނަށް ދީފިއެވެ.\n"އެކަން ހަމަޖައްސަމުން އަހަރެން މިދަނީ، މިހާރު ޒެއްލު ގެނައުމަށްވުރެ އަހަރެން ގަސްދުކުރީ މިކޮޅުގައި ހުންނަ ލާސްޓް މަންތުގެ ތެރޭ ޒެއްލު ގެންނަން" ލިއަމް ބުންޏެވެ.\n"ކިހާ ދުވަހަކަށް" ހޭޒަލްއަށް އަވަސް އަވަހަށް އަހާލިއެވެ.\n"ޓުވެންޓީފައިވް ޑޭޒް ރަނގަޅެއްނު، އޯލްމޮސްޓް ހޯލް މަންތެއްނު އެއީ" ލިއަމް ބުންޏެވެ. ޝަކުވާކުރުމުގެ ބަދަލުގައި ހޭޒަލް ހުރީ ލިއަމްގެ ގާތަށް ދިއުމުގެ ފުރުޞަތު ލިބުނީތީ ވެސް ޝުކުރުވެރިވެފައެވެ. ހަމައެއާއެކު ފަންސަވީސް ދުވަހަކީ މަދުދުވަސްކޮޅެއްނޫންކަން ހޭޒަލް ހިތަށް އެރިއެވެ.\nފުރަން ތައްޔާރުވާންވީމާ ލިއަމް އަންގާނަން ކަމުގައި ބުންޏެވެ. ހޭޒަލް މިހާރުއްސުރެ އެވަގުތަކަށް އިންތިޒާރުކުރަން ފަށައިފިއެވެ. އެ ޚަބަރުން އެކަނިވެސް ހޭޒަލްގެ ސިކުނޑިން އެތައް ބުރަކަމެއް ފިލައިގެން ހިނގައްޖެ ކަހަލައެވެ. ބޭކާރު ޚިޔާލުތަކާ ދުރަށް ދެވުނެވެ. އެރޭ ލިއަމްއާ ދެ މީހުން ވަރަށް ދަންވަންދެން ވާހަކަދައްކަން ތިއްބެވެ.\nކުޅުދުށްފުއްޓަށް ލިއަމް ދިޔަތާ ތިންވަނަ މަސް ފެށުމާއެކު ލިއަމްގެ އޮފީހުގައި އުޅޭ ރަޙުމަތްތެރިއެއް މެދުވެރިކޮށް ހޭޒަލްއާ ހަމައަށް ޓިކެޓު ފޯރުކޮށްދިނެވެ. މުހުސިނާ ގާތު ވެސް ހޭޒަލް ފުރަން އުޅޭކަން އޮތީ ބުނެފައެވެ. އޭނާ ވައިގެ ބަނދަރަށް އައީ އާތިޝްއާއެކުއެވެ. ޒައިދަންއާ ދިމާވީ ވެސް އެތަނުންނެވެ. އެތެރޭގެ އުދުހުންތަކާ ބެހޭ ގިމަތައާ ދިމާގައި ހޭޒަލް މަޑުކޮށްލައިގެން ހުރީ އާތިޝްއާއި ޒައިދަންގެ ގާތުގައެވެ. އޭނާ ޗެކިންނަށް ވަނުމުގެ ކުރީން އެތަނަށް ސާއިރާ ވެސް ރިޒްވާނާއެކު އަތުވެއްޖެއެވެ. އެ އެންމެންނާ ސަލާމްކޮށްފައި ހޭޒަލް އެތެރެއަށް ވަނީ އެންމެފަހުގެ ގޮވާލުމާއެކުއެވެ. އެކަނި ތަނަކަށްދާ ފުރަތަމަފަހަރުވީމަ ހޭޒަލް ހުރީ ހިސާބަކަށް ޖެހިލުންވެފައެވެ. އެހެންނަމަވެސް އޭނާ ހިތްހަމަޖައްސާލީ ލިއަމްއާ ބައްދަލުވާން ދެން ގިނައިރެއްނެތްކަން ހިތަށް އަރުވާލާފައެވެ.\nފްލައިޓަށް އެރި ގޮތަށް ހޭޒަލްގެ ހެޑްފޯނު އަޅާލިއެވެ. އާދައިގެ ފްލައިޓްތަކުގައި ދަތުރުކުރާއިރު އޭނާގެ ކަންފަތުގައި ރިހޭ ގޮތްވެއެވެ. ދެން ދަތުރު ނިމޭއިރު ހުންނާނީ ކަންފަތް ބައްވެފައެވެ. އެއީ ހޭޒަލްއަށް ވަރަށް އުނދަގޫވާ ކަމެކެވެ. ޕްރެޝާގެ އަސަރު ކަންފަތަށް ޖަހާ އުގުރި ޖެހުމަށްވުރެ ހެޑްފޯނު އެޅުމުން މާބޮޑަށް ވެސް ކުޑަވެއެވެ. އިރުއިރުކޮޅާ އަތުގައި އޮތް އެޕަލް ގަޑިއަށް ހޭޒަލް ބަލާލައެވެ. "ފްލައިޓް މޯޑަށް" ލުމުގެ ކުރީން ލިއަމްއަށް އެންމެފަހުގެ އަފްޑޭޓް ހޭޒަލް ދިނެވެ.\nހަނިމާދޫ އެއާޕޯޓުގައި ޕްލައިޓް ޖެއްސުމާއެކު ބޭއިޚްތިޔާރުގައި ހޭޒަލްއަށް ހިނިތުންވެވުނެވެ. މޮޔައަކުހެން އެކަނި އިނދެ ހޭތަން ޖެހިގެން އިން މީހާއަށް ފާހަގަވާން ބޭނުންނުވާތީ އޭނާ އިނީ ތިރީ ތުންފަތުގައި ދަތް އަޅާލައިގެންނެވެ. ފަސެންޖަރުން ތެދުވަން ހުއްދަލިބުމާއެކު ކެތްތެރިކަން ކުޑަވެފައި އިން ހޭޒަލް ތެދުވެއްޖެއެވެ.\nކަޅުފޮށީގެ މަތީ ކަޅުކުލައިގެ ރޮނގު ދެމި ކެންވަސް ޑަފެލް ބޭގު ބަހައްޓާލައިގެން ހުރެ މީހުންތަކުގެ ތެރެއިން ހޭޒަލް ނުކުތެވެ. ހިނގާ އުޅެން ފަސޭހައަށް އޭނާ ޚިޔާރުކުރީ އޭނާ ޢާންމުކޮށް އަރާ ކޮންވާސް ބޫޓެވެ. މޫސުން ދައްކާ ގޮތުން ވަރަށް ހޫނުވާނޭކަން އެނގޭތީވެ އޭނާގެ އަތުގައި ޕެނަމާ ތޮތްޕެއް އޮތެވެ. ލައިގެން ހުރީ ލިޔުންތަކެއް ޖެހި ހުދު ޓީޝަޓަކާއި ކަޅުކުލައިގެ ސްކިނީ ޖީންސެކެވެ. ޓީޝާޓުގެ ކަރުވަޅުގައި ހޭޒަލްގެ އަވިއައިނު އަޅުވާލައި އޮތެވެ. އޭނާ ފަރުވާތެރިކަމާއެކު ޖަމާވެފައި އޮތް މީހުންނަށް ބަލަމުން މަޑުން ކުރިއަށް އައެވެ. ބާގެންޑީ ކުލައިގެ އަތްދިގު ޓީޝާޓަކާއި ކަޅު ޖީންސެއްގަ ހުރި ލިއަމް ފެނުމާއެކު އެ ދިމާއަށް ހޭޒަލް އައީ ދުވެފައި ކަހަލަ ގޮތަކަށެވެ. ލިއަމްއަށް ވެސް އޭނާގެ ދެއަތް ހުޅުވާލެވުމާއެކު ކުރިއަށް އާދެވުނީ ހިނިތުންވެލައިގެން ހުރެއެވެ. ހޭޒަލްގެ ގައިގާ ލިއަމް ބައްދާލިއެވެ. ލޯތްބާއެކު ފިރުމާލައި ދަތުރު ކިހިނެއްތޯ އަހާލިއެވެ. އަދި އަވަސް ހަރަކާތެއްގެ ގޮތުން ހޭޒަލްގެ ބޮލުގައި ބޮސްދިނެވެ. ލާންޗު ތައްޔާރަށް އޮތް ކަމަށް ބުނެ ހޭޒަލްގެ ލަގޭޖުގައި ލިއަމް ހިފިއެވެ. އެތަނުގައި އެމީހުންނަށް ބަލަން އިތުރު މީހަކު ހުރިކަން ހޭޒަލްއަށް އެނގުނީ ދެނެވެ. ލިއަމްއާ ދާދި އެއްވަރުގެ އިސްކޮޅެއް ހުރި އެހެންނަމަވެސް ހަށިގަނޑު ހިމަ މީހެކެވެ. މޫނުމަތިން އެހާ ދުވަސްވީ ވައްތަރެއް ނުޖަހައެވެ. ދެމިލާފައި ހުރި މޫނަކާއި ކުރުކޮށްކޮށާ އެއްފަރާތަށްވާހެން ފުނާ އަޅާފައިވާ ކަޅު އިސްތަށިގަނޑެކެވެ.\n"މީ ޝިޔާނު..." ލިއަމް އެ މީހާއަށް އިޝާރާތްކޮށް ބުނެލިއެވެ.\n"ޒެއްލު ކިހިނެއްތަ؟ ވަރަށް އިންތިޒާރު ކުރުވެން ބައްދަލުވާނެ ދުވަހަކަށް" ޝިޔާނު ހިނިތުންވުމަކާއެކު ބުނެލިއެވެ. ހޭޒަލް ވެސް ބަދަލުގައި ހިނިތުންވުމެއް ދެމުން ރަނގަޅޭ ބުނެލިއެވެ. ނަމަވެސް އޭނާ ހުރީ އެހާ ގަޔާވެފައެއްނޫނެވެ. ހޭޒަލްގެ ހަޔާތުގަ ވެސް ޝިޔާނާ މި ބައްދަލުވީ މުޅިން އަލަށެވެ. އެހެންނަމަވެސް އޭނާ ޒެއްލުއޭ ބުނެ ވާހަކަދެއްކި ގޮތުން ހޭޒަލްއަށް ހީވީ ޝިޔާނަށް އޭނާ ވަރަށް ރަނގަޅަށް އެނގެނީހެންނެވެ. އަވިގަނޑުގެ ތެރެއަށް ނުކުންނަންވާއިރަށް ހޭޒަލްގެ ޓީޝާޓުގައި އަޅުވާލާފައި އޮތް އަވިއައިނު ލޮލަށް ހެޔޮވަރުކޮށްލައި އަތުގައި އޮތް ޕެނަމާ ތޮޕި އަޅައިފިއެވެ. އަވިއައިނުގެ ސަބަބުން ހޭޒަލްގެ ދެ ލޯ ފޮރުވުނީތީ އޭނާ ނިކަން ފަރުވާތެރިކަމާއެކު ޝިޔާނަށް ބެލިއެވެ.\nލާންޗު ހަމަޖައްސައިދިނީ ވެސް ޝިޔާނުކަން އެނގުނީ ލާންޗަށް ހޭޒަލް އެރިފަހުން ލިއަމް ބުނީމައެވެ. ރަށުގައި ޝިޔާނަށް ނޭނގޭނެ ކަމެއް ނޯންނާނޭ ލިއަމް ބުނެލިއެވެ. ކޮންމެ ކަމެއްގައި ވެސް އެންމެ އެހީތެރިވާ މީހަކީ ޝިޔާނުކަމެވެ. ވަރަށް ގިނަ ގޮތްގޮތަށް ޝިޔާނަށް ލިއަމް ތަޢުރީފު ކުރިއެވެ. ޝިޔާނު ހީނލަހީނލާ އިނީއެވެ.\n"ބޭބީ ސައިބޮއެގެންތަ މިކޮޅަށް އައީ" ލިއަމް އަހާލިއެވެ.\n"ދޮންބެ ބުނީމަ އެއަރޕޯޓުން ވެސް ކުޑަގޮތެއް ހަދާލައިގެން މިހުރީ" ހޭޒަލް ބުންޏެވެ.\n"އެހެންވީރު އެންމެން އެއްކޮށް ދެން ލަންޗަށް ދޯ ދާނީ" ޝިޔާނު ބުންޏެވެ. ލިއަމް ބޯޖަހާލިއެވެ.\nކުޅުދުށްފުށި ބަނދަރަށް ލާންޗު އައިސް ކައިރިކޮށްލުމުން ލިއަމްގެ އެހީގައި ފާލަން މައްޗަށް ހޭޒަލް ފޭބިއެވެ. އޭނާގެ ފޮށިތައް ލާންޗުގައި ހުރި ޝިޔާނު ބޭލިއެވެ. ހޭޒަލް އަންނަންވާއިރަށް ހުރިހާކަމެއް ވެސް ހުރީ ވަރަށް ފުރިހަމައަށް އިންތިޒާމުކުރެވިފައިކަން ހޭޒަލްއަށް ފާހަގަކުރެވުނެވެ. އެހިސާބުގައި އޮތް ކުޑަ ވޭނަކަށް ޝިޔާނު ހަނާ އަޅާލުމާއެކު އެ އައިސް ހޭޒަލްމެން ކައިރިއަށް މަޑުކޮށްލިއެވެ.\n"ހާދަ ބަރޭ... ކޯއްޗެއްތަ މީގަ ހުރީ" ހޭޒަލްގެ ފޮށި ނަގަމުން ޝިޔާނު އަހާލިއެވެ.\n"އަންހެންވެރީންގެ ލައްކަ ސާމާނު އޮންނާނެ" ހިނިއައިސްފައި ލިއަމް ބުނެލިއެވެ. އޭނާ ޝިޔާނުގެ ފަހަތުން ހޭޒަލްގެ ޑަފެލް ބޭގް ވޭނަށް އެރުވިއެވެ. އަދި ތިންމީހުން ވޭނަށް އަރާ ހަމަޖެހިލިއެވެ.\nވޭން އައިސް މަޑުކޮށްލީ ބުރިބުރިއަށް ނަގާފައި ހުރި އިމާރާތެއްގެ ކުރިމަތީއެވެ. ތިރިކޮށް ހުރި ވަށާފާރުގައި ހުރީ ނޫކުލަ ލާފައެވެ. އެތެރެއަށް ވަންނަން ހުރީ މަލުގެ ބައްޓަންތަކަށް ފަރުމާކުރެވިފައިވާ ދަނގަޑު ގޭޓެކެވެ. ތިންކަފި ވާނޭހެން ހަދާފައި އޮތް މަގު ފިޔަވައި ދެންފެންނަނީ ދޫލައެއް ފަދައިން ވިނަ އިންދާފައި ހުރިތަނެވެ. ވިނަތަކުގެ ތެރޭ ދަނގަޑު ބެންޗުތަކާއި ދެތިން މޭޒެއް ހުއްޓެވެ. ވަށައިގެން ފެންނަނީ ފެހިކަމެވެ. ބޮޑެތި ގަސްތަކުގެ އިތުރުން ތަފާތު މާތަކުން ފުރިފައިވާ ކުދިކުދި ގަސްތަކެވެ. ހިތްގައިމު މާޙައުލެކެވެ. ހޭޒަލްގެ ލަގޭޖުތައް ހިފައިގެން ލިއަމް އައެވެ. ވޭނުގައި އިން ޑްރައިވަރު ގާތު ކޮންމެވެސް ވާހަކައެއް ޝިޔާނު ދެއްކިއެވެ. ދެން ފެނުނީ އޭނާ ބޯޖަހާލައި ވޭން ދުއްވާލި ތަނެވެ.\n"އަވީގަ ހުއްޓާ ޒެއްލު ކަޅުވެދާނެ... ހިނގާ އެތެރޭގަ މަޑުކޮށްލަން" ޝިޔާނު ބުންޏެވެ. އަދި އޭނާ ކުރިއަށް ހުރެ ގޭޓު ހުޅުވާލައި އެތެރެއަށް ވަދެއްޖެއެވެ.\nހަތަރުބުރިއަށް ހުރި އެ އިމާރާތަށް ބަލަމުން ލިއަމްއާއެކު ހޭޒަލް އައެވެ. އެއްފަރާތުގައި ކުޑައެއްގެ ދަށުގައި ހަތަރު މީހުނަށް އިށީނދެވޭނޭހެން ހުރި މޭޒުގެ ދޮށުގައި އިށީނުމަށް ޝިޔާނު އިޝާރާތްކުރިއެވެ.\n"ފަރުހާދަށް ގުޅިން... ގެއިން ނައްޓާލީއޭ ބުނީ" ޝިޔާނު ވާހަކަދެއްކީ ލިއަމްއާއެވެ.\nގިނައިރެއްނުވެ އާދައިގެ އިސްކޮޅެއްގެ ރޫފަ ރަނގަޅު ފިރިހެނަކު ވަދެގެން އަންނަތަން ފެނުނެވެ. ހުރީ ކުޑަ ބަނޑެއް ވެސް ލާފައެވެ. އަނގަ ހަލުވަމުން ދިޔައިރު އޭނާ އެ ހުރީ ގަދައަށް ދުފާލާފަކަން އެނގެއެވެ. ހީވަނީ ސައިމޭޒެއްގެ ދޮށުން ތެދުވީ ހަމަ ދެންމެ ހެނެވެ. ދަތްކޮއްޓާ އިލޮށިކޮޅެއް ވެސް އަނގައިގެ އެއްކޮޅުން ފެންނަން ހުއްޓެވެ.\n"ލިއަމް... ޝިޔާނު" އެމީހަކު ގޮވާލިއެވެ. އެމީހަކީ ފަރުހާދޭ ޝިޔާނު ބުނީ ހޭޒަލްއަށް ބަލާލަފައެވެ.\n"ކޮބާ އެތެރެއަށް ވަންނަމާ" ފަރުހާދު ބުންޏެވެ. އެތެރެއަށް ހިނގައިގަތުމުގެ ކުރީން ކަތި ނަޒަރަކުން އަވަސް ގޮތަކަށް ލިއަމްގެ ގާތުގައި ހުރި ހޭޒަލްއަށް ފަރުހާދު ބަލާލިއެވެ.\nއިމާރާތުގެ ތެރެއަށް ވަދެވެގެން ހުރި ޑަބަލް ދޮރުފަތް ލީ ބިއްލޫރި ދޮރުފަތް ހުޅުވާލައި ފަރުހާދުގެ ފަހަތުން އެހެން މީހުން އަރަންފެށިއެވެ. ހޭޒަލްގެ ފޮށިތައް ލިއަމްއާއި ޝިޔާނު އުފުލިއެވެ. ފަރުހާދު ހުއްޓުނީ ހަތަރުވަނަ ބުރިއަށް އަރާފައެވެ. އެއަށްވުރެ މައްޗަށް ދާނޭ ސިޑިއެއް ވެސް ނެތެވެ. ސިޑިން އަރާއިރު ދެ ފަރާތަށް ދެ ދޮރު ފެންނަން ހުއްޓެވެ. ފަރުހާދު ކައިރިވެލީ ވައަތްފަރާތުގައި ހުރި ދޮރު ކައިރިއަށެވެ. އޭނާގެ ޖީބުން ނެގި ތަނޅުދަނޑި ފަތިން އެ ދޮރު ހުޅުވާލިއެވެ. ބޭރުގައި ފައިވަން ބަހައްޓާފައި ފަރުހާދު ވަނުމުން ދެންތިބި މީހުން ވެސް އެފަދައިން ކަންތައް ކުރިއެވެ. ހޭޒަލްގެ ނަޒަރު ވަށައިގެން ހިންގާލެވުނެވެ. އެއީ ފުރިހަމަ ތައްޔާރުކުރެވިފައި ހުރި އެއްކޮޓަރީގެ އެޕާޓްމެންޓެކެވެ. ކެއްކުމާއި އެއްޗެހި ދޮވުމާއި އެހެނިހެން ޢާންމު ދިރިއުޅުމަށް ބޭނުންވާނޭ ކަންކަން ކުރެވޭނޭ އިންތިޒާމު ހަމަޖެހިފައި ހުރި ތަނެވެ. ދޮރުން ވަންނައިރު ވައަތް ފަރާތުގައި ވަނީ ބަދިގެއެވެ. ބަދިގެއިން ނުކުމެވޭ ގޮތަށް ބެލްކަންޏެއް ހުއްޓެވެ. އެތަނަށް ނުކުތުމުން ފެންނަނީ އެ އިމާރާތުގެ ބިއްދޮށް ފަރާތެވެ. ސިޓިންރޫމު ތެރެއިން ވެސް ނުކުމެވޭ ގޮތަށް ބެލްކަންޏެއް ހުއްޓެވެ. އެތަނުން ފެންނަނީ އިމާރާތުގެ ކުރިމައްޗެވެ. ފަރުހާދުގެ ތަޅުދަނޑި ފަތިން "ޑަބަލް ކީ"ތައް ނަގައި ލިއަމްއަށް ދިއްކޮށްލިއެވެ.\n"މީ ކޮޓަރި ތަޅުދަނޑި، މީ ބޭރު ދޮރު، ފާޚާނާ ތަޅުދަނޑިއެއްނެތް... ތުވާއްޔާ އެއްޗެހި ހުންނާނެ ފާޚާނާގަ... ކޮންމެ ދުވަހަކު އަންނާނެ މިތަން ސާފުކުރާ މީހާ، އޭނާގެ ނަންބަރު އަހަރެން ދޭނަން، ސާފުކޮށްލައި ކުނި ބޭރުކުރަންވީމަ އޭނާއަށް ގުޅާލާ... ދެން ތިމީހުން އުޅޭއިރު މިތަނަށް އިތުރު މީހަކު ނުވެންނާނެ، އެ ޔަގީންކަން ދޭންވެގެން ޑަބަލް ކީ މިދިނީ.... ގޭސް ހުންނާނެ، ބޭނުމިއްޔާ އުނދުން ބޭނުންކުރެވޭނެ، ކަރަންޓު ޖަގާއި ކުކަރެއް ހުންނާނެ، ކޮފީ މެޝިނެއް ވެސް ހުންނާނެ... އެކަމަކު ކޮފީ ގަންނަންޖެހޭނީ...އާން! ދެން އަދި ފުރިޖު... އޭތި ކަރަންޓު ކަނޑާލާފަ ހުންނާނީ، ޖައްސާލަން ޖެހޭނީ... ބަރާބަރުވާނެ!..." ފަރުހާދު ތަފްސީލެއް ދިނެވެ.\n"ތޭންކްސް ފަރޭ... ޕޭމަންޓު..." ލިއަމް އަގުގެ ވާހަކަ ބުނަން އުޅުމުން ފަރުހާދު ބަލާލީ ޝިޔާނަށެވެ.\n"ކަލޭ އަނބިމީހާ ކުރިމަތީ މަގޭ އަނގައިން އައުގުރާނައެއް ގޮއްވަންތަ ތިއުޅެނީ" ފަރުހާދަ ބުންޏެވެ. އެއާއެކު ޝިޔާނާއި ލިއަމް ހޭން ފެށިއެވެ.\n"މީ ތި ދެމަފިރިންނަށް ދިން ހަދިޔާއެއް، މިކޮޅުގަ އިންޖޮއި ކޮށްލާ" ފަރުހާދު ބުނެލިއެވެ.\n"އޭތް! ފަހުން ކޮފީއަކަށް އަރަންވާނެއެއްނު" ޝިޔާނު ބުންޏެވެ.\n"އާން!... ލިއަމް!... ކަލޭ އަނގެއްދޭން ތިހާ ބޭނުންވަންޏާ މަށަށް ކޮފީގަނޑަކުން ފުދޭނެ" ފަރުހާދު ބުންޏެވެ. ފަރުހާދު ދާން އުޅުމުން ޝިޔާނު ވެސް އޭނާއާއެކު ދާނަމޭ ބުންޏެވެ.\n"ދެކުދީން ޓައިމް ސްޕެންޑްކޮށްލާ... ލަންޗަށް ދާންވީމަ ގުޅާ" ފަރުހާދާއެކު ނުކުންނަމުން ޝިޔާނު ބުންޏެވެ. ހޭޒަލް ހިނިތުންވުމެއް ބަދަލުކޮށްލިއެވެ. ލިއަމް އެމީހުންނާއެކު ތިރިއަށް ގޮސްފައި އެބައަންނަން ކަމުގައި ހޭޒަލްގެ ގާތުގައި ބުންޏެވެ. ހޭޒަލް ބޯޖަހާލުމުން ލިއަމް ނުކުމެގެން ހިނގައްޖެއެވެ. ހޭޒަލް ނުކުމެ މަޑުކޮށްލީ ސިޓިންރޫމުން ނުކުމެގެން ހުރި ބެލްކަނީގައެވެ.\nމެންދުރުވާން އުޅޭއިރު ގަދަ އަވިން މަގުތައް ދޮންކުރަމުންދިޔައެވެ. ވިއްސާރަނުވެހޭތާ ދުވަސްތަކެއް ވެއްޖެކަން މަގުތަކަށް ބަލާލުމުން އެނގޭހާ ވެއެވެ. ރަށުގެ ބޮޑު ސަރަޙައްދެއް އެތަނުގައި ހުންނައިރު ހޭޒަލްއަށް ފެނެއެވެ. ހިތްހަމަޖެހުމުގެ ދިގު ނޭވާއެއް ހޭޒަލްއަށް ދޫކޮށްލެވުނެވެ. ލުއި ހިނިތުންވުމެއް އޭނާގެ ތުންފަތަށް ވެރިވިއެވެ.\n"ޒެއްލު..." އެޕާޓްމެންޓަށް ވަދެ ދޮރުލައްޕާލި އަޑާއެކު ލިއަމް ގޮވާލި އަޑުއިވުނެވެ. ހޭޒަލް އެނބުރިލިއިރު އޭނާ ހުރިތަން ލިއަމްއަށް ފެނިއްޖެއެވެ. މަޑުމަޑުން ލިއަމް އައިސް ހޭޒަލްގެ އުނަގަނޑުގައި ހިފާލަމުން އަރިއަކަށް ހުއްޓިލިއެވެ.\n"ރަނގަޅުތަ؟" ލިއަމް އަހާލިއެވެ. ނިކަން އަވަހަށް ހޭޒަލް ބޯޖަހާލިއެވެ.\n"ކިހިނެއް މިހުރިހާކަމެއް ހަމަޖެއްސީ" ހޭޒަލް އެއްސެވެ.\n"ފަރުހާދައަކީ މިރަށުގެ ބޮޑު ވިޔަފާރިވެރިއެއް... މީ ރަށަށް އަންނަ ބޮޑެތި މީހުން ތިބޭތަނެއް، އަހަރެން ޒެއްލު ގެންނަން އެވާހަކަ ދައްކަނިކޮށް ފަރުހާދު ބުނީ ތަނެއް ހުންނާނެއޭ، މިދުވަސްކޮޅު މިތަން ހުސްކޮށް ހުރީމަ މިތާ ތިބެން ހަމަޖައްސައިދިނީ" ލިއަމް އޮޅުން ފިލުވާދިނެވެ.\n"އައި މިސްޑް ޔޫ... ވަރަށް ބޮޑަށް... ކިރިޔާ ސައިކޯނުވެ މިހުރީ" ލިއަމްއާ ބޮޑަށް ގާތްވެލަމުން ހޭޒަލް ބުންޏެވެ.\n"އައި ނޯ ބޭބީ، އަހަންނަށް ވެސް އެނގޭ ޒެއްލުއަށް ވާނެގޮތް... ޒެއްލު ހީކުރަނީ އަހަރެން ޒެއްލުއާ މެދު ނުވިސްނާކަމައްތަ؟" ލިއަމް ބުންޏެވެ. ހޭޒަލް ދެފަރާތަށް ބޯހޫރާލީ ނޫނެކޭ ބުނުމަށެވެ.\n"ހިނގާ ބަލަ ކޮޓަރިއަށް... އެތަން އަދި ނުބަލަމެންނު... ލަންޗަށް ނުކުންނާނީ އެކެއްޖެހީމައެއްނު" ލިއަމް އަތުކުރީ އޮތް ގަޑިއަށް ބަލާލިއެވެ. ގަޑިތަކުން އެގާރަ ޖެހީއެވެ.\nތަނަވަސް ބޮޑު ކޮޓަރިއެކެވެ. ދޮރުންވަންނަ އިރު ވައަތްފަރާތުގައި ފާޚާނާގެ ދޮރު ހުއްޓެވެ. ކިންގްސައިޒުގެ ބޮޑު އެނދެއް ފުރިހަމައަށް ތައްޔާރުކުރެވިފައި ކޮޓަރީގެ ވައަތު ފާރުގައި ޖައްސާފައި ހުއްޓެވެ. އެނދުގެ އެއްފަރާތުގައި ފާޚާނާ ހުރި ފާރުގައި ކައިރީ ރީތިވާ މޭޒު ހުއްޓެވެ. އެނދުގެ ކުރިމައްޗަށް ވާހެން ކަނާއަތް ފަރާތުގައި ހަތަރު ދޮރުފަތުގެ ބޮޑު އަލަމާރިއެއް ހުއްޓެވެ. ކޮޓަރީއަށް ވަންނައިރު މޫނު ޖެހޭ ފާރުގައި ފަރުދާ ދަމާފައި ބޮޑު ކުޑަދޮރެއް ހުއްޓެވެ. މިނީބާއެއް ވެސް އެ ކޮޓަރީގައި ހުއްޓެވެ. ހޭޒަލް އައި ފާޚާނާ ދޮރުމަތީ މަޑުކޮށްލިއެވެ. އެއްބިތް ފުރާވަރުގެ ބޮޑު ލޯގަނޑު ހޭޒަލްގެ ސޫރަ ފެންނަން ހުއްޓެވެ. އެ ޕާޙާނާއިގަ ފެންވަރާބައި ހުރީ ބިއްލޫރި ޖަހާ ވަކިކުރެވިފައެވެ. ފަހުގެ ފަރުމާކުރުމަކަށް ހާދައި ހުރި ފާޚާނާއެކެވެ. ލިއަމް އައިސް ހޭޒަލްގެ ފަހަތުން ބައްދާލިއެވެ.\n"ލެޓްސް ޑޫ..." ހޭޒަލްގެ ކަންފަތްދޮށުގައި ލިއަމް ބުންޏެވެ. އަދި ހޭޒަލްގެ އުނަގަނޑުގައި ހިފާ އިހުނަށްވުރެ ގާތްކޮށްލުމާއެކު އޭނާގެ ކަނދުރާގައި ލިއަމް ބޮސްދޭން ފެށިއެވެ.\n"ޑޫ ޔޫ ވޯންޓް މީ ޓު ޕްރެޝަން އަޕް" ހޭޒަލް މަޑުމަޑުން އަހާލިއެވެ.\n"އެހާއިރަށް ކެތެއްނުވާނެ" ލިއަމް ބުނެލިއެވެ. އަދި ހޭޒަލް ގޮވައިގެން އެނދާ ދިމާއަށް ލިއަމްއައެވެ.\nހަވީރު ލިއަމްއާއެކު ރަށުތެރެ ބަލާލަން ހޭޒަލް ނުކުތެވެ. ޝިޔާނު ހުރީ ލިއަމް ދުއްވަން ސައިކަލެއް ވެސް ހޯދާ ދީފައެވެ. އެމީހުންނާއެކު ޝިޔާނު ބައިވެރިވިއެވެ. ރަށުގެ ފުޓުބޯޅަ ދަނޑާއި ހޮސްޕިޓަލާއި ލިއަމް ހުންނަ ޕުލުހުންގެ އިދާރާ ވެސް ހޭޒަލްއަށް ދައްކާލިއެވެ. ހޭޒަލް ރަށުގައި ހުންނައިރު މަޖާކަމެއް ބާއްވަންވާނެކަމަށް ޝިޔާނު ބުންޏެވެ. ރަށުގެ އަތިރިމަތި ފެންނާނޭހެން ހުރި ހިތްފަސޭހަ ދިމާއެއްގައި ސައިކަލު މަޑުކޮށްލައިގެން ޝިޔާނުއާއި ލިއަމް ވާހަކަދައްކަން ތިއްބެވެ. ރާޅުފަށަށް ފައިބާ އުޅުނު ހޭޒަލްއަށް ދޭތެރެއަކުން ލިއަމް ބަލާލައެވެ.\n"ޔުސްރާ ބުނި ޒެއްލު އެގެއަށް ގެންނަން، މިރޭ އެކޮޅުން ކާންވެގެން... ޒެއްލު އޯކޭވާނެތަ" ޝިޔާނު އަހާލިއެވެ.\n"އެއްރޭ ޖޯލީގަ އޮވެފަ އަހަރެން ވެސް ބުނިން ޝިޔާނު މީހަކާ އިންނަން އުޅޭ ވާހަކަ، އެމީހަކީ ޔުސްރާކަން... ޝީ ނޯސް ޔޫ އާ މެރީޑް... ޑޯންޓް ވޮރީ!... ޒެއްލު ވަރަށް އަންޑަސްޓޭންޑިންވާނެ" ލިއަމްގެ ނަޒަރު ދުރުގައި ހުރި ހޭޒަލްއަށް ހުއްޓުނެވެ.\n"އެހެންވެއްޖެއްޔާ ލިއަމް ބުނޭ ޒެއްލު ގާތު... އަހަރެން ޔުސްރާ ގާތު ބުނާނަން ތި މީހުން ގޮވައިގެން އަންނާނަމޭ" ޝިޔާނު ބުނި އެއްޗަކަށް ލިއަމް ބޯޖަހާލިއެވެ.\nމަޣްރިބުކޮށްގެން ފޭބި ހޭޒަލްއަށް ލިއަމް ގޮވާލީ އެނދުގައި އޮވެއެވެ. ނަމާދު ދޮޅިއާއެކު ހޭޒަލް އައިސް ލިއަމް ގާތު އެނދުގައި އިށީނެވެ. އެއާއެކު ޝިޔާނު ދެއްކި ވާހަކަ ލިއަމް ބުނެލިއެވެ. ހޭޒަލް އިރުކޮޅަކު ހިމޭނުން އިނުމުން އޭނާ ހިތްހަމަނުޖެހުނީ ކަމަށް ލިއަމް ހީކުރިއެވެ.\n"އެއީ ޝިޔާނުގެ ލައިފް، އަހަންނަށް އެކަންކަން ބަދަލެއް ނުކުރެވޭނެ... އެކަމަކު ވެސް ޒެއްލު ބޭނުންނުވަންޏާ ދާކަށް އަހަރެން މަޖުބޫރެއްނުކުރާނަން، އަހަރެން ޝިޔާނަށް ގުޅައި ކޮންމެވެސް ގޮތަކުން ހަމަޖައްސާލަފާނަން" ލިއަމް ބުންޏެވެ.\n"އޭރުން ކަމަކުނުދާނެ ދޯ... ބަހަނާ ދައްކައިގެން ނުގޮސް ދެ ދުވަހު ހުރެވިދާނެ، އެކަމަކު އައިސް މިހުރީ ދެތިން ދުވަހަކަށްނޫން ދޯ... އަހަންނަށް އޯކޭ... ދިޔައިމަ ތި ޔުސްރާއެއް ވެސް ފެންނާނެތާ... އައި ވޯންޓް ބީ ރޫޑް، ލިއަމްގެ ފޭސްއަށް އަހަރެން ވެސް ވިސްނަން" ހޭޒަލް ބުންޏެވެ. ލިއަމް ހިނިތުންވެލިއެވެ. ލޯތްބާއެކު ހޭޒަލްގެ ކޮލުގައި ފިރުމާލިއެވެ.\n"މާދަމާ މި ވިސްނަނީ ބްރޭކެއް ނަގަން... މުޅި ދުވަސް ޒެއްލުއާއެކު ސްޕެންޑް ކުރަން ވިސްނައިގެން މިހުރީ، ޒެއްލު ހުއްޓަސް އަހަރެންގެ އޮފީސް މަސައްކަތްތައް ކުރަންޖެހޭނެކަން އެނގެއެއްނު ދޯ.... ބަޓް ޔޫ ޑޯންޓް ވޮރީ، ކޮންމެ ދުވަހަކު ޓޫ އަވާޒް އަހަންނަށް ދީ، އޮފީސް ކަންކަން ނިންމާލާފަ އަވަހަށް އަންނާނަން އިނގޭ" ލިއަމްގެ ހުށަހެޅުން ހޭޒަލްއަށް ވަރަށް ބޮޑަށް ކަމުދިޔައެވެ. މުޅި ދުވަހަކުން ދެ ގަޑިއިރު ލިއަމްއަށް ދީގެން އޭނާ ނުފެނި މޮޔަވާވަރެއް ހޭޒަލް ނުވާނޭކަން އެނގޭތީއެވެ.\nއިޝާ ނަމާދުން ފައިބާ ހޭޒަލް ތައްޔާރުވާން ފެށީ ޔުސްރާމެންގެއަށް ދާން ޝިޔާނު ބަލާ އަންނަންވާއިރަށެވެ. އޯފްޝޯލްޑާ ޓޮޕެއް ހޭޒަލް ނެގުމުން ލިއަމް އެދުނީ އޭތި ބަދަލުކޮށްލުމަށެވެ. ވަރަށް މަދިރި އުޅޭނޭ ލިއަމް ބުންޏެވެ. އެއާއެކު ދެން ނެގީ ކުރީމް ކުލައިގެ ފޮއްޗެއްގައި މަޑުކުލަތަކެއްގެ މާތަކެއް ޖަހާފައި ހުރި ގަމީހެކެވެ. އަތްކުރި ވަކިވަރަކަށް އޮޅާލައި ހަރުކޮށްލިއެވެ. އެއާ ގުޅުވާލީ މަޑު ނޫކުލައިގެ ޖީންސެކެވެ. ކުރިމަތިން ގަމީހުގެ އެއްކޮޅު އޭނާ ބެގީ ޖަހާލިއެވެ. ކޮންވާސްއާއެކު ހޭޒަލް އެ ދަތުރަށް ގެނައީ ތިރި ބޫޓަކާއި އާދައިގެ ފައިވާނެކެވެ. އެތަނުން ތިރި ބޫޓަށް އަރާލިއެވެ. އޭނާގެ ދިގު އިސްތަށިގަނޑު ފަހަތަށް އައްސާލިއެވެ. ލިއަމް ހުރީ ހުދު ޓީޝާޓަކާއި ގަދަނޫކުލައިގެ ޖީންސެއްގައެވެ.\nގޯތިތެރެއަށް ވައްދާފައި ހުރި ސައިކަލަށް ލިއަމް އެރުމުން ހޭޒަލް ވެސް އެރިއެވެ. އޭރު ބޭރު ފާރުކައިރީ ސައިކަލު ބަހައްޓާފައި އެއިން ފައިބައިގެން އައި ޝިޔާނު ގޭޓު ހުޅުވާލަ ދިނެވެ. ލިއަމް ނުކުތުމުން އޭނާ ގޭޓު ބަންދުކޮށްފައި އޭނާގެ ސައިކަލަށް އެރިއެވެ. ބޮޑު ބަނބުކެޔޮ ގަހެއް ލާފައި ހުރި ގެއެއް ކައިރިއަށް އެމީހުން މަޑުކުރިއެވެ. އެއާއެކު އެގެއަށް ވަންނަ ދޮރޯށީގެ އެއްފަރާތުގައި ބަހައްޓާފައި ހުރި ހަ މީހުންގެ ޖޯލިފަތި ހޭޒައަށް ފެނުނެވެ. ސައިކަލުން ހޭޒަލް ފައިބާ ލިއަމްއާއެކު އައިސް ޖޯލިފަތިން ޖޯއްޔެއްގައި ހޭޒަލް އިށީނެވެ. ލިއަމް ހުރީ ދެތިންފިޔަވަޅު ދުރުގައި ކޮޅަށެވެ. ޝީޔާނު ފޯނުކޯލެއް ކޮށްލުމަށްފަހު ގޭތެރެއަށް ވަދެގެން ދިޔައެވެ. ގިނައިރެއްނުވެ ދެން ފެނުނީ ދުވެފައި ނުކުތް އިސްކޮޅުން ކުރު އަންހެނެވެ. ފަސްފޫޓު ވެސް އޭނާގެ ހަމަވާނޭކަމެއް ނޭނގެއެވެ. ނިކަން ފުޅާ ހިނިތުންވުމަކާއެކު އޭނާ ދުވެފައި ލިއަމްއާ ދިމާއަށެވެ. ހަމައެވަގުތު ލިއަމް ކުރިއަށް ޖެހިލައި ބޮލުން އިޝާރާތްކޮށްލާ ހޭޒަލް ދައްކާލިއެވެ. ވަގުތުން އެ އަންހެން މީހާގެ ހަރަކާތްތައް ހުއްޓުމަކަށް އަތުވެއްޖެއެވެ. ހޭޒަލް އެ އަންހެން މީހާއަށް ހިނިތުންވުމެއް ދިނެވެ. ނަމަވެސް އޭނާ ހުރީ ފާޑަކަށް ހުއްޓުން އަރާފައި ހުރި ގޮތަކަށެވެ. ހީވީ ކުއްލި ހައިރާންކަމާކާ ސިހުމެއް ލިބިފައި ހުރިހެންނެވެ. އޭނާގެ ނަޒަރު ދެވަނަ ފަހަރަށް ވެސް ލިއަމްއަށް ހުއްޓުނުތަން ހޭޒަލް ދުށްޓެވެ. ޚުދު އޭނާ ވެސް އެ އަންހެންމީހާގެ ފުށުން ފެނުނު އަސަރުތަކުން ހައިރާންވެއްޖެއެވެ.\n"މައި ވައިފް" ހޭޒަލްއަށް އަތްދިއްކޮށްލަމުން އެއަތުގައި ހޭޒަލް ހިފުމުން އޭނާ ޖޯލިން ނަގަމުން ލިއަމް ބުނެލިއެވެ. އެވަގުތު ގޭތެރެއިން އިތުރު އަންހެނަކާއެކު ޝިޔާނު ނުކުތެވެ.\n"އެ ހުރީ ލިއަމްގެ އަންހެނުން ގެނެސްދީފަ... މީ ޔުސްރާ، އެއީ ޒެއްލު" ޝިޔާނާއެކު ނުކުތް އަންހެންމީހާ ތަޢާރަފުކޮށްދިނެވެ. ހޭޒަލް ހިނިތުންވެލިއެވެ. އެހިނދު ދެން އެތަނުގައި ހުރި އަންހެން މީހާ ވެސް އޭނާގެ މޫނުގައި ހުރި އަސަރުތައް ފިލުވާލައި ހިނިތުންވެލިތަން ހޭޒަލް ދުށްޓެވެ.


Covid-19: Irushaadh Thakaa Hilaafuvumun Philippines Ga Meehehge Gayah Badi Jahaa Maraalaifi - Vaguthu\nކޮވިޑް-19 ފެތުރުން ކޮންޓްރޯލް ކުރުމަށް ފިލިޕީންސްގައި އަޅާފައިވާ ފިޔަވަޅުތަކާ ހިލާފުވި މީހެއްގެ ގަޔަށް ފުލުހުން ބަޑި ޖަހައި މަރާލައިފިއެވެ.\nރިޕޯޓުތައް ބުނާ ގޮތުން އެމީހާގެ ގަޔަށް ފުލުހުން ބަޑި ޖަހާފައިވަނީ ފިލިޕީންސްގައި އަޅާފައިވާ ފިޔަވަޅުތަކާއި އިރުޝާދުތަކަށް ބޯނުލަނބައި ތޫނު ހަތިޔާރެއް ހިފައިގެން ކަމާބެހޭ އިދާރާތަކުގެ މީހުންނށް ބިރު ދައްކަމުން ދިޔަ މީހެއްގެ ގަޔަށެވެ.\nއުމުރުން 63 އަހަރުގެ އެ ފިރިހެން މީހާ ބިރު ދެއްކީ މަސްތުގެ ހާލަތުގައި ހުރެގެން ކަމަށް މީޑިއާ ރިޕޯޓްތައް ވަނީ ބުނެފައެވެ.\n"ފިލިޕީންސްގެ ރަށް ފުށު ހިސާބެއްގައި ހުރި ފުލުހުންގެ ޗެކް ޕޮއިންޓެއްގައި ތިބި ބަޔަކަށް އިންޒާރުދީ ބިރު ދައްކާފައިވަނީ. އަދި ސިއްހީ ތަޖުރިބާކާރުން ދީފައިވާ ނަސޭހަތް ވެސް އަޑު އަހާފައެއް ނުވޭ. އޭނާ ފުރަތަމަ ހުއްޓުވާފައިވަނީ މާސްކު ނާޅާ މަގުމަތީގައި އުޅޭތީ ސިއްހީ ތަޖުރިބާ ކާރެއް" މީޑިއާ ރިޕޯޓްތަކުގައި ބުނެފައިވެއެވެ.\nއޭނާ ހުއްޓުވައި މާސްކު އަޅަން ނަސޭހާތްތެރިވުމުން ރުޅި ގަދަވެ ޒުވާބު ކުރަން ފަށާފައިވާ ކަމަށް ވަނީ ބުނެފައެވެ.\nއެގައުމުގެ މި ހާދިސާ ހިނގާފައިވަނީ ލޮކްޑައުން ނުވަތަ ކާފިއު އިއުލާނު ކޮށްފައިވަނިކޮށް އެޔާއި ހިލާފުވާ މީހުންގެ ގަޔަށް ބަޑިޖަހައި މަރާލުމުގެ ބާރު ސަލާމަތީ ބާރުތަކަށް ދޭނެ އެގައުމުގެ ރައީސް ރޮޑްރިގޯ ޑުޓާޓޭ ދެއްވާފައިވަނިކޮށެވެ.\nއެގޮތުން އެގައުމުގެ ރައީސް ބުނެފައިވަނީ އެފަދަ ދަނޑިވަޅެއްގައި ސިއްހީ ހިދުމަތްތެރިންނާއި ޑޮކްޓަރުންނަށް ހަމަލާދިނުމަކީ ވަރަށް ސީރިއަސް ކުށެއްގެ ގޮތުގައި ނަގާނެ ކަމަށެވެ. އަދި އެމީހުންގެ ފުރާނައަށް ނުރައްކާވާ ގޮތަށް ހަމަނުޖެހުން އުފައްދާނަމަ އެމީހެއްގެ ގަޔަށް ބަޑިޖަހައި މަރާލުމަށް ސަލާމަތީ ބާރުތަކަށް ވަނީ އަމުރު ކުރައްވައިފައެވެ.\nކޮވިޑް-19 ޖެހިގެން ފިލިޕިންސް އިން މިހާތަނަށް 3،660 މީހަކު ރިޕޯޓް ކޮށްފައިވާއިރު، އެ ގައުމުން މި ބަލި ޖެހިގެން 163 މީހަކު ވަނީ މަރުވެފައެވެ. އޭގެ ތެރެއިން 11 މީހުން މަރުވެފައިވަނީ ފާއިތުވި 24 ގަޑިއިރު ތެރޭގައެވެ.\nދެން ގައިމުވެސް ކޮވިޑެއް ނުޖެހޭނު 100% އެފެކްޓިވެ ވެކްސިނެއް ތިދިނީ\nއޭޕްރީލް 6, 2020 20:58\nމިކޮޅުގަ ހަމަ ބުރުޖެހުމާއިގެން! 8ޖަހާއިރު މަގުމަތި ހީވަނީ އިންޑިޔާގެ ޗާލާބާޒާރުހެން\nތިޔައީ ހަމަހަދަންޖެހޭގޮތް ސަރުކާރުގެ އަމުރުތަކަށްގޮންޖަހާމީހުނަށް ގާއިމްކުރަންޖެހޭހުކުމަކީތިޔައީ


Cycle dhuvvamun Pokemon Go kulhefi nama Saudi gai joorimanaa kuranee | Mihaaru\nސައުދީ އަރަބިއާގައި ފޯނުން މީހަކު ޕޮކެމޮން ގޭމް ކުޅެނީ. --ފޮޓޯ:ސައުދީ ގެޒެޓް\nސައިކަލް ދުއްވަމުން ޕޮކެމޮން ކުޅެފި ނަމަ ސައުދީގައި ޖޫރިމަނާ ކުރަނީ\n22 ޖުލައި 2016 - 16:572comments\nއީސްޓަން ޕްރޮވިންސްގެ ޓްރެފިކް ޑިޕާޓްމަންޓުގެ ޑިރެކްޓާ ޖެނެރަލް މޭޖާ ޖެނެރަލް އަބްދުﷲ އަލް ޒަހުރާނީ ވިދާޅުވީ ސައިކަލް ދުއްވަމުން ޕޮކެމޮން ކުޅުމަކީ ޑްރައިވަރަށާއި އެހެން މީހުންގެ ސަލާމަތަށް ވެސް ނުރައްކާ ހުރި ކަމެއް ކަމަށެވެ. އަދި އެއީ ޓްރެފިކް ގަވާއިދާ ޚިލާފު ކަމެއް ކަމަށް ވެސް އޭނާ ވިދާޅުވި އެވެ.\nޕޮކެމޮން ގޯ ރަސްމީކޮށް އަަދި ސައުދީގައި ލޯންޗެއް ނުކުރެ އެވެ. ނަމަވެސް އެ ގައުމުގެ ވަރަށް ގިނަ މީހުން މި ގޭމް ޑައުންލޯޑްކޮށްގެން މިހާރު ކުޅެ އެވެ.\nމީގެ ދެ ހަފުތާ ކުރިން ލޯންޗު ކުރި ޕޮކެމޮން ކުޅެމުން ވެހިކަލް ދުއްވުމުން ބައެއް ގައުމުތަކުގައި ވަނީ އެކްސިޑެންޓްތައް ހިނގައިފަ އެވެ.\nސައުދީގެ ހަޔާ ކޮމިޓީ ފޯ ސައެންޓިފިކް ރީސާޗް އެންޑް އިސްލާމިކް ލޯ އިން 2001 ވަނަ އަހަރު ވަނީ ޖަޕާނުގެ ނިންޓެންޑޯ ކުންފުނީގެ ޕޮކެމޮން ކުޅުން ހުއްދަ ނޫން ކަމަށް ބުނެ ފަތުވާއެއް ނެރެފަ އެވެ. ނަމަވެސް އެ ކޮމިޓީން ބުނަމުން ދަނީ އެ ފަހަރުގެ ފަތުވާ މިހާރު މުތާލިއާ ކުރަމުންދާ ކަމަށެވެ.\nޔުނައިޓެޑް އަރަބި އެމިރޭޓްސް އާއި ކުވޭތުގައި ވެސް ވަނީ ޕޮކެމޮން ކުޅުމަކީ ނުރައްކަލެއް ކަމަށް ބުނެ އިންޒާރު ދީފަ އެވެ. ކުވޭތުގެ އަމީރުގެ ގަނޑުވަރާއި މިސްކިތްތަކާއި ތެޔޮ ނަގާ ތަންތަނާ އަދި އަސްކަރީ މަރުކަޒުތައް ހިމެނޭ ސަރަހައްދުގައި ޕޮކެމޮން ގޭމް ކުޅުން ކުވޭތުގެ ދާޚިލީ ވުޒާރާ އިން ވަނީ މަނާކޮށްފަ އެވެ.\nއިތުރު ލިޔުންތައް ސައޫދީ އަރަބިއްޔާ ޕޮކެމޮން މެދު އިރުމަތި


Eagles balikoh Valencia 1 vana ah\nއީގަލްސް ބަލިކޮށް ވެލެންސިއާ އެއްވަނައަށް\nވެލެންސިއާގެ ފރަތަމަ ލަނޑު ކާމިޔާބު ކުރަން އަޝްފާގް ޕެނަލްޓީ ފޮނުވާލަނީ\nކުލަބު އީގަލްސްގެ މައްޗަށް 2-0 ގެ ނަތީޖާ އަކުން ކާމިޔާބު ހޯދައި، ދިވެހި ޕްރިމިއާ ލީގްގެ ތާވަލުގެ އެއް ވަނަ އަށް ކުލަބު ވެލެންްސިއާ ޖެހިލައިފި އެވެ.\nވެލެންސިއާ އެއް ވަނައިގައި އޮތީ ހަތަރު މެޗުން 10 ޕޮއިންޓް ހޯދައިގެންނެވެ. ދެ ވަނައިގައި އޮތީ ކުރިން އެއް ވަނައިގައި އޮތް މާޒިޔާ އެވެ. އެ ޓީމުން ވަނީ އަށް ޕޮއިންޓް ހޯދާފަ އެވެ.\nވެލެންސިއާގެ ދެ ލަނޑަކީވެސް ލިބުނު ދެ ޕެނަލްޓީން ކާމިޔާބު ކުރި ދެ ލަނޑެވެ. މެޗުގެ ފުރަތަމަ ހާފުގައި އީގަލްސްގެ ތިން ބަދަލު ވެސް ކުރަން ޖެހުނީ އަނިޔާގެ ވޭނާ ހުރެ އެވެ. ޓީމުގެ އެންމެ މުހިންމު ފޯވަޑް އަހްމަދު ރިޒްވާން (ރިޒޭ) ފުރަތަމަ ހާފު ނިމުމުގެ ކުރިން ބަދަލު ކުރަން ޖެހުނެވެ. ހިޝާމް ސަލީމް އަދި އަހްޝަމް މޫސާ ވެސް ފުރަތަމަ ހާފުގައި ބަދަލު ކުރަން ޖެހުނީ އެވެ.\nވެލެންސިއާގެ ފުރަތަމަ ޕެނަލްޓީއަކީ، އީގަލްސްގެ ޕެނަލްޓީ އޭރިއާގެ ތެރެއަށް ބޯޅަ ހިފައިގެން އޭރއާގެ އަރިމަތިން ވަން އަލީ ފާސިރު (ސެންޓޭ) އީގަލްސްގެ އަހްސަމް ފައުލް ކުރުމުން ދިން ޕެނަލްޓީ އެކެވެ. ޕެނަލްޓީން ވެލެންސިއާ އަށް ލަނޑު ކާމިޔާބު ކޮށް ދިނީ، މެޗުގެ މޮޅު ކުޅުންތެރިޔާގެ މަގާމު ހޯދި އަލީ އަޝްފާގް (ދަގަނޑޭ) އެވެ. އަޝްފާގް ޕެނަލްޓީ ފޮނުވާލީ އީގަލްސްގެ ކީޕަރު މިލާން ޖެލްވޮކް އަށް މިސްރާބު އޮޅުވާލުމަށް ފަހު އެވެ.\nދެ ޕެނަލްޓީން ލަނޑު ކާމިޔާބު ކުރުމުން، ލިބުނު މޮޅަކީ ނަސީބު ރަނގަޅު ކަމުން ލިބުނު މޮޅަކަށް ވެދާނެތޯ ސުވާލު ކުރުމުން މެޗަށް ފަހު ވާހަކަ ދެއްކަމުން، ވެލެންސިއާގެ ކޯޗް މުހައްމަދު އާތިފް (އާތީ) ބުނީ ޕެނަލްޓީ ލިބުނީ ވެލެންސިއާއިން ހަމަލާ އުފައްދަން މަސައްކަތް ކުރުމުން ކަމަށެވެ. އާތީ ބުނީ، މެޗަކީ ދެ ޓީމަށްވެސް ޕްރެޝާ މެޗެއް ކަމަށާއި ދެ ޓީމުން ކުރެ އެއްވެސް ޓީމަކަށް މެޗު އޯޕަން ނުވާ ކަމަށެވެ.\n"ކޮންމެ ގޮތެއް ވިޔަސް މި ކުޅެނީ ރިޒަލްޓަށް ދެން އަނެއް ގޮތަށް ލަކީ އޭ ވެސް ބުނެވިދާނެ އެކަމަކު އަނެއްގޮތަށް ބަލަންޏާ މެޗުގެ ގިނަ ޗާންސް އުފެއްދީ ވެލެންސިއާ،" މެޗަށް ފަހު ވާހަކަ ދައްކަމުން އާތީ ބުންޏެވެ. "ކުރިއޭޓް ކުރި ޗާންސެއްގައި ބޯޅަ ހޯދަން އުޅުމުގެ ތެރޭގައި އެ ޕެނަލްޓީވެސް ލިބުނީ. ކޮންމެ ގޮތެއް ވިޔަސް އޯކޭ އަޅުގަނޑުމެން މަސައްކަތް ކުރަނީ ހަމަ މޮޅުވާން."\nމެޗުގައި ރެފްރީންގެ ނިންމުންތަކާ މެދު އީގަލްސްގެ ކޯޗް މުހައްމަދު ޝިޔާޒު (މޯހަން) ހުރީ ހިތްހަމަ ނުޖެހިފަ އެވެ. އެހެންނަމަވެސް ރެފްރީންނާ ބެހޭގޮތުން ވާހަކަ ދެއްކުން ކޯޗުންނަށް އެފްއޭއެމުން އިއްޔަ މަނާ ކުރުމުން އެކަމަކާ ބެހޭގޮތުން އޭނާ ވާހަކައެއް ނުދައްކަ އެވެ.\n"ދެން މިއަދު ދައްކަން ޖެހޭ ވާހަކަ ނެތް ދެއްކޭކަށް އިއްޔަ އޮތީ މަނާ ކޮށްފަ މިއަދު ދައްކަން ޖެހޭ ވާހަކަ ވެލެންސިއާ އާ ކުޅެން ވާއިރަށް،" ރެފްރީން ނާ ބެހޭގޮތުން ވާހަކަ ނުދެއްކުމަށް އެންގި އެންގުމަށް އިޝާރާތް ކޮށް މޯހަން ވާހަކަ ދެއްކި އެވެ. "ދައްކަން އޮތް އެންމެ މުހިންމު ވާހަކަ ނެތް ދެއްކޭކަށް ވަރަށް ބޮޑަށް މާފު ކުރައްވާތި."\nވެލެންސިއާގެ ދެ ވަނަ ޕެނަލްޓީ އަކީ، އީގަލްސްގެ ޕެނަލްޓީ އޭރިއާ ތެރެއިން އަޝްފާގް އަށް އީގަލްސްގެ ކީޕަރު ޖެލްވޮކް ހުރަސް އެޅި ކަމަށް ބަލައި ދިން ޕެނަލްޓީ އެކެވެ. އީގަލްސްގެ އޭރިއާގެ ބޭރުން ވެލެންސިއާގެ ބިދޭސީ މިޑްފީލްޑާ ޓޯނީ ސޯލާ ފޮނުވާލި ބޯޅަ، ކީޕަރު ޖެލްވޮކް ދިފާއު ކުރުމުން ރީބައުންސްވި އެވެ. އެ ބޯޅަ ހޯދައި އަޝްފާގް ބޯޅަ ފޮނުވާލުމުގެ ކުރިން ޖެލްވޮކް ވަނީ ބޯޅަ ހޯދަން ކުރިމަތިލައި އޭނާގެ އަތުން ބޯޅަ ކޮންޓްރޯލް ކުރަން މަސައްކަތް ކޮށްފަ އެވެ. އެހެންނަމަވެސް އޭނާގެ އަތުގައި އަޅައި އަޝްފާގް ގޯލް އޭރިއާ ތެރެއަށް ވެއްޓި ބޯޅަ ގެއްލުނެވެ.\nރެފްރީ ޕެނަލްޓީ އެއް ކަމަށް ދެއްކީ، އަޝްފާގް ޕެނަލްޓީ އެއްކަމަށް އެޕީލް ކުރި ފަހުންނެވެ. އީގަލްސްގެ ކީޕަރު ވަނީ ޕެނަލްޓީއެއް ނޫން ކަމަށް އެޕީލް ކޮށްފަ އެވެ. އެހެނަމަވެސް ރެފްރީ ވަނީ ޖެލްވޮކް އަށް ރިނދޫ ކާޑު ދެއްކުމަށް ފަހު ޕެނަލްޓީ އެއް ކަމަށް ނިންމާފަ އެވެ.\nއެ ޕެނަލްޓީ 85 ވަނަ މިނެޓްގައި ކާމިޔާބު ކުރީ ސެންޓޭ އެވެ. އޭނާ ޕެނަލްޓީ ފޮނުވާލީ ގޯލްގެ އެތެރޭގެ މަތީ ދާގަނޑަށް އަމާޒު ކޮށެވެ. މެޗުގެ ފަހު ދެތިން މިނެޓް އީގަލްސް ކުޅުނީ އެއް ކުޅުންތެރިޔަކު މަދު ކޮށެވެ. އެއީ އެ ޓީމުގެ މުހައްމަދު ނާއިމް އަށް ދެ ވަނަ ރީނދޫ ކާޑާ އެކު ރަތް ކާޑު ދެއްކުމުންނެވެ.\nވެލެންސިއާ ދިވެހި ޕްރެމިއާ ލީގް އީގަލްސް


China ge COVID Vaccine thakaa medhu suvaalu ufedhijje | ThePress\nޗައިނާގެ ކޮވިޑް ވެކްސިންތަކާ މެދު ސުވާލު އުފެދިއްޖެ\n19 July 2021, 11:25\nކޮވިޑް-19އިން ދިފާއުވުމަށް ޗައިނާގެ ސީނޯވެކް ބައޮޓެކް ކުންފުނިން ތަރައްގީ ކުރި ވެކްސިން\nކޮރޯނާވައިރަސް ޑިޒީޒް (ކޮވިޑް-19) ގެ ބަލިމަޑުކަމާ ދެކޮޅަށް އާބާދީތަކަށް ދިފާއު ހޯދާދިނުމަށް ހިންގާ ވެކްސިން ކެމްޕޭންތަކުގައި އެންމެ ބޮޑު ހިއްސާއެއް އަދާ ކުރާ އެއް ބަޔަކީ ޗައިނާއެވެ. އޭޝިއާ ބައްރަށް ބަލާލި ކަމުގައި ވީ ނަމަވެސް، އެތައް މިލިއަން ބަޔަކު މިހާރު ވަނީ ޗައިނާގެ ސީނޯވެކް ނުވަތަ ސީނޯފާމްގެ ކޮވިޑް ވެކްސިން ޑޯޒްތައް ޖަހާފައެވެ.\nކޮވިޑް ދިފާއު ކެމްޕޭންތަކުގެ މައި މުލަކަށް ޗައިނާގެ ވެކްސިންތައް ހެދި ބައެއް ގައުމުތަކުން މިހާރު ވަނީ، އެހެން ވެކްސިންތަކަށް ބަރޯސާވާން ފަށާ ކަން އިއުލާން ކޮށްފައެވެ. މިއާއެކު ޗައިނާގެ ވެކްސިންތަކުގެ ކާމީޔާބީއާ މެދު ވަނީ ސުވާލު އުފެދިފައެވެ. އަދި ޗައިނާއިން އޭޝިއާގައި ގެންގުޅޭ ވެކްސިން ޑިޕްލޮމަސީއާ މެދުވެސް ފާޑުވެރި ނަޒަރަކުން ވަނީ ބެލެން ފަށާފައެވެ.\nޗައިނާގެ ޝަންހާއީގެ ހޮސްޕިޓަލެއްގެ މުވައްޒަފުން، އެމާޖެންސީ ޑްރިލްއެއްގައި ބައިވެރި ވަނީ / ފޮޓޯ: ޗައިނާ ނިއުސް ސާވިސް\nތައިލޭންޑްއާއި އިންޑޮނޭޝިއާގައި ވަނީ ކިހިނެއް؟\nހުސްވި ހަފުތާގައި ތައިލޭންޑުން ވަނީ އެ ގައުމުގެ ވެކްސިން ސިޔާސަތަށް ބަދަލު ގެންނާނެ ކަން އިއުލާން ކޮށްފައެވެ. ޗައިނާއިން ތަރައްގީ ކުރި ސީނޯވެކް ކޮވިޑް ވެކްސިނާއި، އިނގިރޭސިވިލާތުގެ އޮކްސްފޯޑް ޔުނިވާސިޓީއާއި އަސްޓްރާޒެނީކާ ކުންފުނި ގުޅިގެން ތަރައްގީ ކުރި ވެކްސިން އެއްކޮށްގެން ދިނުމަށް، ތައިލޭންޑްގެ ވެކްސިން ސިޔާސަތަށް ވަނީ ބަދަލު ގެނެސްފައެވެ.\n2 ބްރޭންޑްގެ ވެކްސިން ޖެހުމަށް ނިންމީ، ސީނޯވެކް ކޮވިޑް ވެކްސިންގެ2ޑޯޒް ޖަހާފައިވާ އެތައް ސަތޭކަ ސިއްހީ ހިދުމަތްތެރިންނެއް ބައްޔަށް ޕޮޒިޓިވްވުމާ ގުޅިގެން ކަމަށް ހަބަރު ލިބެއެވެ.\nތައިލޭންޑްގެ ކޮވިޑް ވެކްސިން ސިޔާސަތަށް ގެނައި ބަދަލާއެކު، ސީނޯވެކްގެ2ޑޯޒް ޖެހުމުގެ ބަދަލުގައި، ކޮންމެ މީހަކަށްވެސް ދެން ފުރަތަމަ ޑޯޒްގެ ގޮތުގައި ޖަހާނީ އަސްޓްރާޒެނީކާ ވެކްސިނެވެ.\nއިންޑޮނޭޝިއާގައި ކޮވިޑް ޖެހިގެން މަރުވާ މީހުންގެ ހަގީގީ އަދަދުތައް ސަރުކާރުން ބުނާ ވަރަށް އިތުރު ވާނެ ކަމަށް ބެލެވޭ / ފޮޓޯ: ސީއެންއެން\nސީނޯވެކްގެ2ޑޯޒްއެކު ވެކްސިން ފުރިހަމަ ކޮށްފައި ވާ ސިއްހީ ހިދުމަތްތެރިންނަށް3ވަނަ ޑޯޒްއެއް ނުވަތަ ބޫސްޓާ ޑޯޒްއެއް ޖަހާނެއެވެ. އެއީ އަސްޓްރާޒެނީކާ ނުވަތަ ފައިޒާ/ބައޮއެންޓެކް ފަދަ އެމްއާރްއެންއޭ ވެކްސިނަކަށް ވާންޖެހެއެވެ. މި2ބާވަތުން، ތައިލޭންޑްގައި މިވަގުތު ލިބެން ހުރީ އަސްޓްރާޒެނީކާ އެކަންޏެވެ. ނަމަވެސް އެމެރިކާއިން ހަދިޔާ ކުރާ ފައިޒާ ވެކްސިން ޝިޕްމަންޓެއް، ވަރަށް އަވަހަށް ތައިލޭންޑަށް ފޯރާނެ ކަމަށް މައުލޫމާތު ލިބެއެވެ.\nއިންޑޮނޭޝިއާއިންވެސް މިފަދަ ބަދަލެއް ގެންނަކަން އިއުލާން ކުރީ، އޭގެ ކުރި ހަފުތާގައެވެ. ސީނޯވެކް ކޮވިޑް ވެކްސިން ޖަހާފައިވާ ސިއްހީ ހިދުމަތްތެރިންނަށް، މޮޑާނާ ކޮވިޑް ވެކްސިންގެ ބޫސްޓާ ޑޯޒްއެއް ޖަހާ ގޮތަށް އިންޑޮނޭޝިއާއިން ވަނީ ނިންމާފައެވެ.\nކޮވިޑްގެ ކޭސްތައް އިތުރުވަމުން އަންނަ އިންޑޮނޭޝިއާއަށް ވަނީ އޮކްސިޖަން ސަޕްލައިގެ މައްސަލަ ކުރިމަތިވެފަ / ފޮޓޯ: އިންސައިޑާ\nއިންޑޮނޭޝިއާއިންވެސް މިފަދަ ނިންމުމެއް ނިންމީ، ވެކްސިން ޑޯޒް ފުރިހަމަ ކޮށްފައި ވާ ސިއްހީ ހިދުމަތްތެރިން، ކޮވިޑަށް ޕޮޒިޓިވް ވަމުން ދާތީއެވެ. މި ދެ ގައުމަކީވެސް މި ދުވަސްވަރު ރެކޯޑް އަދަދުތަކުން ޕޮޒިޓިވް ކޭސް ރެކޯޑް ކުރަމުން އަންނަ ދެ ގައުމެވެ.\nމެލޭޝިއާއިންވެސް ވަނީ މިހާރު އެގައުމުގައި ހުރި ސީނޯވެކް ކޮވިޑް ވެކްސިންގެ ސަޕްލައި ހުސްވުމުން، ދެން ގެންނާނީ ފައިޒާގެ ކޮވިޑް ވެކްސިން ކަމަށް އިއުލާން ކޮށްފައެވެ.\nޗައިނާގެ ވެކްސިންތަކާއެކު އަދިވެސް ކުރިއަށް ދާން ތިބި ގައުމުތަކުގެ ތެރޭގައި ފިލިޕީންސް އަދި ކެމްބޯޑިއާ ފަދަ ގައުމުތައް ހިމެނެއެވެ.\nފިލިޕީންސްގެ ނުފޫޒުގަދަ ރައީސް ރޮޑްރީގޯ ދުތާރުތޭ (މ) ވެކްސިން ޖައްސަވަނީ / ފޮޓޯ: ޖަޕާން ޓައިމްސް\nޗައިނާގެ ވެކްސިން ކާމިޔާބުތަ؟\nސީނޯވެކް އަދި ސީނޯފާމްގެ ކޮވިޑް ވެކްސިނަކީ އިންއެކްޓިވޭޓަޑް ވެކްސިންގެ ގިންތީގައި ހިމެނޭ2ބްރޭންޑެއްގެ ވެކްސިނެވެ. އިންއެކްޓިވޭޓަޑް ވެކްސިނަކީ މަރުވެފައިވާ ވައިރަސް އެކުލެވޭ ވެކްސިނެކެވެ. ނުވަތަ، ބަލި ޖެއްސުމުގެ ބާރު ކެނޑިފައިވާ ވައިރަހުގެ ބައިތަކެއް އެކުލެވޭ ވެކްސިންތަކެކެވެ.\nދުނިޔޭގެ އެކި ކަންކޮޅުތަކުގައި ހަދާފައި ވާ ދިރާސާތަކަށް ބަލާއިރު ޗައިނާގެ ވެކްސިންތަކަކީ ކޮވިޑް ޖެހި އަލާމާތްތައް ފެނުމުގެ ފުރުސަތު، 50 ޕަސެންޓާއި 79 ޕަސެންޓާ ދެމެދު މިންވަރަކަށް ކުޑަ ކޮށްދޭ ވެކްސިންތަކެކެވެ. އަދި ކޮވިޑް ޖެހި، ހާލު ސީރިއަސް ވުމާ ދެކޮޅަށް މަސައްކަތް ކުރުމުގައި އިންތިހާއަށް ކާމިޔާބު ވެކްސިނެއް ކަމަށް ބުނެއެވެ. ދިރާސާތަކުން ދައްކާ ގޮތުގައި، ސީނޯވެކް ކޮވިޑް ވެކްސިނަކީ ކޮވިޑް ޖެހިގެން ހޮސްޕިޓަލުގައި ފަރުވާ ދޭން ޖެހޭ ނިސްބަތް، ބޮޑުތަނުން ކުޑަ ކުރާ ވެކްސިނެކެވެ. އެގޮތުން މި ނިސްބަތް، ބްރެޒީލްގެ ދިރާސާތަކުގައި 100 ޕަސެންޓްގައި ހުރިއިރު، އިންޑޮނޭޝިއާގައި މި އަދަދު ހުރީ 98 ޕަސެންޓްގައެވެ.\nޗައިނާގެ ސީނޯފާމް ގުރޫޕުން ތަރައްގީ ކުރި ކޮވިޑްވެކްސިން / ފޮޓޯ: ޔޫރޯނިއުސް\nހޮންގްކޮންގް ޔުނިވާސިޓީގެ އެޕިޑެމިއޮލިޖިސްޓް، ޕްރޮފެސާ ބެންޖަމީން ކޯވްލިންގް ވިދާޅުވާ ގޮތުގައި ވެކްސިނާއެކުވެސް ކޭސް އިތުރުވުމުގައި އިތުރު ސަބަބުތަކެއް ހުރުން އެކަށީގެންވެއެވެ.\nއެއް ސަބަބެއް ކަމަށް ވަނީ، އެހެން ވެކްސިންތައް ފަދައިން، ދުވަސް ވުމުން، ޗައިނާ ވެކްސިންގެ ބާރު ކެނޑުމެވެ. ތައިލޭންޑްގައި ދާދި ފަހުން ކުރި ދިރާސާއަކުން ދައްކާ ގޮތުގައި ސީނޯވެކްގެ2ޑޯޒް ފުރިހަމަ ކޮށްފައިވާ މީހުންގެ ހަށިގަނޑުގައި އެންޓިބޮޑީޒް ހުންނަ މިންވަރު، ވެކްސިން ފުރިހަމަ ކުރާތާ 40 ދުވަހުގެ ތެރޭގައި2ބައިކުޅަ 1 ބަޔަށް ދަށްވެއެވެ.\nޖުލައި އަދި އޯގަސްޓް 2021 ގައި ލަންކާއަށް ގިނަ އަދަދެއްގެ ކޮވިޑް ވެކްސިން ޑޯޒް އެތެރެ ކުރާނެ ކަމަށް ބެލެވޭ / ފޮޓޯ: ދަ ހިންދޫ\nއަނެއް ސަބަބަކަށް ވަނީ އިންޑިއާއިން ފެންމަތިވި ޑެލްޓާ ވޭރިއަންޓްއެވެ. އިންޑޮނޭޝިއާއިން މި ފަހުން ފެނުނު ކޭސްތަކުގެ 60 ޕަސެންޓް އަދި ތައިލޭންޑްގެ ވެރިރަށް ބެންކޮކްއިން ފެނުނު ކޭސްތަކުގެ 26 ޕަސެންޓް ހިއްސާ ކުރަނީ ޑެލްޓާ ވޭރިއަންޓްއެވެ. މި ވޭރިއަންޓަކީ، އެ ވޭރިއަންޓަކާ މެދު ދުނިޔޭގެ ސިއްހަތު ޖަމިއްޔަ (ޑަބްލިއުއެޗްއޮ)އިން ވެސް ކަންބޮޑުވާ ވޭރިއަންޓެކެވެ. ކޮވިޑް ވޭރިއަންޓްތަކާ ދެކޮޅަށް ޗައިނާގެ ވެކްސިންތައް ކާމިޔާބު ތޯ ނުވަތަ ނޫން ތޯ ބަޔާން ކޮށްދޭ، ސާބިތު ދިރާސާތަކެއްގެ ނަތީޖާ އަދި ނުލިބެއެވެ.\nޗައިނާގެ ވެކްސިން ޑިޕްލޮމަސީ\nޗައިނާއިން ތަރައްގީ ކޮށްފައި ވާ ކޮވިޑް ވެކްސިންތަކުގެ ބޮޑު އިންސައްތައެއް ބޭނުން ކޮށްފައި ވަނީ އޭޝިއާ ބައްރުގެ ގައުމުތަކުން ކަމުގައި ވީ ހިނދު، ޗައިނާގެ ވެކްސިން ޑިޕްލޮމަސީ އިސްތިރާޖުގައި އޭޝިއާއަކީ މުހިންމު ހިއްސާއެކެވެ.\nޗައިނާގެ ސީނޯފާމް ވެކްސިން / ފޮޓޯ: މިޑްލްއީސްޓްއޮންލައިން\nއޭޝިއާ ސަރަހައްދުން 30 އަށް ވުރެ ގިނަ ގައުމުން ވަނީ ޗައިނާގެ ކޮވިޑް ވެކްސިން ގަނެފައެވެ. ނުވަތަ ހަދިޔާ ގޮތުގައި ވެކްސިން ލިބިގަނެފައެވެ. ސީނޯވެކް ކޮވިޑް ވެކްސިން އެންމެ ގިނަ އަދަދަކަށް ގަތް ގައުމުތަކުގެ ތެރޭގައި އިންޑޮނޭޝިއާ ހިމެނެއެވެ.\nކޮވިޑް-19 އިން ދިފާއުވުމަށް ވެކްސިން ތަރައްގީ ވެކްސިން ވިއްކާ، ހަދިޔާ ކުރުމަކީ ޗައިނާއިން އެންމެ ހާއްސަ ސަމާލުކަމެއް ދޭ އެއް މަޝްރޫއެވެ. މައިގަނޑު ސަބަބެއް ކަމަށް ބެލެވެނީ، މުޅި ދުނިޔެ އިނދަޖައްސާލި ކޮވިޑް-19ގެ ކޭސްތައް އެންމެ ފުރަތަމަ ރިޕޯޓް ކުރަން ފެށި ގައުމަކީ ޗައިނާ ކަމަށް ވެފައި، ވައިރަހުގެ އަސްލު އޮތީވެސް ޗައިނާގައި ކަމަށް ގިނަ ބަޔަކު އަދިވެސް ތުހުމަތު ކުރަމުން ދާ ދިއުމެވެ.\nމުއްސަނދި ގައުމުތަކުން ވަނީ އެހެން ބްރޭންޑްތަކުގެ ވެކްސިން ޑޯޒްތައް ހިސޯރުކޮށްފައެވެ. ފަގީރު ގައުމުތައް ގިނަ އޭޝިއާ ބައްރަށް، ޗައިނާގެ ވެކްސިނަށް މަރުހަބާ ކިއުން ނޫން ގޮތެއްވެސް ނެތުނީއެވެ. އެއްވެސް ވެކްސިނެއް ނުޖަހާ ތިބުމަށް ވުރެ، ކޮންމެވެސް ވަރެއްގެ ދިފާއެއް ލިއްބައިދޭ ވެކްސިނެއް ޖެހުން ބުއްދިވެރިވީއެވެ.\nއިނގިރޭސިވިލާތުގެ އޮކްސްފޯޑް ޔުނިވާސިޓީއާއި އަސްޓްރާޒެނީކާ ކުންފުނި ގުޅިގެން ތަރައްގީ ކުރި ކޮވިޑް ވެކްސިންގެ ފޯމިއުލާއަށް އިންޑިއާގެ ސީރަމް އިންސްޓިޓިއުޓްއިން ވެކްސިން އުފައްދާ، އިންޑިއާ ސަރުކާރުގެ ހެޔޮ އެދުންތަކާއެކު ގިނަ ގައުމުތަކަށް ކޮވިޝީލްޑް ވެކްސިން ހަދިޔާ ކުރަން ފެށިއެވެ. އިންޑިއާއަކީ ޗައިނާގެ ޒަމާންވީ އަދުއްވު ކަމުގައި ވީ ހިނދު، އެކަމާވެސް ކުރިމަތިލާން ޗައިނާއަށް މަޖުބޫރުވެ، ހަދިޔާ ފޮށިތައް ބަރުކުރަން ފެށިއެވެ.\nޗައިނާގެ ވެކްސިނަށް އިތުބާރު ކުޑަ ވާ ފަދަ ގޮތަކަށް އޭޝިއާގެ އާބާދީ ބޮޑު ބައެއް ގައުމުތަކުން ފިޔަވަޅުތަކެއް އަޅާ، ސިޔާސަތުތަކެއް ބަދަލު ކުރި ކަމުގައި ވިއަސް، ޗައިނާގެ ވެކްސިނަށް ބަރޯސާވެފައި ވާ ޗައިނާގެ ފަސްގަނޑުގައި ކޮވިޑް-19ގެ އިތުރު ހުޅުގަނޑެއް ފަޅައިގެން ގޮސްފައި ނުވާ ކަމީ، ޗައިނާގެ ވެކްސިނާ މެދު މުޅިން އިތުބާރު ގެއްލުވާ ނުލާންވީ އެއް ސަބަބު ކަމުގައިވެސް ގަބޫލު ކުރެވިދާނެއެވެ.\nރިޕޯޓް ކޮވިޑް-19 ކޮވިޑް-19 ވެކްސިން ކެމްޕޭން އިންޑޮނޭޝިއާ ދުނިޔެ ތައިލޭންޑް ޗައިނާ\nމެލޭޝިއާ އިން ސިނޮވިކް ހުސްވީ ސިނޮވެކް އަށް މެލޭޝިޔާ އިން އިތުބާރު ކުރޭ،،،،


Gaumee Team Ge Forward, Feydhoo Ibbe Ves Maziya Ah - Vaguthu\nގައުމީ ޓީމުގެ ފޯވަޑް، ފޭދޫ އިއްބެވެސް މާޒިޔާއަށް\nރާއްޖޭގެ ގައުމީ ޓީމުގެ ފޯވަޑް، އިބްރާހީމް މަހުދީ (ފޭދޫ އިއްބެ)ވެސް މާޒިޔާ ސްޕޯޓްސް އެންޑް ރެކްރިއޭަޝަން ކްލަބަށް ސޮއިކޮށްފިއެވެ.\nމިދިޔަ ދެ ސީޒަނުގައިވެސް ޓީސީގައި މޮޅު ކުޅުމެއް ދެއްކި ފޭދޫ އިއްބެގެ ސޮއިއާއެކު މާޒިޔާގެ ފޯވަޑް ލައިން ވަނީ އިތުރަށް ވަރުގަދަ ވެފައެވެ. ގައުމީ ޓީމަށް ކުޅޭ ހަމްޒާ މުހައްމަދު (ހަމްޕު)ވެސް އެޓީމަށް ސޮއިކޮށްފައިވާ އިރު، ކެޕްޓަން އަސަދުﷲ އަބްދުﷲ (އަސައްކޮ) ވެސް ވަނީ އިތުރު ތިން އަހަރަށް ކޮންޓްރެކްޓް އާކޮށްފައެވެ. އޭގެ އިތުރުން ގައުމީ ޓީމުގެ ފޯވަޑް، ނާއިޒް ހަސަން (ދާދު)ވެސް މާޒިޔާގައި މަޑުކުރާނެ ކަމަށް ބެލެވެއެވެ.\nގައުމީ ޓީމުގެ ފޯވަޑް ލައިނުން މުހިއްމު ރޯލެއް އަދާކުރާ ފޭދޫ އިއްބެ، މާޒިޔާއަށް ސޮއިކޮށްފައި ވަނީ ތިން އަހަރަށެވެ. އުމުރުން 25 އަހަރުގެ ފޯވަޑް، ފޭދޫ އިއްބެ މިނިވަން ޗެމްޕިއަންޝިޕްގައި ސ. ފޭދޫ ޓީމުން ވިދާލި އިރު، އޭނާ ފުރަތަމަ ޑިވިޝަންގައި ކުޅުނު ދެ ސީޒަންގައިވެސް ވަނީ މޮޅު ކުޅުންތެރިޔާއަށް ނޮމިނޭޓް ވެފައެވެ. އަދި 2017 ވަނަ އަހަރުގެ ސީޒަންގެ އެންމެ މޮޅު ގޯލް، ޖޫލޭ އެވޯޑުވެސް ލިބުނީ އޭނައަށެވެ.\nފުރަތަމަ ޑިވިޝަންގައި ކުޅެން ފެށުމާއެކު ގައުމީ ޓީމުންވެސް ޖާފަ ހޯދަމުން އަންނަ ފޭދޫ އިއްބެއަކީ ގައުމީ ޓީމުން، މިދިޔަ އަހަރު ސާފް ޗެމްޕިއަންޝިޕް ހޯދި ޓީމުގެވެސް އެންމެ މުހިއްމު ކުޅުންތެރިޔާއެވެ. ފައިނަލް މެޗުގައި އޭނާ އިންޑިއާ ކޮޅަށް ޖެހި، ހިތްގައިމު ގޯލް ވަކިން ހާއްސަކޮށް ފާހަގަ ކޮށްލެވެއެވެ.\nއަންނަ ސީޒަނަށް ތައްޔާރުވުމުގެ ގޮތުން މާޒިޔާއިން ބޮޑެތި ޓްރާންސްފާތަކެއް ކުރަމުންދާ އިރު، އެޓީމަށް މިދިޔަ ސީޒަންގައި އިރުޝާދު ދިން ކޯޗު، އިސްމާއީލް މަހެފޫޒް (އިންމަ) އަންނަ ސީޒަނުގައި ފެންނާނީ ދަ ގްރާންޑޭއިންނެވެ. މާޒިޔާއިން ގެންނާނެ ކޯޗެއް އަދި އިއުލާން ކޮށްފައެއް ނުވެއެވެ.\nމާޒިޔާ ޓީމު އުމްރާގެ އަޅުކަން ފުރިހަމަ ކޮށްފި\nއުމްރާ ދަތުރަކާއެކު، ތަމްރީނުތަކަށް މާޒިޔާ ސައުދީއަށް\nސެންޓޭ އެނބުރި ކްލަބު އީގަލްސްއަށް


މޮނިކޮން ޓެގު ހޯދަން އަންނަ އަހަރުގެ ބަޖެޓަށް\nމޮނިކޮން ޓެގު ހޯދަން އަންނަ އަހަރުގެ ބަޖެޓުގައި ހިމަނައިފި\n2 އޮގަސްޓު 2021 - 12:20 0\n2016 ވަނަ އަހަރު މީހެއްގެ ފައިގާ ޓެގް އަޅުވާފައި: އަމުރު އޮތް ނަމަވެސް ތަންފީޒު ކުރަމަކުން ނުދޭ -\nޓެރަރިޒަމްގެ އަމަލުތަކާއި ހަރުކަށި ފިކުރު ފެތުރުމުގެ ތުހުމަތު ކުރެވޭ މީހުންގެ މައްޗަށް ނެރެވޭ މޮނީޓަރިން އެންޑް ކޮންޓްރޯލް (މޮނިކޮން) އަމުރު ތަންފީޒު ކުރުމުގެ ހުރަހަކަށް ވެފައިވާ ޓެގު ހޯދަން އަންނަ އަހަރުގެ ބަޖެޓުގައި ހިމަނާފައިވާ ކަމަށް ހޯމް މިނިސްޓްރީން މިއަދު ބުނެފި އެވެ.\n"އަދަދު" އަށް މައުލޫމާތު ލިބިފައިވާ ގޮތުގައި މި ފަހުން ވެސް ހައިކޯޓުން މޮނިކޮން އަމުރުތަކެއް ނެރެފައިވީ ނަމަވެސް، އެ އަމުރުގެ ދަށުން އެމީހުންގެ ފައިގައި ޓެގް އަޅުވާފައެއް ނުވެ އެވެ. އަދި، އަމުރު ތަންފީޒު ކުރުމަށް އެއްވެސް ކަމެއް ވެސް ކޮށްފައެއް ނުވެ އެވެ.\nމޮނިކޮން އަމުރު ނެރެފައިވާ މީހުންގެ ފައިގައި ޓެގް އަޅުވާފައި ނުވަނީ މިވަގުތު ފުލުހުންގެ އަތުގައި ޓެގް ނެތުމުން ކަމަށް އެނގިފައިވެ އެވެ. ނަމަވެސް އެކަމާ ގުޅިގެން ފުލުހުންގެ ބަހެއް ލިބޭ ގޮތް ވަނީ ނުވެފަ އެވެ.\nއެނގިފައިވާ ގޮތުގައި ޓެގް ހޯދުމުގެ މަސައްކަތް ހޯމް މިނިސްޓްރީން އަންނަނީ ކުރަމުންނެވެ. ނަމަވެސް، އެ މަސައްކަތުން ނަތީޖާއެއް ނުލިބި ވަނީ ދިގުލައިގެން ގޮސްފަ އެވެ.\nއެކަމާ ގުޅިގެން "އަދަދު"އިން ކުރި ސުވާލަކަށް ޖަވާބު ދެއްވަމުން ހޯމް މިނިސްޓްރީގެ ކޮމިއުނިކޭޝަން ޑިރެކްޓަރު ހަފްސީ އަބްދުﷲ ވިދާޅުވީ ޓެގު ހޯދުމަށްޓަކައި މިހާރު އެކުލަވާލެވެމުންދާ އަންނަ އަހަރުގެ ބަޖެޓުގައި ހިމެނިފައިވާ ކަމަށެވެ.\nނަމަވެސް، ބަޖެޓު އެކުލަވާލައި މުޅިން ނުނިމޭތީ، އޭގެ ސީދާ ތަފްސީލެއް ދޭން ދަތިކަމަށް ހަފްސީ ވިދާޅުވި އެވެ.\n"އެކަމަކު ޔަގީނުން ވެސް އަންނަ އަހަރުގެ ބަޖެޓުގައި ހިމެނިފައިވަނީ،" އޭނާ ވިދާޅުވި އެވެ.\nމޮނިކޮން އަމުރެއް މީހެއްގެ މައްޗަށް ނެރުމަށް އެކަށީގެންވާ ތުހުމަތެއް އޮންނަންޖެހޭ ކަމަށް ގާނޫނު ބުނެ އެވެ. އެގޮތުން ޓެރަރިޒަމްގެ ކުށެއް ކުރުމުގައި އަމަލީ ގޮތުން އެ މީހަކު ބައިވެރިވާ ކަމަށް ގަބޫލު ކުރެވުމާއި އެފަދަ ކުށެއް ރާވާ ކަމަށް ނުވަތަ ހިންގާ ކަމަށް ނުވަތަ އެކަމަށް މަގުފަހިކޮށްދޭކަމަށް ނުވަތަ އެކަމަށް އެހީތެރިވެދޭ ކަމަށް މިނިސްޓަރަށް ގަބޫލު ކުރެވޭ ހާލަތްތަކުގައި މޮނިކޮން އަމުރަށް އެދެވޭނެ އެވެ.\nއެގޮތަށް އެދުމުން ސަބަބުތަކާއި ހެކިތަކުގެ މައްޗަށް ބިނާކޮށް އެއް އަހަރު ދުވަހުގެ މުއްދަތަށް ހައިކޯޓަށް އަމުރު ނެރެވިދާނެ އެވެ. އެހެން ނަމަވެސް އެ މުއްދަތު އިތުރު އެއް އަހަރަށް އިތުރުކުރުމަށް ގާނޫނުގައި ހުރަހެއް ނެތެވެ. މޮނިކޮން އަމުރަކާ ހިލާފްވުމުގެ އަދަބަކީ 18 މަސްދުވަހަށް ޖަލަށް ލުމެވެ. އަމުރާ ހިލާފުވެގެން މިހާރު ވެސް ބައެއް މީހުންގެ މައްޗަށް ދައުވާ ކުރެ އެވެ.\nނަޝީދަށް އަމާޒުކޮށް ދިން ހަމަލާއަށްފަހު ހަރުކަށި ފިކުރުގެ ނުރައްކާ ބޮޑުވެފައިވާއިރު އެ ހަމަލާގައި ބައިވެރިވާ ގިނަ މީހުންނަކީ ވެސް ޓެރަރިޒަމްގެ އެހެން ކުށްތަކުގެ ރިކޯޑް އޮންނަ ބައެކެވެ. އެފަދަ ބަޔަކު މުޖުތަމައުއަށް ދޫވެ، އެހާ ހާމަކަން ބޮޑު ގޮތެއްގައި ސައިކަލެއްގައި ބޮމެއް ހަރުކޮށް ގޮއްވާލުމުގެ ފުރުސަތު ލިބުމުން ފުލުހުންނަށް ފާޑުކިޔުން ވަނީ ބޮޑުވެފަ އެވެ.\nއެކަމާ ގުޅިގެން އަމާޒުވި ސުވާލުތަކަށް ޖަވާބު ދެއްވަމުން ކޮމިޝަނާ އޮފް ޕޮލިސް މުހައްމަދު ހަމީދު ވިދާޅުވެފައިވާ ގޮތުގައި، ޓެރަރިސްޓުން މޮނީޓާކުރުމުގައި މައްސަލަތަކެއް އުޅެނީ ހަމައެކަނި ފުލުހުންގެ ނޫން ކަމަށެވެ. ނަމަވެސް މުޅި ދައުލަތުގެ ތެރޭގައި "ގެޕްސް"ތަކެއް އެބަހުރި ކަމަށް ވިދާޅުވި އެވެ.\n"އަޅުގަނޑުމެން އެފަދަ ފަރާތްތައް މޮނީޓާކުރުމުގެ މަސައްކަތް ކުރަމުން ދިޔަ ނަމަވެސް، އޭގެ ތެރެއިން ފުރުސަތު ހޯދައިގެން އަމަލުތައް ހިންގަމުން ދަނީ،" ހަމީދު ވިދާޅުވި އެވެ.\nއޭނާ ވިދާޅުވި ގޮތުގައި، އެމީހުން މޮނީޓާކުރުމުގައި "ގެޕްސް"ތަކެއް އޮތީ ގާނޫނީ ނިޒާމާއި އިދާރާތަކުގެ މައުލޫމާތު ހިއްސާކުރުމުގެ އޮނިގަނޑުތައް އޮތް ގޮތުންނެވެ. އަދި، ގާބިލުކަމާއި ވަސީލަތްތައް ނެތުން ވެސް އޭނާ ފާހަގަ ކުރެއްވި އެވެ.\nސީޕީ ވިދާޅުވި ގޮތުގައި އެކަންކަން އިސްލާހުކޮށް އެމީހުން ހަރުދަނާ ގޮތެއްގައި މޮނީޓާކުރުމުގެ މަސައްކަތްތައް އަންނަނީ ކުރަމުންނެވެ.\nމޮނިކޮން އަމުރު ނެރެ، މީހުންގެ ފައިގައި ޓެގް އަޅުވައިގެން ބަލަހައްޓަން ފެށީ 2016 ވަނަ އަހަރު އެވެ.


Chelsea molhuve, Bayern aai Real ehvaru\nޗެލެސީއަށް ދެ ވަނަ ލަނޑު ޖަހައިދިން ޓަމީ އަބްރަހަމް (ވ) އާއި ޗެލްސީގެ ކޯޗް ފްރޭންކް ލަމްޕާޑް\nނިއުކާސަލް ޔުނައިޓެޑްގެ މައްޗަށް 2-0 ގެ ނަތީޖާއަކުން ޗެލްސީ ކާމިޔާބު ހޯދައިފި އެވެ.\nޕްރެމިއާ ލީގުގައި ޗެލްސީ މޮޅުވި އިރު ބުންޑެސް ލީގާގައި ވާޑާ ބުރޭމަން އާ ދެކޮޅަށް ޗެމްޕިއަން ބަޔާން މިޔުނިކް ކުޅުނު މެޗު ނިމުނީ 1-1 ން އެއްވަރު ވެގެންނެވެ. އަދި ލަލީގާގައި، ރެއާލް މެޑްރިޑުން ވިޔަރެއާލް އާ ދެކޮޅަށް ކުޅުނު މެޗުންވެސް އެއްވަރުވީ 1-1 ންނެވެ.\nނިއުކާސަލްގެ ސެއިންޓް ޖޭމްސް ޕާކްގައި ޗެލްސީ އާ ދެކޮޅަށް ނިއުކާސަލް ކުޅުނު މެޗުގައި، ޗެލްސީގެ ފުރަތަމަ ލަނޑަކީ ނިއުކާސަލްގެ ޑިފެންޑަރު ފެޑެރީކޯ ފެނާންޑޭޒް އަތުން ބައިކޮޅަށް ވަން ލަނޑެކެވެ. މެޗު ފެށިގެން 10 ވަނަ މިނެޓްގައި، ޗެލްސީގެ މޭސަން މައުންޓް ނަގައިދިން ހުރަސް، ގޯލް ދަނޑި ކައިރިގައި ހުރި ޗެލްސީގެ ޑިފެންޑަރު ބެން ޗިލްވެލްއަށް ލިބުނަ ނުދޭން ވެގެން ފެނާންޑޭޒް މަސައްކަތް ކުރި އެވެ. އެހެން ނަމަވެސް ބޯޅައިގެ ކޯންޓްރޯލް އޭނާއަށް ނުހޯދި ފައިގައި ޖެހިފައި ބޯޅަ ވަނީ އަމިއްލަ ޓީމުގެ ގޯލަށެވެ. ބެން ޗިލްވެލް އޭނާ ކޮށްޕާލި ކަމަށް ފެނާންޑޭޒް އެޕީލް ކުރި ނަމަވެސް ފެނުނީ އޭނާއަށް ބޯޅަ ލިބުމުގެ ކުރިން ޗެލްވިލް ޗާޖު ނުކުރާ ކަމަށެވެ. އެހެންވެ އެ ލަނޑު ބަލައިގަތެވެ.\nއޭގެ އެއް މިނެޓް ކުރިން ލަނޑު ޖެހުމުގެ ފަހި ފުރުސަތެއް ޓަމީ އަބްރަހަމް އަށް ލިބުނެވެ. ހަކީމް ޒިޔެޝް ދިން ބޯޅަ އަބްރަހަމް އޭރިއާގެ ތެރޭގައި ހުސްކޮށް ހުރެ ފޮނުވާލި ނަމަވެސް އެ ބޯޅަ ދިޔައީ ހުރަސް ދަނޑިމަތިން ބޭރަށެވެ. މެޗުގެ 65 ވަނަ މިނެޓްގައި ޗެލްސީގެ ދެ ވަނަ ލަނޑު އަބްރަހަމް ކާމިޔާބު ކުރީ ޓިމޯ ވާނާ ދިން ޕާހަކަުންނެވެ. ނިއުކާސަލްގެ ދެ ޑިފެންޑަރުންގެ ދެމެދުން ވާނާ ދިން ޕާސް ލިބިގަނެ އަބްރަހަމް ވަނީ ގޯލްގެ ދަނޑީގައި ޖައްސާލުމަށް ފަހު ގޯލްގެ ތެރެއަށް ބޯޅަ ވައްދާލާފަ އެވެ.\nޗެލްސީ 18 ޕޮއިންޓް ހޯދީ ނުވަ މެޗުންނެވެ. މާދަމާ ލިވަޕޫލާއި ލެސްޓާ ކުޅޭ މެޗުން ކޮންމެ ޓީމެއް މޮޅުވިޔަސް އެ ޓީމެއް އެއް ވަނަ މަގާމަށް ދާނެ އެވެ. މިރޭ އެސްޓަން ވިލާ އާއި ބްރައިޓޮން ހޯވް އެލްބިއޯން ކުޅުނު މެޗު ބްރައިޓޮން ކާމިޔާބު ކުރީ 2-1 ންނެވެ.\nބަޔާން އާއި ވާޑާ ބްރޭމަންގެ މެޗުގެ ތެރެއިން\nބުންޑެސް ލީގާގެ އެންމެ ފަހުގެ ޗެމްޕިއަން ބަޔާން މިޔުނިކުން އަމިއްލަ ދަނޑުގައި ވާޑާ ބްރޭމަން އަތުން ބަލި ނުވެ ސަލާމަތް ވީ ދެ ވަނަ ހާފުގައި ކިންގްސްލޭ ކޮމަން ޖެހި ލަނޑުންނެވެ. މެޗުގައި ފުރަތަމަ ލީޑް ނެގީ ބްރޭމަންއިންނެވެ. އެ ޓީމުގެ ލަނޑު ފުރަތަމަ ހާފުގެ އެންމެ ފަހު މިނެޓްގައި ކާމިޔާބު ކުރީ މެކްސިމިލިއާނޯ އެގޭސްޓެން އެވެ. އޭނާ ލަނޑު ޖެހީ ޖޯޝްއާ ތޯމަސް ސާޖަންޓް ތަނަވަސް ކޮށްދިން ފުރުސަތަކުންނެވެ. ބަޔާންއަށް ކޮމަން ނަތީޖާ ހަމަހަމަ ކޮށްދިނީ މެޗުގެ 62 ވަނަ މިނެޓްގައި ލިއޯން ގޯޓެޒްކާ ދިން ބޯޅައިންނެވެ.\nއަނިޔާގެ ގިނަ މައްސަލަތަކެއް ކުރިމަތި ވެފައިވާ ރެއާލް މެޑްރިޑުން ވިޔާރެއާލް އަތުން އެއްވަރުވީ، މެޗުގެ ފަހު ކޮޅުގައި ވިޔަރެއާލްއަށް ލިބުނު ޕެނަލްޓީންނެވެ. ކަރީމް ބެންޒެމާއަށް އަނިޔާވެފައިވާ ވުމާއި ލުކަ ޔޯވިޗް ކޮވިޑް-19 އަށް ޕޮޒިޓިވް ވުމުން ޒިދާންގެ ޓީމުގެ ސެންޓްރަލް ސްޓައިކަރުގެ ރޯލް ދިނީ މަރިއާނޯ ޑިއަޒް އަށެވެ. މެޗު ފެށިގެން ދެ ވަނަ މިނެޓްގައި މަރިއާނޯ ވަނީ ރެއާލް އަށް ލީޑް ނަގައިދީފަ އެވެ. އޭނާ ލަނޑު ކާމިޔާބު ކުރީ އަނިޔާއިން ރަނގަޅުވެގެން އެނބުރި އައި ޑެނީ ކާވަހާލް ނަގައިދިން ބޯޅަ ބޮޅުން ގޯލްގެ ތެރެއަށް ފޮނުވާލައިގެންނެވެ.\nރެއާލް އާއި ވިޔަރެއާލްގެ މެޗުގެ ތެރެއިން\nކެޕްޓަން ސާޖިއޯ ރާމޯސް އަށް އަނިޔަވެފައިވާއިރު ކޮވިޑް-19 ޖެހިގެން އެޑާ މިލިޓާއޯ ވެސް ހުރީ ކަރަންޓީންގަ އެވެ. ޑިފެންސް ބެލެހެއްޓީ ކެޕްޓަން ބޭންޑް އަޅައިގެން ކުޅެން ނުކުތް ރަފޭލް ވަރާން އާއި ނަޗޯ ފެނާންޑޭޒް އެވެ. ފުރަތަމަ ހާފުގައި ރެއާލްގެ ޓީމުގެ ފަރާތުން ރަނގަޅު ކުޅުމެއް ފެނުނެވެ. އެހެންނަމަވެސް އަމިއްލަ ދަނޑުގައި ކުޅެމުން ދިޔަ ވިޔަރެއާލްގެ ކޯޗް އުނައި އެމެރީ ދެ ވަނަ ހާފުގައި ގެނައި ބަދަލުތަކުން ރެއާލްގެ ފާހަތަށް ބާރު ބޮޑުވި އެވެ.\nމެޗުގެ ފަހު ކޮޅުގައި ޑޮމިނޭޓް ކުރީ ވިޔަރެއާލުންނެވެ. އެ ޓީމަށް ލިބުނު ޕެނަލްޓީ އަކީ މެޗުގެ މޮޅު ކުޅުންތެރިޔާގެ މަގާމު ހޯދި ޖެރާޑް މޮރޭނޯ އަށް ރެއާލްގެ ޕެނަލްޓީ އޭރިއާގެ ތެރެއިން އެ ކީޕަރު ޓިބޯ ކޯޓްއާ ކުރި ފައުލަކާ ގުޅިގެން ދިން ޕެނަލްޓީ އެކެވެ. މޮރޭނޯ ފޮނުވާލި ޕެނަލްޓީ ގޯލަށް ވަނީ ކޯޓްއާގެ އަތުގައި ޖެހިފަ އެވެ.\nޗެލްސީ ބަޔާން މިއުނިކް ރެއާލް މެޑްރިޑް


Fuvahmulak gai PCR test nehedhey massala majleehah\nފުވައްމުލަކުގައި ޕީސީއާރް ޓެސްޓު ނެހެދޭތީ މައްސަލަ މަޖިލީހަށް\nފުވައްމަލަކު ހޮސްޕިޓަލް. ފުވައްމުލަކުގައި ޕީސީއާރު ޓެސްޓު ނެހެދޭ މައްސަލަ މަޖިލީހަށް ވަނީ ހުށަހަޅައިފައި--\nފުވައްމަލު ސިޓީގައި ހުންނަ އަތޮޅު ހޮސްޕިޓަލުގައި ކޮވިޑް ޕީސީއާރް ޓެސްޓު ނެހެދޭތީ އެ މައްސަލަ މަޖިލީހަށް ހުށަހަޅައިފި އެވެ.\nއިދިކޮޅު ޕީޕީއެމް / ޕީއެންސީގެ ފަރާތުން މައްސަލަ މަޖިލީހަށް ހުށަހެޅުއްވީ މަޑުއްވަރީ ދާއިރާގެ މެމްބަރު އާދަމް ޝަރީފް އެވެ. އޭނާގެ އަނބިކަނބަލުންނަކީ ފުވައްމުލަކު ބޭފުޅެކެވެ.\nއާދަމް ހުށަހެޅުއްވި މައްސަލައިގައި ބުނެފައިވަނީ ފުވައްމުލަކަށް ސިޓީއެއްގެ ދަރަޖަ ދީފައި އޮތް ނަމަވެސް ފުވައްމުލަކުގެ ރައްޔިތުން ސާމްޕަލް ނެގުމަށްފަހު ކޮވިޑަށް ޓެސްޓުކުރަން ފޮނުވަން ޖެހެނީ އެހެން ސިޓީއަކަަށް ކަމަށެވެ. އޭގެ ސަބަބުން ނަތީޖާ ނުލިބި ދެ ތިން ދުވަސް މަޑުކުރަން ޖެހުމަކީ ކަންބޮޑުވާ ކަމެއް ކަމަށެވެ.\nޕީސީއާރު ޓެސްޓު ހެދެން ނެތުމުން ފުވައްމުލަކުގެ ރައްޔިތުންނަށް އެ ރަށަށް ދަތުރުކުރަން ދަތިވެ އިގްތިސާދީ އަދި މާލީގޮތުން އެރަށަށް އެތައް ގެއްލުމެއް ލިބެމުންދާ ކަން މައްސަލާގައި ފާހަަގަކޮށްފައިވެ އެވެ. އެހެންކަމުން ސަރުކާރުގެ މަސްއޫލިއްޔަތު އަދާކުރާ މިންވަރު ބަލައި ކޮމިޓީއަށް ހުށަހަޅައިގެން ފުވައްމުލަކުގައި ޕީސީއާރު ޓެސްޓް ނުހެދިގެން އުޅޭ ސަބަބާއި އެ ޓެސްޓުތައް ހެދޭނެ އިންތިޒާމްތައް ހަމަޖެހޭނެ ދުވަހެއް ސާފުކޮށްދިނުމަށް އެދިފައިވެ އެވެ.\nފުވައްމުލަކުގައި މިހާރު ކޮވިޑަށް ޓެސްޓުކުރަނީ ޖީންއެކްސްޕާޓު މެޝިނެއް ބޭނުން ކޮށްގެނެވެ. އޭގެން ޓެސްޓުކުރަނީ ހަމައެކަނި ބަލީގެ އަލާމަތްތައް ހުންނަ މީހުން އެކަންޏެވެ. އަދި ދަތުރުކުރަން ކޮވިޑް ޓެސްޓު ހަދަން ޖެހޭ މީހުންނާއި އެ ނޫން މީހުންގެ ސާމްޕަލް ނަގައި ޓެސްޓުކުރަން ފޮނުވަނީ އައްޑޫ ސިޓީގެ އިކުއިޓޯރިއަލް ހޮސްޕިޓަލަށެވެ.\nފުވައްމުލަކުން އިއްޔެވެސް ތިން މީހަކު ކޮވިޑަށް ޕޮޒިޓިވްވެފައިވާ އިރު ޖުމްލަ 1274 މީހުން އެ ސިޓީން މިހާތަނަށް ޕޮޒިޓިވްވެފައިވެ އެވެ. މިިދިޔަ މަހުގެ ފަހުކޮޅުން ފެށިގެން އެރަށް އަދިވެސް އޮތީ މޮނީޓަރިންގަ އެވެ.\nރައްޔިތުންގެ މަޖިލިސް އާދަމް ޝަރީފު އުމަރު ފުވައްމުލައް\nޝާހިދުގެ ބައްދަލުވުން އިދިކޮޅުން ބޮއިކޮޓްކޮށްފި\nއިމްރާންގެ ވާހަތަކާ ގުޅިގެން މެމްބަރުންގެ ފާޑުކިޔުން\n"ސެކިއުރިޓީ ބްރީޗްގެ ޒިންމާ މަޖިލީހުން ނަގާކަން ނުޖެހޭނެ"


Hukuru gai Schwack Cinema ah: "Hotel Transylvania" aai "Skyscraper"\n17th February 2019 | Last update: 08:57\nހުކުރުގައި ޝުވެކްއަށް: "ހޮޓެލް ޓްރާންސިލްވޭނިއާ" އާއި "ސްކައިސްކްރެޕާ"\nހުކުރުގައި ޝުވެކްއަށް: "ހޮޓެލް ޓްރާންސިލްވޭނިއާ" އާއި "ސްކައިކްރެޕާ" --\nސޮނީ ޕިކްޗާސްއިން ގެނެސްދޭ އެނިމޭޓެޑް ފިލްމު "ހޮޓެލް ޓްރާންސިލްވޭނިއާ 3: ސަމާ ވެކޭޝަން" އާއި ޔުނިވާސަލް ޕިކްޗާސްއިން ގެނެސްދޭ ފިލްމު "ސްކައިސްކްރެޕާ" އަންނަ ހުކުރު ދުވަހު ޝުވެކް ސިނަމާގައި ޕްރިމިއާކުރާނެ އެވެ.\nޝުވެކްގައި ދެއްކުމަށް ހަމަޖެހިފައިވާ މި ފިލްމުގެ ޝޯތަކުގެ ޓިކެޓް ބުކްކުރުމާއި ޓިކެޓް ވިއްކުން މިހާރު ވަނީ ފަށާފަ އެވެ. މާލެ އާއި ހުޅުމާލެ ޝުވެކްގައިވެސް މި ފިލްމުތައް ދައްކާނެ އެވެ.\n"ހޮޓެލް ޓްރާންސިލްވޭނިއާ 3: ސަމާ ވެކޭޝަން" އަކީ މި މަހު ނިކުންނަ ފްރެންޗައިޒް ފިލްމުތަކުގެ ތެރެއިން އެއް ފިލްމެވެ. އެނިމޭޓެޑް މި ފިލްމަކީ ސޮނީ ޕިކްޗާސް އެނިމޭޝަނުން ގެނެސްދޭ ފިލްމެކެވެ. މިއީ ފްރެންޗައިޒްގެ ތިން ވަނަ ފިލްމެވެ. އަދި "ހޮޓެލް ޓްރާންސިލްވޭނިއާ 2" ގެ ސީކުއެލް ފިލްމެވެ.\nމޮންސްޓާތަކެއްގެ ވާހަކަ ގެނެސްދޭ މި ފިލްމުގެ ވާހަކަ ބިނާވެފައި އޮންނަނީ ޑްރެކިއުލާ މީހަކަށް (ޑްރެކް) އިންސާނަކު ދެކެ (އެރިކާ) ލޯބިވެވުމުން ހިނގާ ކަންތައްތަކެއް މައްޗަށެވެ. އެރިކާ ދިމާވާނީ ޑްރެކްގެ އާއިލާގެ މީހުން ސަމާ ވެކޭޝަނަށް ކްރޫސް ދަތުރެއްގައި ގޮސް އުޅެނިކޮށެވެ. އެރިކާއަކީ އެ ކްރޫސްގެ ކެޕްޓަނެވެ. އޭނާގެ މަގުސަދަކަށްވާނީ ހުރިހާ މޮންސްޓާތަކެއް މަރާލުމެވެ.\n"ހޮޓެލް ޓްރާންސިލްވޭނިއާ 3: ސަމާ ވެކޭޝަން" ގެ ޓްރެއިލާ.\nމި ފިލްމަށް އަޑު އަޅާފައިވާ ތަރިންގެ ތެރޭގައި ސެލީނާ ގޯމޭޒް، އެޑަމް ސެންޑްލާ، އޭންޑީ ސޭމްބާގް، ކެވިން ޖޭމްސް، ޑޭވިޑް ސްޕޭޑް، ކީގަން މައިކަލް ކީ، މޮލީ ޝެނޮން އަދި މެލް ބްރޫކްސްފަދަ ތަރިން ހިމެނެ އެވެ.\nޑްވޭން ޖޯންސަން ނުވަތަ ދަ ރޮކް ލީޑުން ފެނިގެންދާ "ސްކައިސްކްރެޕާ" އަކީ މި މަހު ރިލީޒްކުރާ އެންމެ ބޮޑު ފިލްމުތަކުގެ ތެރެއިން އެއް ފިލްމެވެ. ރޯސަން މާޝަލް ތާބާ ޑައިރެކްޓުކުރާ މި ފިލްމަކީ ލެޖެންޑަރީ އެންޓަޓެއިންމަންޓާއި ޕާކެޓް ވޯލްޑް ޕިކްޗާސް، ޔުނިވާސަލް ޕިކްޗާސް އަދި ފްލިން ޕިކްޗާ ކޮމްޕެނީ ގުޅިގެން ގެނެސްދޭ ފިލްމެކެވެ.\nމި ފިލްމުގައި ގެނެސްދޭނީ ކުރިން އެފްބީއަައި އެޖެންޓެންގެ ގޮތުގައި މަސައްކަތްކުރި ވިލް ސޯޔާ (ޑުވޭން)، ޓެރަރިސްޓް ހަމަލާތަކެއް ދިންކަމުގެ ދޮގު ތުހުމަތުތަކެއް ކުރުމުން ހިންގާ ކަންތައްތަކެއް މައްޗަށެވެ. އޭނާގެ ނަން އޮންނާނީ ވޯންޓެޑް ލިސްޓުގައި ހިމަނާފަ އެވެ. އެ ތުހުމަތުތަކުން ސަލާމަތްވުމަށާއި އޭނާގެ އާއިލާގެ މީހުން ސަލާމަތް ކުރުމަށް ކުރާ ކަންތައްތައް ވެސް ފެނިގެންދާނެ އެވެ.\nމި އަހަރުގެ އޮސްކާއަށް ހޯސްޓެއް ނެތް


Haalukolhu bahlavaalahvanves Raees Solih, Nasheed ah nugulhuhvaa\nހާލުކޮޅު ބައްލަވާލައްވަންވެސް ރައީސް ސޯލިހް، ނަޝީދަށް ނުގުޅުއްވާ\nރައީސް މުހައްމަދު ނަޝީދު އަދި ރައީސް އިބްރާހިމް މުހައްމަދު ސޯލިހް: ދެ ރައީސުންގެ ގުޅުން ވަނީ ގޯސްވެފައި -- އަވަސް ފޮޓޯ\nރައްޔިތުންގެ މަޖިލީހުގެ ރައީސް މުހައްމަދު ނަޝީދު ބޭސްފަރުވާއަށް ޖަރުމަންވިލާތަށް ވަޑައިގެންނެވި ފަހުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް، ރައީސް ނަޝީދުގެ ހާލުކޮޅު ބައްލަވަން އެއްގޮތަކަށްވެސް ގުޅުއްވާފައިނުވާ ކަމަށް އެމަނިކުފާނު ވިދާޅުވެފައިވާ ކަމަށް ބިލެތްދޫ ދާއިރާގެ މެންބަރު އަހުމަދު ހަލީމް (ދޮންބިލެތް) ވިދާޅުވެއްޖެ އެވެ.\nދޮންބިލެތް މިހެން ވިދާޅުވީ މިރޭ އޭނާ ކުރެއްވި ޓްވީޓެއްގައެވެ.\nއެ ޓްވީޓް ފައްޓަވާފައިވަނީ ހައިރާންވެއްޖެ ކަމަށް ވިދާޅުވަމުންނެވެ. ހައިރާންވެވަޑައިގެންނެވި ސަބަބު ސާފުކޮށް ދެއްވާ ވިދާޅުވީ ރައީސް މުހައްމަދު ނަޝީދު ޖަރުމަންވިލާތަށް ވަޑައިގެންނެވި ފަހުން އަދި މިހާތަނަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް، ރައީސް ނަޝީދުގެ ހާލުކޮޅު ބެއްލެވުމަށް އެއްގޮތަކަށްވެސް ގުޅުއްވާފައިނުވާ ކަމަށް މިއަދު ރައީސް ނަޝީދު ވިދާޅުވުމުން ވަރަށް ދެރަވެއްޖެ ކަމަށެވެ.\nއޭނާގެ މި ޓްވީޓް، ނަޝީދު ފޮރުވިގެން ހުންނަވާ ވިދާޅުވާން ބޭނުންފުޅުވާ ވާހަކަތަކަށް ހާއްސަ "އެލެކްސް އަހުމަދު" އެކައުންޓުން ވަނީ ރި-ޓްވީޓް ކުރައްވާފައެވެ. އަދި މަޖިލީހުގެ ބައެއް މެންބަރުންވެސް ވަނީ އެ ޓްވީޓް ރި-ޓްވީޓް ކުރައްވާފައެވެ.\nނަޝީދު ޖަރުމަންވިލާތަށް ވަޑައިގެންނެވީ މެއި މަހުގެ 13 ވަނަ ދުވަހު އެވެ.\nދޮންބިލެތްގެ މި ޓްވީޓަށް ރައީސް ނަޝީދުގެ އާއިލީ ބައެއް ބޭފުޅުންނާއި އެމްޑީޕީގެ މެންބަރުން އަދި ނަޝީދުގެ ވެރިކަމުގައި ސަރުކާރުގެ އިސް މަގާމުތައް ފުރުއްވި ބައެއް ބޭފުޅުން ކޮމެންޓް ކުރައްވާފައިވެއެވެ.\nއާއިލީ ބޭފުޅަކު ވިދާޅުވީ ރައީސް ސޯލިހަކީ "ވަރަށްވެސް ހިތް ނުބައި ބޭފުޅެއް" ކަމަށެވެ. އަދި ރައީސް ސޯލިހަކީ ކޮންކަހަލަ ބޭފުޅެއްކަން މި ގައުމުގެ ރައްޔިތުންނަށް ވިސްނެންވެއްޖެ ކަމަށެވެ.\nނަޝީދުގެ ވެރިކަމުގައި ޓްރާސްޕޯޓް މިނިސްޓަރުކަން ކުރެއްވި އާދިލް ސަލީމް ވިދާޅުވީ ދޮންބިލެތްގެ ވާހަަކަ އަޑު އެހީ ވަރަށް ހައިރާން ކަމާއެކު ކަމަށާ އެމްޑީޕީގެ އިސް ވެރިން ދައުލަތުގެ ދެ ވެރިންގެ ގޮތުގައި ތިއްބެވިއިރު އެއީ އެންމެ ގާތް ދެ އެކުވެރިން ކަމަށެވެ.\n"ދެ ބޭފުޅުން [ރައީސް ސޯލިހް އާއި ރައީސް ނަޝީދު] ގޫގަލް ނުވަތަ ޒުމް މީޓިންއެއްގައި ތިއްބާ ދެކެން ވަރަށް ބޭނުން،"\nއާދިލް ވިދާޅުވީ އެމްޑީޕީގެ އެކްޓިވިސްޓަކު ކުރީގެ ރައީސް ޑރ. މުހައްމަދު ވަހީދު ހަސަން މަނިކާއި މަގުމަތިން ދިމާކޮށް ފުރައްސާރަކުރުމުން އެކަމާއި ދެރަފުޅު ވެގެންވެސް ރައީސް ސޯލިހް ގުޅުއްވި ކަމަށެވެ.\nއެމްޑީޕީގެ އާންމު ބައެއް މެންބަރުން ވަނީ ދޮންބިލެތްގެ ވާހަކައަކީ ހަގީގަތުވެސް ތެދެއްތޯ ސުވާލު ކޮށްފައެވެ.\nމީގެ ކުރީންވެސް ނަޝީދު ވަނީ މެންބަރު ދޮންބިލެތް މެދުވެރިކުރައްވާ ބައެއް މެސެޖްތައް އާންމުންނާއި ހިއްސާކުރައްވާފައެވެ. އެ ގޮތުން ބޮމުގެ ހަމަލާއާ ގުޅޭ ތަހުގީގުގެ މައުލޫމާތު ރައީސް އޮފީސް މެދުވެރިކޮށް ހޯއްދަވަން ޖެހިވަޑައިގަންނަވާތީ އެކަމާއި ކަންބޮޑުވުން ފާޅުކުރެއްވުން ހިމެނެއެވެ.\nމެއި ހައެއްގެ ޓެރަރިސްޓް ހަމަލާގައި ލިބިވަޑައިގެންނެވި ޒަހަމުތަކަށް އިތުރު ފަރުވާ ހޯއްދެވުމަށް ރައީސް ނަޝީދު ފުރަތަމަ ވަޑައިގެންނެވީ ޖަރުމަން ވިލާތަށެވެ. އަދި މިހާރު ހުންނެވީ އިނިގިރޭސިވިލާތުގައެވެ.\nނަޝީދު ވަނީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއެކު ސިޔާސީ ގޮތުން ހުރެވެން ނެތް ކަމަށް ރަަސްމީކޮށް އިއުލާނު ކުރައްވާފައެވެ. އެމަނިކުފާނާއި ރައީސް ސޯލިހްް، ޒާތީ ކަންކަމުގައި އަބަދުވެސް އުޅުއްވާނީ އެކީގައި ކަމަށް ނަޝީދު ވިދާޅުވިއެވެ. ރައީސް ސޯލިހަށް އިޝާރާތް ކުރައްވާ ވިދާޅުވީ އެމަނިކުފާނުގެ ބޭފުޅުންގެ އެއީ "އިބޫ ދޮންބެ" ކަމަށެވެ. އެހެން ނަމަވެސް ރައީސުލްޖުމްހޫރިއްޔާއާއެކީ ސިޔާސީ ގޮތުން ދެން ނުހުރެވޭނެ ކަމަށް ގައުމީ މަޖިލީހުގެ މެންބަރުންނަށް ފޮނުއްވި މެސެޖްގައި ރައީސް ނަޝީދު ވަރަށް ސާފުކޮށް ވަނީ ވިދާޅުވެފައެވެ.\nއެމްޑީޕީ ރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު + ޖަރުމަން\nއެމްޑީޕީގެ އިންތިހާބު: 92،743 މީހުނަށް ވޯޓް ލެވޭނެ


Ras Online - ރައީސް ވަހީދަށް "ކާޅަށް" ގޮވުނީތީ މިހާރު ދެރަވޭ: ވައްޑެ\nޒަހީނުއްދީން ސަޢީދު 18 މޭ 2021 - 16:33\nދެހާސް ބާރަވަނަ އަހަރު، އޭރުގެ ރައީސް، ރައީސް މުހައްމަދު ނަޝީދު ވެރިކަމުން އިސްތިއުފާ ދެއްވުމުން، ޑރ. ވަހީދު ރާއްޖޭގެ ވެރިކަމާ ހަވާލުވެވަޑައިގެންނެވި ހިސާބުން ފެށިގެން އެމްޑީޕީން ވަނީ އެމަނިކުފާނަށް "ބާޣީ"ގެ ލަގަބު ދީފައެވެ. އަދި އެމަނިކުފާނަކީ "ކާޅެއް" ކަމަށް އެމްޑީޕީން ސިފަކޮށް މުޒާހަރާތަކާއި އެއްވުންތަކާއި މީޑިއާގައި ބޭނުންކޮށް މުހާތަބު ކުރަމުން ގެންދިޔައީ އެނަމުންނެވެ.\nއުނގޫފާރު ދާއިރާގެ މެމްބަރު މުހައްމަދު ވަހީދު (ވައްޑޭ)، "ބާޣީ ވަހީދު"ގެ ގޮތުގައި ނިސްބަތްކުރައްވައި ކުރެއްވި ޓުވީޓްގައި ވިދާޅުވީ ރައީސް ވަހީދަށް "ކާޅު" ވަހީދު ގޮވުނީތީ މިހާރު ދެރަވާ ކަމަށެވެ. ރައީސް ވަހީދަށް "ކާޅު" ކިޔާ ސަބަބު ވެސް ވައްޑޭ ވަނީ ތަފްސީލްކޮށްދެއްވާފައެވެ.\n"ވަހީދަށް 'ކާޅަށް' ގޮވުނީތީ މިހާރު ދެރަވަން. އެކަމަކު އެހެން ގޮވަން މެދުވެރި ކުރުވީ ރައްޔިތުންގެ ވެރިކަމެއް 'ކާޅެއްހެން' ބަޣާވާތަކުން ޖަހައިގަނެ އަޅުގަނޑުމެންނަށް ކިހާ އަނިޔާއެއް ދިނީމާކަން، [ރައީސް ވަހީދުގެ] ބޭފުޅުން ހަނދުމަފުޅު ނައްތާލައިގެން ނުވާނެ،" ވައްޑެ ވިދާޅުވި އެވެ.\nއެމްޑީޕީގެ މެންބަރުން ތުހުމަތު ކުރާ ގޮތުގައި ރައީސް ނަޝީދުގެ ވެރިކަން ވައްޓާލީ އޭރުގެ އިދިކޮޅު ފަރާތްތަކާއި ގުޅިގެން ސަލާމަތީ ބާރުތަކުން ސަރުކާރާ ދެކޮޅަށް ބަޣާވާތް ކޮށްގެންނެވެ. ނަމަވެސް އެ ހާދިސާ ތަހުގީގު ކުރުމަށް ރާއްޖެއާއި ބޭރުގެ ބޭފުޅުން ހިމެނޭ ގޮތަށް އެކުލަވާލީ ކޮމިޝަނުން ހިންގި ތަހުގީގުން ނިންމާފައިވަނީ އެއީ ބަޣާވާތެއް ކަމަކަށް ނޫނެވެ.\nކިޔޭނުކިޔޭ ނޭނގޭ މީހުން ދެން މާގިނައީ. އަނެއްކާވެސް ތިގޮވީ ކާޅަށާ ބާޣީއަށާ. ވެރިކަންކުރަން ހަމަ ނޭނގުނީ. އަދި ވެރިކަން ގެއްލުނީ ވަހީދުއާ ހުރެއެއް ނޫން. ވަހީދު ހަވާލުވީ ދުސްތޫރީ ހަމައިގެތެރެއިން. ހަވާލުނުވިނަމަވެސް އިސްތިއުފާދިން ވެރިކަމެއް އަމިއްލައަކަށް ރެޓާނެއް ނުކުރެވޭނެ. މީ ވަރިކައިވެންޏެއް ނޫން. އިންތިޚާބެއް ބޭއްވިނަމަވެސް އަމުދުން އެދަނޑިވަޅުގަ ކާމިޔާބެއް ނުވީސް.


Kan'balunge handball challenge ge final ah Dhoondigalona adhi Dhadimagu ranin - AO News\nކަނބަލުންގެ ހޭންޑްބޯލް ޗެލެންޖްގެ ފައިނަލަށް ދޫނޑިގަލޯނާ އަދި ދަޑިމަގު ރަނިން\nފުވައްމުލައް ސިޓީގެ ޒުވާނުންތަކެއް އިސްނަގައިގެން ރަށުގެ އެކި އަވަށްތަކަށް ހުޅުވާލައިގެން ކުރިއަށްގެންދާ ކަނބަލުންގެ ހޭންޑްބޯލް ޗެލެންޖް 2020ގެ ފައިނަލުން ދޫނޑިގަލޯނާ އަދި ދަޑިމަގު ރަނިން ޖާގަ ހޯދައިފިއެވެ.\nމުބާރާތުގައިި ޖުމްލަ7ޓީމު ބައިވެރިވެފައިވާއިރު ދޫނޑިގަލޯނާ ފައިނަލުން ޖާގަ ހޯދައިފައިވަނީ ސެމީ ފައިނަލުގައި މާލެގަން ކަނބަލުންނާއި ދެކޮޅަށް ކުޅެ ހަތެއް ސުމަކުން މޮޅުވެގެންނެވެ. އޭއޯ ނިއުސް އާއި ވާހަކަ ދައްކަމުން ދޫނޑިގަލޯނާގެ މެނޭޖަރ މުހައްމަދު ހަމްދޫން ބުނެފައިވަނީ މުބާރާތުގައި ކުޅެވުނު މެޗުތަކުން ކުޅުންތެރިންނަށް އެކި ކަހަލަ ކުޅުންތެރިންނާއި ދެކޮޅަށް ކުޅެން ދަސްވެއްޖެ ކަމަށާއި ފައިނަލަށް ދިޔުމުން އިތުރު ހިތްވަރެއް ޓީމުގެ ކުޅުންތެރިންނަށް ލިބިފައިވާ ކަމަށެވެ. ހަމްދޫން އިތުރަށް ބުނެފައިވަނީ ޓީމުގެ ކުޅުންތެރިންގެ ތެރޭގައި ކުދި ކުދި އިންޖަރީ ތަކެއް އެބަހުރި ކަމަށާއި އެހެން ނަމަވެސް މުބާރާތުން މޮޅު ވާނެ ކަމުގެ އުއްމީދު ބޮޑު ކަމަށެވެ.\nމުބާރާތުގެ ފައިނަލުގައި ކުޅޭ ދެވަނަ ޓީމެއްކަމަށްވާ ދަޑިމަގު ރަނިން ފައިނަލުން ޖާގަ ކަށަވަރު ކޮށްފައިވަނީ ސެމީ ފައިނަލުގައި މިއަދު ހަވިއްތަ ސްޕޯޓްސްއާއި ދެކޮޅަށްކުޅެ ނުވަ ލަނޑު ދެ ލަނޑުން މެޗު ކާމިޔާބުކޮށްގެނެވެ. މުބާރާތުގެ ސެމީ ފައިނަލާއި ހަމައަށް ދަޑިމަގު ރަނިން ކޮޅަށް އެއްވެސް ގޯލެއް ވަދެފައި ނުވާއިރު އެ ޓީމު މުބާރާތުގެ ސެމީ ފައިނަލަށް ދަތުރު ކޮށްފައިވަނީ ގްރޫޕުގެ އެއްވަނައިގައި އޮވެގެންނެވެ. އޭއޯ ނިއުސް އަށް ދިން ހާއްސަ އިންޓަވިއުއެއްގައި ދަޑިމަގު ރަނިން ޓީމުގެ ކޯޗު އަލީ ބުނެފައިވަނީ މުބާރާތުގެ ސެމީ އާއި ހިސާބަށް އެއްވެސް ޓީމެއް އަތުން ބަލި ނުވެ އާދެވުން އެއީ ބޮޑު ކާމިޔާބެއް ކަމަށެވެ. އަލީ އިތުރަށް ބުނެފައިވަނީ މުބާރާތުގެ ފައިނަލުން މޮޅުވާން ކުރަން ޖެހުނު ކޮންމެ ކަމެއް ކުރާނެ ކަމަށާއި ގޭމް ޕްލޭން އަށް އެއްވެސް ބަދަލެއް ގެންނަން ޖެހުނަސް ޓީމު އޮތީ އެކަމަށް ރަނގަޅަށް ތައްޔާރުވެފައި ކަމަށެވެ.\nފުވައްމުލަކުގައި ވަރަށް ބޮޑަށް މުބާރާތުގެ ފޯރި ހިފާލައިފައިވާއިރު މުބާރާތުގެ ފައިނަލް މެޗު ފަށާނީ މާދަމާ ހަވީރު 16:30 ގައެވެ. މި މެޗު އޭއޯ ޗެނަލްގެ ފޭސްބުކް ޕޭޖުން މާދަމާ ލައިވް ކުރާނެއެވެ.\nހޭންޑް ބޯލްފުވައްމުލައް ސިޓީދަޑިމަގު ރަނިންދޫނޑިގަލޯނާޗެލެންޖް


ރޮނާލްޑޯ ހަތަރު ގޯލް ޖަހައި ޕޯޗުގަލް މޮޅުކޮށްދީފި\nއަންނަ އަހަރު އޮންނަ ޔޫރޯ ޗެމްޕިއަންޝިޕަށް ކޮލިފައިވާ ޓީމުތައް ހޮވުމަށް ކުޅެމުން އަންނަ މެޗްތަކުގެ ތެރެއިން ގްރޫޕް ބީގައި ހިމެނޭ ޕޯޗްގަލް އާއި ލިތުއޭނިއާ ރޭ ބައްދަލުކުރި މެޗްގައި ކްރިސްޓިއާނޯ ރޮނާލްޑޯ ހަތަރު ގޯލް ޖަހައި ޕޯޗްގަލް މޮޅުކޮށްދީފި އެވެ. ލިތުއޭނިއާގެ އަމިއްލަ ފަސްގަނޑުގައި ކުޅުނު މެޗްގައި އެ ޓީމްގެ މައްޗަށް ޕޯޗްގަލް އިން ކުރި ހޯދީ 1-5 އިންނެވެ.\nރޭގެ މެޗްގައި އިޓަލީގެ ޔުވެންޓަސް އަށް ކުޅެމުން އަންނަ ރޮނާލްޑޯ ޖެހި ހަތަރު ގޯލާ އެކު އޭނާ ގައުމީ ޓީމަށް ޖަހައިދިން ގޯލްގެ އަދަދު 93 އަށް އެރީ އެވެ. މިއީ މިހާތަނަށް ގައުމީ ޓީމަށް އެންމެ ގިނަ ގޯލް ޖަހައިދިން ކުޅުންތެރިޔާގެ ރެކޯޑް އޮންނަ އީރާންގެ އަލީ ދާއީ ޖަހައިފައިވާ ގޯލްގެ އަދަދަށްވުރެ 16 ގޯލް މަދު އަދަދެކެވެ. އެކަމަކު އީރާންގެ ފުޓްބޯޅަ ލެޖެންޑް އަލީ ދާއީ މިހާރު ބައިނަލްއަގްވާމީ ފުޓްބޯޅައިން ރިޓާޔަ ކޮށްފައިވާތީއާއި ރޮނާލްޑޯ އަދިވެސް ރަގަޅު ފޯމެއްގައި ހުރުމާއެކު އަލީ ދާއީގެ ރެކޯޑް ރޮނާލްޑޯ މުގުރާލުމަކީ ވެދާނެ ކަމެއް ކަމަށް ގަބޫލުކުރާ މީހުން ގިނަ އެވެ.\nރޭގެ މެޗްގައި ރޮނާލްޑޯ ޖެހި ހަތަރު ލަނޑުގެ ތެރެއިން ފުރަތަމަ ލަނޑަކީ މެޗްގެ ހަތް ވަނަ މިނެޓްގައި ލިބުނު ޕެނަލްޓީ އަކުން ކާމިޔާބުކުރި ލަނޑެކެވެ. ރޮނާލްޑޯގެ ދެވަނަ ލަނޑު ފެނުނީ މެޗްގެ 61 ވަނަ މިނެޓްގަ އެވެ. ލިތުއޭނިއާގެ ޕެނަލްޓީ އޭރިޔާ ބޭރުން ރޮނާލްޑޯ ފޮނުވާލި ބޯޅަ ލިތުއޭނިއާގެ ގޯލަށް ވަނީ އެ ޓީމްގެ ގޯލްކީޕަރުގެ ބޯމަތިން ގޮހެވެ. އޭގެ ހަތަރު މިނެޓް ފަހުން ބެނާޑޯ ސިލްވާ ދިން ޕާހަކުން ގޯލް ޖަހައި ރޮނާލްޑޯ ހެޓްރިކް ހެދިއިރު ހަތަރުވަނަ ގޯލް މެޗްގެ 76 ވަނަ މިނެޓްގައި ރޮނާލްޑޯ ކާމިޔާބުކުރީ ވެސް ސިލްވާ ދިން ޕާހަކުންނެވެ. ރޭގެ މެޗްގައި ޕޯޗްގަލް އިން ޖެހި ފަސް ވަނަ ލަނޑު އެ ޓީމަށް ކާމިޔާބުކޮށްދިނީ މެޗްގެ އިތުރު ވަގުތުގައި ވިލިއަމް ކަވާލިއޯ އެވެ. މި މެޗްގައި ލިތުއޭނިއާ އިން ޖެހި ހަމައެކަނި ލަނޑު އެ ޓީމަށް ކާމިޔުާބުކޮށްދިނީ މެޗްގެ 28 ވަނަ މިނެޓްގައި އެންޑްރިއަސް ކެވިސިއަސް އެވެ.\nރޭގެ މެޗްގައި އުމުރުން 34 އަހަރުގެ ރޮނާލްޑޯ ހެދި ހެޓްރިކަކީ ގައުމީ ޓީމުގެ ޖޯޒީގައި އޭނާ ހެދި ހަތް ވަނަ ހެޓްރިކެވެ. ރޮނާލްޑޯ ވަނީ 2016 ވަނަ އަހަރު އެންޑޯރާ އާ ދެކޮޅަށް ކުޅުނު މެޗްގައި ވެސް ހަތަރު ގޯލް ޖަހައިފަ އެވެ.\nގްރޫޕް ބީގައި ރޭ ކުޅުނު އެހެން މެޗެއްގައި ގްރޫޕްގެ ތިން ވަނައިގައި އޮތް ސާބިއާ އިން ވަނީ ރަށުން ބޭރުގައި ކުޅެ 1-3 އިން ލަގްޒަންބާގް ބަލިކޮށްފަ އެވެ. މި ގްރޫޕްގެ އެއް ވަނައިގައި 13 ޕޮއިންޓާއެކު ޔޫކްރޭން އޮތް އިރު އެއް މެޗް މަދުން ކުޅެގެން ދެވަނައިގައި ޕޯޗްގަލް އޮތީ 8 ޕޮއިންޓާއެކު އެވެ. ކޮންމެ ގްރޫޕަކުން ވެސް އެންމެ ރަގަޅު ނަތީޖާ ހޯދާ ދެ ޓީމް އޮޓަމެޓިކުން މުބާރާތަށް ކޮލިފައިވާނެ އެވެ.\nކްރިސްޓިއާނޯ ރޮނާލްޑޯ, ޔޫރޯ ކޮލިފައިން 2020, ޕޯޗުގަލް\nނޭޝަންސް ލީގުގެ ފައިނަލް ބުރުގައި ރޮނާލްޑޯ ޕޯޗުގަލް ޓީމަށް ކުޅޭނެ ޕޯޗުގަލުން ނޭޝަންސް ލީގު ކާމިޔާބުކޮށްފި ޓީމް ދަތުރުކުރި ބަސް ހުއްޓުވައި ބަލި ކުއްޖަކަށް ރޮނާލްޑޯ ހިނިތުންވުން ގެނެސްދީފި


އިސްލާމިކް މިނިސްޓަރު ވަކިކުރަން މަޖިލީހަށް ހުށަހަޅަނީ – Dhen.mv\nއިސްލާމިކް މިނިސްޓަރު ވަކިކުރަން މަޖިލީހަށް ހުށަހަޅަނީ\nDecember 25, 2019 - 12:26 am\nއިސްލާމިކް މިނިސްޓަރު ޑރ. އަހްމަދު ޒާހިރުގެ އިތުބާރު ނެތް ކަމުގެ މައްސަލަ ރައްޔިތުންގެ މަޖިލީހަށް ހުށައަޅާނެ ކަމަށް އެ މަޖިލީހުގެ ބިލެތްދޫ ދާއިރާގެ އެމްޑީޕީގެ މެންބަރު އަހުމަދު ހަލީމް މިރޭ ވިދާޅުވެއްޖެ އެވެ.\nއޭނާ ކުރެއްވި ޓުވީޓެއްގައި ބުނެފައި ވަނީ އިސްލާމިކް މިނިސްޓަރު އޭނާގެ ޒިންމާ އަދާ ކުރަން ފެއިލްވެފައިވާ ކަމަށާއި އެހެންކަމުން މިނިސްޓަރު އިސްތިއުފާ ދެއްވަން ގޮވާލާ ކަމަށެވެ. އެގޮތަށް އަމަލު ނުކުރައްވައިފި ނަމަ، ރައްޔިތުންގެ މަޖިލިސް ހުޅުވުމާ އެކު އޭނާ މަގާމުން ވަކިކުރަން ހުށަހަޅުއްވާނެ ކަމަށް ހަލީމް ވިދާޅުވި އެވެ.\n"މިނިސްޓަރު ކަމުން އިސްތިއުފާ ނުދޭ ކަމަށް ވަންޏާ މަޖިލިސް ހުޅުވުނީމަ އިތުބާރު ނެތް ކަމުގެ މައްސަލަ ވައްދާނަން، އަދި އަޅުގަނޑު އިސްކޮށް އެ މަސައްކަތުގައި ހަރަކާތްތެރިވާނަން." އޭނާ ކުރެއްވި ޓްވީޓެއްގައި ވިދާޅުވެފައިވެ އެވެ.\nއިސްލާމިކް މިނިސްޓަރުގެ އިތުބާރު ނެތް ކަމުގެ މައްސަލައެއް މަޖިލީހަށް ވައްދަން އޭނާ ނިންމެވީ ރާއްޖޭގައި ހަރުކަށި ފިކުރު ފަތުރަން ކުރާ މަސައްކަތްތަކަށް އިސްލާމިކް މިނިސްޓަރަށް އެކަށޭނެ ފިޔަޅުތައް ނޭޅޭތީ ކަމަށް އަހުމަދު ހަލީމް ވިދާޅުވި އެވެ. އަދި މަޖިލީހުން އިސްލާމިކް މިނިސްޓަރުގެ އިތުބާރު ނެތް ކަމަށް ނިމިގެންދާނެ ކަމަށް އޭނާ ގަބޫލު ކުރައްވާ ކަމަށް ވިދާޅުވި އެވެ.


BREAKING: Raajjey Gai Kaiveni Hadhiyaa Inn Tax Nagan Fashanee - Vaguthu\nރާއްޖޭގައި ކައިވެނި ހަދިޔާއިން ޓެކްސް ނަގަން ފަށަނީ\n4 ދުވަސް ކުރިން ( ޖޫން 2, 2021 )\nކައިވެނި ކުރުމުން ދެވޭ ހަދިޔާއިން ޓެކްސް ނަގަން ޖެހޭ ގޮތަށް އާމްދަނީން ނަގާ ޓެކްސްގެ ގާނޫނަށް އިސްލާހު ގެނައުމުގެ ބިލެއް ހުށަހަޅައިފިއެވެ.\nސަރުކާރުގެ ފަރާތުން ގައްދޫ ދާއިރާގެ މެންބަރު އަހްމަދު ޒާހިރު ހުށަހަޅުއްވާފައިވާ ބިލުގައި ވަނީ ކައިވެނީގެ މުނާސަބަތުގައި ލިބޭ ހަދިޔާ ކަމަށް ބަލާނީ ކައިވެނި ކުރާ މީހުންނަށް އެ އެއްޗެއް ލިބުނީ ކައިވެނި ކުރާ ދުވަހުގެ 30 ދުވަސް ކުރިން ނުވަތަ ކައިވެނި ކުރާ ދުވަހުގެ ކައިވެނި ކުރިތާ ގިނަވަގެން 30 ދުވަސް ފަހުން ހަދިޔާ ލިބުމުން ކަމަށެވެ.\nމި ބައި އިތުރު ކޮށްފައި ވަނީ ޓެކްސް ނެގުމުން އިސްތިސްނާވާ އާމްދަނީއަށެވެ. މީގެ ކުރިން އެ މާއްދާގައި ވަނީ ކައިވެނީގެ މުނާސަބަތުގައި ލިބޭ ހަދިޔާއިން ޓެކްސް ނުނެގޭނެ ކަމެވެ. އެކަމަކު މިހާރު އިތުރުކޮށްފައިވާ މާއްދާގައިވާ މުއްދަތުގެ ކުރިން ނުވަތަ ފަހުން ކައިވެނީގެ ހަދިޔާގެ ގޮތުގައި ލިބޭ އާމްދަނީން ޓެކްސް ނަގާނެއެވެ. އެއީ ދައުލަތުން ހަދިޔާގެ ގޮތުގައި ނުބަލަން ވެސް ހިމަނާފައި އޮތީއެވެ.\nމި ބިލުގައި ހިމެނޭ މިފަދަ މާއްދާތަކަށް އަންނަނީ ވަރަށް ބޮޑެތި ފާޑުކިއުންތަކެއް ވެސް އަމާޒުވަމުންނެވެ. މަޖިލީހުގެ ޖަލްސާގައި ބަހުސް ކުރެއްވި ބައެއް މެންބަރުން ވެސް ވަނީ ބިލުގައި ހިމެނޭ މިފަދަ މާއްދާތައް އުނިކުރަން ތާއީދު ކުރައްވައި ވާހަކަ ދައްކަވައިފައެވެ. އެކަމަކު ބިލު ބަލައިގަނެ ކޮމިޓީއަކަށް ދިރާސާ ކުރަން ފޮނުވަން އެމްޑީޕީގެ މެންބަރުން ތާއީދު ކުރައްވައެވެ.\nއިންކުއަރީ ކޮމިޓީއަށް އަނދުން ހުސޭންގެ ބަދަލުގައި އިންތި\nޖޫން 2, 2021 14:42\nއަދިވެސް އަދިވެސް ރައްޔިތުން ފެލޭތޯ!!\nޖޫން 2, 2021 14:50\nލާ ޖަނގިޔަލުން ވެސް ކޮންމެ ދުވަހަކު ޓެކްސް ނަގަން ފެނޭ!\nޖޫން 2, 2021 15:04\nމިވަރުންދަންޏާ އަދި ކައިވެނިކުރެވޭނީވެސް ސަރުކާރަށް -/50،000ރ ވަރު ނަގައިގެން. މިއަށްވުރެ ގައުމާއި ރައްޔިތުންނަށްވެސް މާ ރަނގަޅުވީސް މަޖިލިސް މެމްބަރުންގެ މުސާރަ -/35،000ރ އަށް ކުޑަކޮއްލިނަމަ.\nޖޫން 2, 2021 15:06\nރަނގަޅު. ލާ ކޮންމެ 10 ނޭވާއަކުން2ނޭވާއިން ޓެކްސް ނަގަން ފަށަންވެސް ވެއްޖެ.\nޖޫން 2, 2021 15:07\nމި ގައުމައް ނޭވާލާތީވެސް ޓެކްސްނަގާބަލަ.. ކައިވެންޔަކީ އެމީހަކު އަމިއްލަކަމެއް އެއިން ސަރުކާރައް ބައިއަޅާކައް ނުޖެހޭނެ ކޮންމެހެން\nޖޫން 2, 2021 15:09\nއަދި އެއްދާންކުރުމުގެ ޓެކްސް ވެސް ތައާތަފްކުރާނެތޯޗޭ. ފުރަތަމައިނުންވެސް އެނގޭ މިއަށްވުރެ ޖާހިލު މަޖިލިހެއް ކުރިންވެސް ފަހުންވެސް ނާންނާނެކަން. މަދުބައެއްނޫނީ ތަންދޮރުވަކިވާ ބަޔަކު ތިޔަމަޖިލީހަކު ނެތް.\nޖޫން 2, 2021 15:23\nކައިވެނިކުރާދެމީ ހުންގެއަތުންވެސް ޓެކްސް ނަގަންވީނުން؟\nދާޙިލީ ހަމަނުޖުން އުފެދޭނެ ހުރިހާކަމެއް އެބަފުރިހަމަވޭ ، މުހައްމަދު އަމީންގެ ތާރިޙް އިޔާދަވެދާނެހެން ހީވަނީ\nކަލޯމެން ފަޤީރަކަށްދޭ ޞަދަޤާތަކުންވެސް ޓެކްސް ނަގަންވީނުން ، ހޭބަލިވިޔަސް ފުކެއް ބޮޑުވަރު\nޖޫން 2, 2021 15:59\nރައްޔިތުންގެ މުދާ ފާޑު ފާޑުގެ ޓެގު އަޅުވައިގެން ކަނީ، ރައްޔިތުންގެ މުދާ މިބައި މީހުނަށް ދޭންޖެހޭ ސަބަބަކީ ކޮބައިތޯ، ތިޔަ ކަހަލަ ތާކުން ތާކު ނުޖެހޭ ބިލް ހަދަން ނުތިބެ ހަލާލު ރުޒުޤު ހޯދައިގެން ކާންބޯން މަހަށްދިޔަޔަސް ރަގަޅުވާނެ !\nރައްޔިތުން ފެލާ ސަރުކާރު\nމިދަންނަވާ ޓެކްސްތައްވެސް އިތުރުކޮއްލަންވީނުން\n- ބަލިވެ އިނުމުން ނަގާ ޓެކްސް\n- ވިހެއުމުން ނަގާ ޓެކްސް\n- ދަރިފުޅަށް ނަންކިޔަން ބަހާ ބޮނޑިބަތްތަށިން ނަގާ ޓެކްސް\n- ބާރތުޑޭ ޕާޓިން ނަގާ ޓެސް\n- އިންސާނާ ދިރި ދުނިޔޭގައި ހުންނާތީ ނަގާޓެކްސް\n- މަރުވީމަ ސަހަރާގައި ވަޅުލާތީ ނަގާ ޓެކްސް\n- ބަލިމީހާއަށް ގޮވާލަން ގެންދާ އާފަލުފަޅިންވެސް ޓެކްސް\nމީ ދެން ކޮންފަދަ މުޞީބާތެއްތަ މި ޤައުމަށް ޖެހިފައި މިއޮތީ ، ރައްޔިތުން ފެލާގެން ނޫންގޮތަކަކަށް ފައިސާ ހޯދަން ނޭގެންޏާ އިސްތިއުފާދީފަ ރައްކާވެބަލަ🤬🤬\nޖޫން 2, 2021 16:11\nނު! މަޖިލީހުގައި ތި ތިބޭ މުއްސަދިން އަތުން ޓެކްސް ނަގާބަލަ!\nމާދަމާ ޓެކްސް ނަގާނީ ކައިވެނީގެ ސުހާގުރާތުން ދޯ!\nޖޫން 2, 2021 16:42\nކަލޯ ކައިވެނީގެ ރަނުންވެސް %200 ޓެކްސް ނަގަންފެނޭ، އީދު ހަދިޔާއާއި، ބަތުޑޭ ހަދިޔާއިން ވެސް %200 ރަނގަޅުވާނެ، ދެން ކޮން ހަދިޔާއެއްތަ ޓެކްސް އަށް އިތުރުކުރަންވީ.... އާ ވެލަންޓައިންޑެ، ކައިވެނީ އެންވާސަރީ.....\nޖޫން 2, 2021 18:10\nޙިތާނަ ކުރީމަ ވެސް ނަގަން ވީނު ވަރިވީމަޔަ އަންހެނުން ކިޔާ ރަނުން ވެސް\nޖޫން 2, 2021 18:15\nކޮބާ އަލަތު ކައިވެނި ކުރާ މީހުންނަށް ދޭ ފުލެޓް، މިތުބި ބީތާއިންނޭ\nއަލަތު ކައިވެނީގެ ކުރީރޭ\nފުރަތަމަ 30 ދުވަހު ރޭކުރާ ވަރު ބަލާފަ ކޮންމެ ރެއަކު ވަގުތު ހޭދަ ކުރި ނިސްބަތުން ސަރުކާރަށް ޓެކުހެއް ނަގަން ފެނޭ.\nޖޫން 2, 2021 20:14\nވަރި މަދު ކުރެވޭތޯ ކަލޭ މެން ވަރިން ޓެކުސް ނަގަން އުޅެ ބަލަ\nޖޫން 2, 2021 20:56\nޖޫން 2, 2021 21:31\nބައް މީ ..ކަލޭމެންނައް ކުރާނެ ކަމެއް ނޭންގެންޔާ އިސްތިއުފާދީފަ ގޭގަ ތިބޭ ތަނެއް ދޮރެއް ނުދަންނަ ބީތާއިން ތަ ތީ\nޖޫން 3, 2021 03:37\nރައްޔިތުން ފެލައިގެންވެސް ގައުމު ހިންގޭތޯ ބަލާ.ވަގުން އަރާ ގައުމު ދަވާލަފި.އަދިވެސް ޔާމީނު އާ އަޅައިގެން ނެެއްޓެން ނޭގިގެން އުޅެނީ.\nޖޫން 3, 2021 11:58\nރާާއްޖެއަށް ނޭވާ ލާތީ ނަގާ ޓެސް ވެސް އަދި އަންނާނެ.\nއެއްދާން ޓެކްސް ނަގަން ފެނޭ\nރާއްޖޭގައި މަސައްކަތް ކުރާ ފަރާތްތަކުން ބޭރުކުރާ ފައިސާއިން ޓެކްސް ނަގާނަމަ ކާވެނި ޕާޓީ ގެ ހަދިޔާ ތަކުން ލިބޭ އެއްޗެއްގެ 1000 ގުނަ އިތުރަށް ލިބޭނެ. ކާވެނި ހަދިޔާ އިން ޓެކްސް ނެގުމާ ދެކޮޅު.\nޖޫން 4, 2021 06:08\nމިކަމަށް ފާޑު ނުކިޔުން އެދެވިގެންވޭ.\nޢެހެނީ މިކަމަކީ މީއީއ އަހަރުމެން ބޭނުންވި ގޮތެވެ.\nމިފަދަ ޖާހިލުންނާ އި ޤައުމު ހިންގަން ހަވާލު ކުރީ އަމި އްލަޔަށެވެ.\nޖޫން 4, 2021 08:23\nމިވަރުގެ ކުޅޭކުޅޭ މަޖިލީިހެއް އުމުރުގަވެސް އަދި ނުފެނޭ،\nމިނިވަންކަން އިންތިހާއަށް ފުޅާކުރުމުގެ ނަމުގަ މަޖިލިސް ހޯއްދަވައިގެން ހުރިހާ ބާރެއް އެތަނުގެ ތެރެއަށް ވައްދާ ރައްޔިތުންގެ ދިޔަފެލާލަން ތިޔަކުރާ މަސައްކަތުގެ ނަތީޖާ ވަރައްވެސް ހިތިވާނެ.\nރައްޔިތުން ރުޅިއަރުވާފަ ރައްޔިތުން ލައްވާ ގޯސްހައްދުވާފަ ގައުމު ފަސާދައިގެ ތެރެއަށް ވައްޓާލާފަ ފިލައިގެން ގޮސް މިކަން މިގޮތައް ކުރުމަށް ބާރުދީ އުޅުނުމީހުންގެ އަރިހުގަ ތާއަބަދަށް އުޅެވޭނެ ކަމަށް ތިޔަކުރަނީ ކުއްހީއެކެވެ.\nޖޫން 5, 2021 22:45\nކައިވެނި ނުކުރަން ބިލެއް ހުށައަޅަން ވީނު\nޖޫން 6, 2021 14:16\nއަޅެ ޓކުސްނަގާ ގޮތް ކޮންމެވެސްމީހަކު ދަސްކޮށް ދޭންވެއްޖެ،،މިބައިމަިހުނަށް......ޓެކުސްނަގަން ވީ ކާވެނީގެ ރަނަކުންނޫން،،،،މަޖިލިސް މެމްބަރުން ގެ މުސާރައިން،،


ގޭ ބަންދަށް ފަހު ސަލީމް ހައްޔަރަށް — Ihavandhoo.com\nގޭ ބަންދަށް ފަހު ސަލީމް ހައްޔަރަށް\n5 ޖެނުއަރީ 20130މުހައްމަދު އަކްރަމް\nއިހަވަންދޫ ކުޑަ ފިރިހެން ކުދިންތަކަކާ އެކު ބަދުއަޚްލާޤީ ޢަމަލު ހިންގި ކަމުގެ ތުހުމަތުގައި ދާދިފަހުން އިހަވަންދޫން ހައްޔަރު ކުރި ސަލީމް (ޝާކާ) / މ. މުލި، ގޭ ބަންދަށް ދޫކޮށްލުމަށް ފަހު އަނެއްކާ ވެސް ހައްޔަރުކޮށްފި އެވެ.\nމަޢުލޫމާތު ލިބިފައިވާ ގޮތުގައި ސަލީމް ގޭ ބަންދަށް ދޫކޮށްލީ 15 ދުވަހުގެ މުއްދަތަށެވެ. ކޯޓުން އޭނާ ގޭ ބަންދަށް ދޫކޮށްލީ ސިއްޙީ ސަބަބުތަކަކާ ހުރެ ކަމަށް މަޢުލޫމާތު ލިބެ އެވެ. މި ގޮތުން ގޭ ބަންދުގައި ހުރި މުއްދަތުގައި އޭނާގެ އަތަށް ފަރުވާ ދީފައިވާ ކަމަށްވެ އެވެ.\nގޭ ބަންދުގެ މުއްދަތަށް ފަހު އޭނާ ކޯޓަށް ޙާޟިރުކުރުމުން ކޯޓުން ވަނީ 15 ދުވަހުގެ މުއްދަތަށް އޭނާ ޖަލުގައި ބަންދުކުރުމަށް އަމުރުކޮށްފަ އެވެ.\nސަލީމް މައްޗަށް ކުރެވިފައިވާ ތުހުމަތަކީ ކުޑަ ފިރިހެން ކުދިންތަކަކަށް ގަދަކަމުން ޖިންސީގޯނާ ކުރިކަމުގެ ކުށުގެ ތުހުމަތެވެ. މި މައްސަލާގެ ތަހުގީގު އަދިވެސް ދަނީ ކުރިޔަށެވެ. މި މައްސަލާގައި މީނާ ބެހުނު ކަމަށް ބުނާ ކުޑަ ކުދިން ދާދިފަހުން ވަނީ މާލެ ގެންގޮސް ކަމާބެހޭ ތަހުގީގާއި ސިއްޙީ ދިރާސާތައް ކޮށްފަ އެވެ.\nމީނާގެ އިތުރުން ކުޑަ ކުދިންނަށް ޖިންސީ ގޯނާ ކުރި ކަމުގެ ތުހުމަތުގައި މި ދިޔަ އަހަރު ސައްޔިދު ޚަލީޤު (ގާރީ) ވެސް ވަނީ ހައްޔަރުކޮށްފަ އެވެ.\n↵ ބަދުއަޚްލާޤީ މައްސަލަ, އިހަވަންދޫ ޕޮލިސް ސްޓޭޝަން


Russia adhi Egypt ah meehun etherevun manaa kohfi\nދުނިޔޭގައި ވަރަށް ހަލުވިމިނުގައި ފެތުރެމުންދާ އާ ކޮރޯނާ ވައިރަހާ ގުޅިގެން، ރަޝިއާގެ އިތުރުން މިސްރަށްވެސް އެހެން ގައުމަކުން އެއްވެސް މީހަކަށް އެ ދެ ގައުމަށް އެތެރެވުން މަނާކޮށްފި އެވެ.\nކޮވިޑް-19ގެ ނަން ދީފައިވާ އެ ވައިރަސް ޖެހިގެން މަރުވި މީހުންގެ އަދަދު 8،000 އަށް ވުރެ މައްޗަށް އަރާފައިވާއިރު، ގިނަ ގައުމުތަކުން ދަނީ ބޯޑަރުތައް ބަންދުކޮށް، މީހުން އެތެރެވުން މަނާކޮށްފަ އެވެ.\nމެއި 1 ވަނަ ދުވަހާ ހަމައަށް ބޭރު މީހުން އެތެރެވުން މަނާކޮށްފައިވީނަމަވެސް، ރަޝިއާގައި އެ ބައްޔަށް ޕޮޒިޓިވްވި ކޭސްތައް ނިސްބަތުން ވަރަށް މަދުކަމަށް އެ ގައުމުގެ ސަރުކާރުން ވަނީ ބުނެފަ އެވެ. އެގައުމުގައި ކޮވިޑް-19އަށް ޕޮޒިޓިވްވި މީހުންގެ އަދަދު ހުރީ 114 ގަ އެވެ.\nނަމަވެސް، އެ ގައުމުގައި އޮތް ހަގީގީ ހާލަތު ފޮރުވަން މަސައްކަތް ކުރަމުންދާކަމުގެ ތުހުމަތުތައް އެކި ފަރާތްތަކުން ދަނީ ރަޝިއާ ސަރުކާރަށް އަމާޒު ކުރަމުންނެވެ.\nމިސްރުންވެސް އެހެން ގައުމުތަކުގެ މީހުން އެތެރެވުން މަނާކޮށްފައިވާއިރު، އެ ގައުމުގައި އެ ބަލި ޖެހުނު މީހުންގެ އަދަދު ވަނީ 196 އަށް އަރައިފަ އެވެ. އަދި އޭގެ ތެރެއިން މިހާތަނަށް ތިން މީހަކު ވަނީ މަރުވެފަ އެވެ.\nއެކަމާ ގުޅިގެން ރާއްޖޭގެ ފޮރިން މިނިސްޓްރީން ވަނީ އެ ދެ ގައުމަށް ދަތުރުކުރާ ދިވެހިންގެ އިތުރުން އެ ގައުމުގައި މިވަގުތު ތިބި ދިވެހިންވެސް ސަމާލުވުމަށް އިލްތިމާސްކޮށްފަ އެވެ.\nއެގޮތުން، ރަޝިޔާގެ ސަރުކާރުން ވަނީ 18 މާޗުން ފެށިގެން މެއި 1 އާ ހަމައަށް، ބޭރު ގައުމުތަކުގެ ޑިޕްލޮމެޓިކް އަދި ކޮންސިއުލާ އޮފީސްތަކުގައި މަސައްކަތްކުރާ ފަރާތްތަކަށް ފިޔަވައި، އެހެން ބިދޭސީންނަށް އެ ގައުމަށް އެތެރެވުން ވަގުތީގޮތުން މަނާކޮށްފައިކަމަށް ފޮރިން މިނިސްޓްރީން ބުންޏެވެ.\nއަދި މިސްރުގެ ސަރުކާރުން ވަނީ މާދަމާގެ މެންދުރު 12:00 އިން ފެށިގެން މާޗް 31 ގެ ނިޔަލަށް، އެ ގައުމުގެ އެއްވެސް އެއާޕޯޓަކުން އެއްވެސް ފްލައިޓެއް ދަތުރުކުރުން ވަގުތީގޮތުން ހުއްޓާލެވިފައިކަމަށް މިނިސްޓްރީން އިތުރަށް ބުނެފައިވެ އެވެ.\nއެހެންކަމުން، މި ދުވަސްތަކުގެ ތެރޭގައި އެ ދެ ގައުމަށް ދަތުރުކުރަން ގަސްދުކުރާ ދިވެހިން މިކަމަށް ސަމާލުވުމަށާއި، އަދި މި ފިޔަވަޅުތަކަށް ބަދަލުއައުން އެކަށީގެންވުމާއެކު، ދަތުރުކުރުމުގެ ކުރިން މައުލޫމާތު ސާފުކުރުމަށްވެސް ވަނީ އެދިފަ އެވެ.\nމީގެ އިތުރުން، މި ދަނޑިވަޅުގައި ކޮންމެހެން ކުރަންޖެހޭ ދަތުރުތައް ފިޔަވައި، އެހެން ދަތުރުތައް ނުކުރުމަށް މިނިސްޓްރީން ވަނީ އިލްތިމާސްކޮށްފަ އެވެ. އަދި ބޭރަށް ދަތުރުކުރާ ދިވެހިންނާއި މިވަގުތު އެކި ގައުމުތަކުގައި ތިބި ދިވެހިންވެސް ތިބި ގައުމެއްގެ ސަރުކާރުގެ ނިންމުންތަކާއި އެންގުންތަކަށް ސަމާލުވުމަށް އެދިފައިވެ އެވެ.\n"އަދި ރާއްޖޭން ބޭރަށް ދަތުރުކުރާ ދިވެހި ރައްޔިތުންނާއި ރާއްޖޭން ބޭރުގައި ދިރިއުޅޭ ދިވެހި ރައްޔިތުން، މި މިނިސްޓްރީގައާއި އެންމެ ކައިރީގައި ހުންނަ ރާއްޖޭގެ ޑިޕްލޮމެޓިކް މިޝަންގައި ރެޖިސްޓާ ކުރުމަށްވެސް އިލްތިމާސްކުރަމެވެ."\nރަޝިޔާ ފޮރިން މިނިސްޓްރީ މިސްރު + ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް


ހުޅުމާލޭ ފިހާރަތަކުގެ ބޭރުގައި އިޖުތުމާއި ގައިދުރުކަމުގެ ފާހަގަތައް ކުރަހައިފި\nހައުސިންގ ޑިވެލޮޕްމަންޓް ކޯޕަރޭޝަން (އެޗްޑީސީ) އިން ހުޅުމާލޭގައި ހުންނަ ފިހާރަތަކުގެ ބޭރުގައި، އިޖުތިމާއީ ގައިދުރުކަން ބަހައްޓާނެ ގޮތުގެ ފާހަގަތައް ކުރަހައިފި އެވެ.\nއެޗްޑީސީން ކުރި ޓްވީޓެއްގައި ބުނެފައިވަނީ، މިއީ "ނިއު ނޯމަލް" އަށް ތައްޔާރުވުމުގެ ގޮތުން ކުރެވުނު މަސައްކަތެއް ކަމަށެވެ. މިއީ އަލުން އާންމު ދިރިއުޅުމުގެ ހާލަތަށް ގެނައުމަށް ލުއިތައް ދެވެންވާއިރަށް، ވަމުން އަންނަ ތައްޔާރީތަކުގެ ތެރެއިން ކުރެވުނު މަސައްކަތެއް ކަމަށް ވެސް އެޗްޑީސީގެ ޓްވީޓުގައި ވެއެވެ.\nރާއްޖޭގައި ކޮވިޑް-19 ފެތުރުން ހުއްޓުވުމުގެ ގޮތުން އެޅުނު ރައްކާތެރިކަމުގެ ފިޔަވަޅުތަކާއި ގުޅިގެން ގްރޭޓަރ މާލޭ ސަރަހައްދު، ހުޅުމާލެ ހިމެނޭ ގޮތަށް، ފުރަބަންދު ކުރެވިފައިވާތާ މަހަކަށް ވުރެ ގިނަ ދުވަސް ވެއްޖެ އެވެ. މިހާރު ބަލި ފެތުރޭ މިންވަރު ކޮންޓްރޯލް ކުރެވިފައިވާ ކަމަށް ނިންމާ، ސަރުކާރުން އަންނަނީ ފުރަބަންދަށް ކޮންމެވެސް ވަރެއްގެ ލުއިތަކެއް ދިނުމަށް މަޝްވަރާ ކުރަމުންނެވެ.\nފިޔަވަހިތަކަކަށް ބަހާލައިގެން ލުއިތައް ދިނުމަށް ނިންމާފައިވާއިރު، އާންމުންނަށް ބޭރަށް ނިކުމެ އުޅުމުގެ ހުއްދަ ދެވިގެންދާނީ އުސޫލުތަކެއްގެ ތެރެއިންނެވެ. ހާއްސަކޮށް އިޖުތިމާއީ ގައިދުރުކަން ބެހެއްޓުމާއި، މަގުމައްޗަށް ނިކުންނައިރު މާސްކު އެޅުން ފަދަ ކަންކަން މި އުސޫލުގައި ހިމެނޭނެ ކަމަށް ބެލެވެ އެވެ.


SunOnline: India gai meehunge gayah disinfectant jehi massala eh balany\nއިންޑިއާގައި މީހުންގެ ގަޔަށް ޑިސްއިންފެކްޓެންޓް ޖެހި މައްސަލައެއް ބަލަނީ\nރުގިއްޔާ މުހައްމަދު މޫސާ 31 Mar 2020, 15:01\nބަރޭލީއަށް ދިޔަ މީހުންގެ ގަޔަށް ޑިސްއިންފެކްޓެންޓް ޖަހަނީ -- ފޮޓޯ: ކަންވަރުދީޕްސިންހު/ޓުވިޓާ\nދިއްލީ (މާޗް 31): ކޮރޯނާވައިރަސް ފެތުރުން ހުއްޓުވުމުގެ ގޮތުން މަގުތަކާއި އުޅަނދުތައް ސާފު ކުރުމަށް ބޭނުން ކުރާ ޑިސްއިންފެކްޓެންޓް މީހުންގެ ގަޔަށް ޖެހި މައްސަލައެއް އިންޑިއާއިން ބަލަން ފަށައިފި އެވެ.\nއެ ހާދިސާ ފެންމަތިވެފައި ވަނީ ޓައިމްސް އޮފް އިންޑިއާގެ ނޫސްވެރިޔަކު ޓުވިޓާ މެދުވެރިކޮށް ހިއްސާ ކުރި ވީޑިއޯއަކާ ގުޅިގެންނެވެ. އެވީޑިއޯއިން ފެންނަނީ ރައްކާތެރި ސޫޓް ލައިގެން ތިބި މެޑިކަލް އަދި ފަޔާ އޮފިޝަލުންތަކެއް، އެތަނަށް އެއްވެފައި ތިބި ބަޔެއްގެ ގަޔަށް "ކެމިކަލްތަކެއް" ޖަހާ މަންޒަރެވެ.\nއެ ހާދިސާ ހިނގާފައި ވަނީ އުއްތަރަ ޕްރަދޭޝްގެ ބަރޭލީގައެވެ. އަދި އެ ވީޑިއޯއިން ފެނިގެންދަނީ އަމިއްލަ އަވަށުން ބޭރުގައި މަސައްކަތްކުރަމުން ދަނިކޮށް ލޮކްޑައުން އިއުލާން ކުރުމާ ގުޅިގެން ވަޒީފާ ގެއްލުމުން، ބަރޭލީއަށް އަނބުރާ ދިޔަ މީހުން ކަމަށް ރިޕޯޓުތަކުގައި ވެއެވެ.\nއެ ވީޑިއޯ މީހުން ބަލާފައިވާ މިންވަރު މިހާރު އެއް މިލިއަނަށް އަރާފައިވާ އިރު، ގިނަ ބަޔަކު ވަނީ އެ ހާދިސާއާ ގުޅިގެން ނުރުހުން ފާޅުކޮށްފައެވެ. އަދި ބައެއް މީހުން ވަނީ އިންޑިއާއަށް ބޭރުގެ ގައުމުތަކުންދާ ފަސިންޖަރުން "ޑިސްއިންފެކްޓް" ކުރޭތޯ ސުވާލުކޮށް، އެއީ އެގައުމުގެ އެއާޕޯޓުތަކާއި ބަސް ސްޓޭޝަންތަކާއި ރޭލު ސްޓޭޝަންތަކުގައި އަމަލުކުރާ ގޮތެއް ނޫންކަމަށް ބުނެފައެވެ. ނަމަވެސް ޓުވިޓާގައި ބައެއް މީހުން ވަނީ އެހެން ގައުމުތަކުގައިވެސް މީހުންގެ ގަޔަށް ޑިސްއިންފެކްޓެންޓް ޖެހުމަކީ ކުރާ ކަމެއްކަން ފާހަގަކޮށްފައެވެ.\nބަރޭލީގެ ޑިސްޓްރިކްޓް މެޖިސްޓްރޭޓް ވަނީ އެ ވީޑިއޯ ތަހުގީގުކޮށްފައިވާ ކަމަށާއި އެކަމުގައި ކުށްވެރިވާ މީހުންނަށް ފިޔަވަޅު އަޅާނެކަމަށް ވިދާޅުވެފަ އެވެ. އަދި ކެމިކަލުގެ އަސަރު ކުރި މީހުންނަށް އުއްތަރަ ޕްރަދޭޝްގެ ޗީފް މިނިސްޓާސް އޮފީހުގެ ބެލުމުގެ ދަށުން ފަރުވާ ދެމުންދާ ކަމަށް ވިދާޅުވެފައެވެ.\n"ބަރޭލީ މުނިސިޕަލް ކޯޕަރޭޝަންގެ ޓީމާއި ފަޔާ ޑިޕާޓްމެންޓު އޮފިޝަލުންނަށް އަންގާފައި ވަނީ ބަސްތައް ސެނިޓައިޒް ކުރުމަށް ނަމަވެސް އެމީހުން ވަނީ މީހުންގެ ގަޔަށްވެސް ސްޕްރޭ ޖަހާފަ،" ޑިސްޓްރިކްޓް މެޖިސްޓްރޭޓް ވިދާޅުވިއެވެ.\nއިންޑިއާގައި މިމަހުގެ 25ގައި އިއުލާންކުރި ލޮކްޑައުންގެ ސަބަބުން އެގައުމުގެ މައި ސިޓީތަކަށް ވަޒީފާ ހޯދުމުގެ ބޭނުމުގައި ގޮސް ތިބި އެތައް މިލިއަން މީހުންގެ ވަޒީފާ ގެއްލި، ކާނާ ނުލިބުމުގެ ދަތިކަން ވަނީ ކުރިމަތިވެފައެވެ. އެހެންކަމުން ދިއްލީއާއި މުމްބާއީ ފަދަ ސިޓީތަކުގައި ދުވަހު މުސާރައިން ދިރިއުޅެމުން ދިޔަ އެތައް މިލިއަން މީހުން ވަނީ އަމިއްލަ އަވަށަށް ދިޔުމަށް ދަތުރު ފަށާފައެވެ.\nއޭގެ ތެރެއިން ބައެއް މީހުންނަށް އަވަށަށް ވަނުމުގެ ހުއްދަ ނުދިނުމާއި ތޮއްޖެހިފައިވާ ތަންތަނުގައި "ކަރަންޓީނު" ކުރާ ކަމުގެ ރިޕޯޓުތައް ސޯޝަލް މީޑިއާގައި ވަނީ އާއްމުވެފައެވެ. އަދި އެހާވަރަށް ގިނަ މީހުން އެއް ފަހަރާ އެކި ތަންތަނަށް ދަތުރު ކުރުމުން އިންޑިއާގައި ވައިރަސް ފެތުރޭ މިންވަރު އިތުރުވެދާނެ ކަމުގެ ބިރު ހެލްތު އޮފިޝަލުން ވަނީ ފާޅުކޮށްފައެވެ.\nއިންޑިއާގެ ލޮކްޑައުން ނިމުމަކަށް އަންނާނީ އަންނަ މަހުގެ 14 ގައެވެ.


ތިބާގެ އެންމެ ބޮޑު ދުޝްމަނުގެ ވަނަވަރު - Healing Through Ruqya\nApril 20, 2016 April 20, 2016 ޢަލީ އާސިރު\t0 Comments\tހަޤީގަތް, އާންމުލިޔުން, ވަނަވަރު, ޝައިޠާނުން\nޝައިޠާނާއަކީ އަހަރަމެންނަށް ފާޅުވެގެންވާ ޢަދުއްވެކެވެ. އެއީ އިންސާނުން މަގުފުރައްދާނެ ކަމަށް ﷲ އަށް އަހުދުކަށަވަރު ހިފައިގެން ހުރި ޖައްބާރެކެވެ. ﷲ ވަޙީ ކުރައްވާފައި ވެއެވެ.\nوَلَأُضِلَّنَّهُمْ وَلَأُمَنِّيَنَّهُمْ وَلَآمُرَنَّهُمْ فَلَيُبَتِّكُنَّ آذَانَ الْأَنْعَامِ وَلَآمُرَنَّهُمْ فَلَيُغَيِّرُنَّ خَلْقَ اللَّـهِ ۚ وَمَن يَتَّخِذِ الشَّيْطَانَ وَلِيًّا مِّن دُونِ اللَّـهِ فَقَدْ خَسِرَ خُسْرَانًا مُّبِينًا ( سورة النساء 119 )\n” އަދި، ތިމަން ހަމަކަށަވަރުން، އެއުރެން މަގުފުރައްދާހުށީމެވެ. އަދި، ތިމަން އެއުރެން ލައްވައި، حقيقة އެއްނެތް އުންމީދު ތަކެއްވެސް ކުރުވާހުށީމެވެ. އަދި، ގެރި، ބަކަރި، جمل ގެ ކަންފަތްތައް ކެނޑުމަށްވެސް އެއުރެންނަށް ތިމަން أمر ކުރާހުށީމެވެ. އަދި، اللَّه ގެ دين ބަދަލުކުރުމަށްވެސް އެއުރެންނަށް ތިމަން أمر ކުރާހުށީމެވެ. اللَّه ފިޔަވައި شيطان އާ އެއީ އެހީތެރިޔަކު ކަމުގައި ހަދައިފިމީހާ (ދަންނާށެވެ!) ފަހެ، بيان ވެގެންވާ ގެއްލެނިވުމަކުން އެމީހާ ގެއްލެނިވެއްޖެކަން ކަށަވަރެވެ “.\nއެހެންކަމުން މި ނުބައި ޝައިޠާނާގެ ކިބައިން ސަލާމަތް ވުމަށް މަސައްކަތް ކުރުމަކީ އަހަރެމެން ކޮންމެ މުސްލިމެއްގެ މައްޗަށް ވާޖިބުކަމެކެވެ. އެކަމަށްޓަކައި ގަދައަޅައި މަސައްކަތްކޮށް ﷲ ގެ ހަޟްރަތުން އަމާންކަން ލިބިގަންފި މީހާ އަށް ފަލާޙާ ކާމިޔާބު ހުއްޓެވެ. މިކަމަށް އިޝާރާތް ކުރައްވާ ﷲ ވަޙީ ކުރައްވާފައިވެއެވެ.\nيَا أَيُّهَا الَّذِينَ آمَنُوا لَا تَتَّبِعُوا خُطُوَاتِ الشَّيْطَانِ ۚ وَمَن يَتَّبِعْ خُطُوَاتِ الشَّيْطَانِ فَإِنَّهُ يَأْمُرُ بِالْفَحْشَاءِ وَالْمُنكَرِ ۚ وَلَوْلَا فَضْلُ اللَّـهِ عَلَيْكُمْ وَرَحْمَتُهُ مَا زَكَىٰ مِنكُم مِّنْ أَحَدٍ أَبَدًا وَلَـٰكِنَّ اللَّـهَ يُزَكِّي مَن يَشَاءُ ۗ وَاللَّـهُ سَمِيعٌ عَلِيمٌ ( سورة النور 21 )\n” އޭ إيمان ވެއްޖެ މީސްތަކުންނޭވެ! ތިޔަބައިމީހުން شيطان އާގެ ފިޔަވަޅުތަކަށް تبع ނުވާށެވެ! އަދި شيطان އާގެ ފިޔަވަޅުތަކަށް تبع ވާމީހާ (ދަންނާށެވެ!) ފަހެ، ހަމަކަށަވަރުން، އެ شيطان އާ ހުތުރުކަންބޮޑު ފާފައާއި، ނުބައިކަންތަކަށް އަމުރުކުރެތެވެ. އަދި اللّه ގެ فضل ވަންތަކަމާއި، އެކަލާނގެ رحمة ވަންތަކަން ތިޔަބައިމީހުންގެ މައްޗަށް ނުވާނަމަ، ތިޔަބައިމީހުންގެ ތެރެއިން އެކަކުވެސް، ދުވަހަކުވެސް ފާފަތަކުން طاهر ވެ ސާފެއްނުވީހެވެ. އެހެނެއްކަމަކު، اللَّه، އެކަލާނގެ އިރާދަކުރައްވާ މީހަކު طاهر ކުރައްވައި، ސާފުކުރައްވަތެވެ. اللّه އީ، މޮޅަށް އައްސަވާވޮޑިގެންވާ، މޮޅަށް ދެނެވޮޑިގެންވާ ރަސްކަލާނގެއެވެ “.\nމިސަބަބު ތަކަށްޓަކައި ކޮންމެހެން ވެސް އެނގެންޖެހޭ ކަންތައްތަކެއް އެބަހުއްޓެވެ. އެހެނީ މިއީ ތިބާގެ އެންމެ ބޮޑު ދުޝްމަނެވެ. ﷲ އެކަލޭގެއަށް ލަޢުނަތް ލައްވާށިއެވެ. އެހެންކަމުން ތިރީގައި މިހިމަނާލަނީ މި ފާސިގު ، ފާޖިރު ޝަޢިޠާނާގެ ކުޑަ ވަނަވަރެކެވެ.\n1. ނަން :- އިބްލީސް\n2. ފާޅުވި ދުވަސް :- އާދަމްގެފާނަށް ސަޖިދަޖަހަން އިންކާރު ކުރި ދުވަސް.\n3. ހައިސިއްޔަތު :– ފުރަތަމަ ދަރަޖައިގެ ފާސިޤެއް.\n4. އުޅޭތަން :- ﷲ އަށް ކިޔަމަންތެރި ނުވާ، ފަރުވާކުޑަ ހިތްތަކުގައި\n5. އުޅޭ ސަރަހައްދު :- ﷲ ގެ އިސްމަފުޅު ނަން ނުގަނެވޭ ކޮންމެ ތަނެއްގައި\n6. ނިސްބަތްވާ ޤަބީލާ :- ތާޣޫތުންގެ ތެރޭގައި.\n7. އޭނާގެ ދަތުރުގެ މިސްރާބު :- ގެއްލި އޮޅިފައި\n8. އެންމެ މީރު ކެއުން :- މީހުންގެ މުޅަމަސް ( ގީބަ ބުނުމުގެ ސަބަބުން )\n9. އަނބިން :- ފުރިހަމައަށް ޢައުރަ ނިވާނުވާ އަންހެނުން.\n10. ބައިވެރިން :- މުނާފިޤުން.\n11. އޭނާގެ މުދާ :- ޙަރާމް މުދާ\n12. އޭނާގެ ގެ :- ފާޚާނައާއި ގިފިލިތައް އަދި އެހެނިހެން މުޑުދާރު ނަޖިސް ތަންތަންނުގައި.\n13. މަޖިލިސް ބާއްވާ ތަންތަން :- ބާޒާރުމަތި\n14. އޭނާގެ ލިޔުން :- ޓެޓޫ\n15. މިޒާޖު :- އެއްގޮތެއްގައި ނުހިފެހެއްޓޭ އަދި އަމިއްލަ ފައިދާ ވިސްނައިގެން އުޅުމުގެ އާދަ.\n16. އެންމެ ކުރާހިތްވާ ކަންތައް :- މީހުން މަގުފުރެއްދުމާއި ހައްލާލުން.\n17. މުނިފޫހިފިލުވާދޭ މީހުން :- މިޔުޒިކް ފަންނާނުން.\n18. ކުރާ މަސައްކަތް :- ނުބައި ކަންކަމަށް ގޮވާލުން.\n19. މަސައްކަތްކުރާ ކޮޓަރި :- ހަޑި މުޑުދާރު ތަންތަނާއި ، އެތަނެއްގައި ފާފަކުރާ ތަންތަން.\n20. މަޤާމް :- މާތް ﷲ ގެ ކޯފާ ހައްޤުވެފައިވާ އަދި މަގުފުރެދިފައިވާ މީހުންގެ ޖެނެރަލް މެނޭޖަރ.\n21. އޭނާ ކުރާ ޢަމުރު :- ފާފަތަކާއި ނުބައިކަން ކަމަށް އަރައިގަތުމުގެ އަމުރު.\n22. ރަމްޒު :- އޭނާގެ އުޞޫލުތަކުގައި މުނާފިޤުކަން ހިމެނުން.\n23. މަސައްކަތުގެ ބައިވެރިން :- ޖިންނީންނާއި އިންސީންގެ ތެރެއިންވާ ޝައިތާނުން.\n24. މަސައްކަތައް އެހީތެރިވާ މީހުން :- ހައްޤު އެނގި އެކަން ފާޅުނުކޮށް މަޑުން ތިބޭ މީހުން.\n25. މަސައްކަތުގެ މުއްދަތު :- ޤިޔާމަތާ ޖެހެންދެން.\n26. މުސާރަ :- އޭނާއާއި އޭނާގެ އަހުލުވެރީންނަށް ތާއީދު އިތުރުވުން.\n27. މަސައްކަތުން ލިބޭނެ ފައިދާ :- އަނދައަނދާ ހުންނަ އަލިފާނުގައި ނިމުން.\n28. އެންމެ ބިރުގަންނަ މީހުން :- މާތް ﷲ ބިރުވެތިވާ މުއުމިނުން.\n29. އެންމެ ރުޅިއަންނަ މީހުން :- ﷲ މަތިން ހަނދުމަކުރާ އަޅުން.\n30. އޭނާގެ ދުޝްމަނުން :- މުސްލިމުން.\n31. އެންމެ އުނދަގޫވާ ކަންތައް :- ﷲ އަށް ތައުބާވުން.\n32. އެންމެ ގަޔާވާ މީހުން :- ﷲ ހަނދުމަކުރުމުން އެއްކިބާ ވެފައިވާ މީހުން.\n33. އެންމެ ދެރަވެ ރޮވޭ ކަންތައް :- މާތް ﷲ އަށް ސަޖިދަޖެހުން.\n34. އޭނާ އެންމެ ދެކެން ބޭނުންވާ ދުވަސް :- ހުރިހާ މީސްތަކުން މަގުފުރެދިފައިވާ ދުވަސް.\n35. ނިމުން :- ނަރަކައިގައި\nﷲ އަޅަމެން މި ނުބައި شيطان ގެ ކިބައިން ސަލާމަތް ކުރައްވާނދޭވެ ! އާމީން !\nމަޞްދަރު : ( ވިޤާޔަތުލް އިންސާން މިނަލް ޖިންނި ވައް ޝައިޠާނު)“ހައުޓު ޕްރޮޓެކްޓް ޔުއާސެލްފް ފޮރޮމް ޖިންނި އެންޑް ސައިޓަން “\nނޯޓް: މިއީ ކުރިން އަޅުގަނޑު މައިރިތި.ކޮމް އަށް ލިޔެފައިވާ ލިޔުމެކެވެ.\n← ހިތް ބިރުގަންނަ ނަމަ ކުރެވިދާނެ ރުޤްޔާ\nޖިންނި ބީހުމުން ( މައްސަށް ) ބޭނުން ކުރެވިދާނެ އާޔަތްތައް →\nApril 14, 2016 April 15, 2016 އަބޫ މުސްލިމް\t2\nFebruary 20, 2016 February 22, 2016 އުލްފަތު އިސްމާޢީލް\t0


India gai kuramundhaa muzaaharaa thakaai gulhifaivaa rahvehikamuge gaanoonuge hageegai. – Iru\nއިންޑިޔާގައި ކުރަމުންދާ މުޒާހަރާތަކާއި ގުޅިފައިވާ ރަށްވެހިކަމުގެ ޤާނޫނުގެ ހަޤީގަތް\nފޮޓޯ: އިންޑިއަން އެކްސްޕްރެސް ނޫހުން\nހާއިޒް ޒަމީން· 28 ޑިސެންބަރު 2019\n1955 ގައި އެކުލަވާފައިވާ ރަށްވެހިކަމުގެ ޤާނޫނުގެ ދަށުން ރަށްވެއްސަކަށް ވުމާއި އަދި ދޫކޮށްލުމުގެ އިޚްތިޔާރު އިންޑިޔާ ރައްޔިތުންނަށް ލިބިދެއެވެ. އިންޑިޔާއަށް އުފަންވާ މީހުންނަށާއި, އިންޑިޔާ ނޫން ގައުމަކަށް އުފަންވިޔަސް އިންޑިޔާގެ ރައްޔިތުންނަށް ލިބޭ ދަރިންނާއި, އިންޑިޔާގެ ބައެއް ގޮތުގައި ކަނޑައަޅާ ސަރަހައްދުތަކަށް ނިސްބަތްވާ މީހުންނަށާއި, އިންޑިޔާގެ ރައްޔިތަކަށް ވުމަށް ރަޖިސްޓްރީވާ އިންޑިޔާގެ ނަސްލަށް ނިސްބަތްވާ ފަރާތްތަކާއި, ގިނަ އަހަރުތަކެއް ވަންދެން އިންޑިޔާގައި ވަޒަންވެރިވެފައިވާ ބޭރުގެ ފަރާތްތަކަށް އިންޑިޔާގެ ރައްޔިތަކަށް ވުމުގެ އިޚްތިޔާރު ލިބިގެން ދެއެވެ.\n2019 ވަނަ އަހަރު ރަށްވެހިކަމުގެ ޤާނޫން (ސީއޭއޭ) އަށް ގެނެސްފައިވާ އިސްލާހުގެ ދަށުން, ދީނީ މަސްލަހަތު ހުރި ގޮތުން އިންޑިޔާއަށް ހިޖުރަ ކޮށްފައިވާ ބޭރުގެ6ޖަމާއަތަކަށް ނިސްބަތްވާ3ގައުމެއްގެ ބަޔަކަށް އިންޑިޔާގެ ރައްޔިތުންނަށް ވުމަށް ފުރުޞަތު ލިބިގެން ދެއެވެ. މި ގެނެވުނު އިސްލާޙްގެ ސަބަބުން މިހާރު އޮތް ޤާނޫނުގެ ދަށުން އިންޑިޔާގެ ރައްޔިތަކަށްވުމަށް އޮތް އެއްވެސް ފުރުޞަތެއް އެއްވެސް ދީނެއްގެ, އެއްވެސް ނަސްލެއްގެ އެއްވެސް މީހަކަށް ގެއްލިގެންނެއް ނުދެއެވެ.\nސީއޭއޭ އަށް ގެނެސްފައިވާ އިސްލާހަކީ އިންޑިޔާގެ ރައްޔިތުންގެ މައްޗަށް ހިނގާ އިސްލާހެއް ނޫނެވެ. މި އިސްލާޙްގެ ސަބަބުން އިންޑިޔާގެ ރައްޔިތުންނަކަށް އެެއްވެސް އަސަރެއް ނުކުރާނެއެވެ. މި އިސްލާހުން ދީނީ އަގީދާގެ ސަބަބުން އަމިއްލަ ވަޒަނުގައި ދިރިއުޅުމަށް ދަތިވެފައިވާ އަވަށްޓެރި3ގައުމަކަށް ނިސްބަތްވާ ފަރާތްތަކަށް އިންޑިޔާގެ ރައްޔިތަކަށް ވުމަށް ފުރުޞަތު ލިބިގެން ދަނީއެވެ.\nފާއިތުވި6އަހަރުތެރޭގައި ގާތްގަޑަކަށް 2830 ޕާކިސްތާނުގެ ރައްޔިތުންނަށާއި, 912 އަފްޣާނިސްތާނު ރައްޔިތުންނަށާއި, 172 ބަންގްލަދޭޝް ރައްޔިތުންނަށް ވަނީ އިންޑިޔާގެ ރައްޔިތަކަށް ވުމަށް ހުއްދަ ދީފައެވެ. ކުރިއެކޭވެސް އެއްގޮތަށް މިޤައުމު ތަކުން ޚިޖުރަކުރާ ފަރާތްތަކަށް އިންޑިޔާގެ ރައްޔިތުންނަށް ވުމުގެ ފުރުޞަތު ޤާނޫނީ ގޮތުން އެފަރާތްތަކަށް މިހާރުވެސް ލިބިގެންވެއެވެ. އަދި މި އިސްލާހަކީ 2016 ވަނަ އަހަރުން ފެށިގެން ރަށްވެހިކަމުގެ ޤާނޫނަށް އިސްލާޙް ގެންނަ ބިލެއް ގޮތުގައި ރައްޔިތުންނަށް ހާމަކޮށް އެނގޭހެން ފެންނަށް އޮތް ބިލެކެވެ.\n2015 އަދި 2016 ވަނަ އަހަރު ޤަވާއިދުތަކަށް ގެންނަން ޖެހޭ ބަދަލުތައްގެނެސްގެން, މި ގަވާއިދުތަކުގެ ތެރެއިން ކުރިން ބަޔާން ކުރެވުނު3ގައުމެއްގެ6ޖަމާއަތަކަށް ނިސްބަތްވާ ފަރާތްތަކަށް އިންޑިޔާއަށް ވަނުމާއި, އިންޑިޔާގައި ހުރުމުގެ ޤާނޫނީ ހުއްދަ ވަނީ މީގެ ކުރިންވެސް ދީފައެވެ. އަދި އެމީހުންނަށް ދިގު މުއްދަތެއްގައި އިންޑިޔާގައި އުޅެވޭނޭހެން ވަނީ, ވިސާވެސް ދީފައެވެ. ސީއޭއޭ އަށް ގެނެވުނު އިސްލާހުން މި ފަރާތްތަކަށް އިންޑިޔާގެ ރައްޔިތަކަށް ވުމުގެ ޤާނޫނީ ފުރުޞަތު ލިބިގެން ދެއެވެ. އެއީ 2014ގެ ޑިސެމްބަރު މަހު 31ގެ ކުރިން އިންޑިޔާއަށް އެފަރާތްތަކުން ޚިޖުރަކޮށްފައި ވާނަމައެވެ.\nއަމިއްލަ ވަޒަނުގައި ދިރިއުޅެވެން ނެތް ބޭރުގެ ބައެއް ފަރާތްތަކަށް, މީގެ ކުރިންވެސް ތަފާތު ހާލަތްތަކުގައި, އިންޑިޔާ ސަރުކާރުންވަނީ ހާއްސަ ހުއްދައަކާއި އެކު އިންޑިޔާގައި ހުރުމުގެ ހުއްދައާއި އަދި ރައްޔިތަކަށް ވުމުގެ ހުއްދަ ދީފައެވެ. މިސާލެއް ގޮތުން 1948 ގެ ޖުލައި 19 ގެ ކުރިން, ޕާކިސްތާނުން އިންޑިޔާއަށް ހިޖުރަ ކޮށްފައިވާ ފަރާތެއްނަމަ އެފަރާތަކަށް އިންޑިޔާގެ ރައްޔިތަކަށް ވުމުގެ ފުރުޞަތު ވަނީ ލިބި ދީފައެވެ. އަދި މިތާރީޚުގެ ފަހުންކަމުގައި ވިޔަސް, އިންޑިޔާގައި އެންމެ6މަސްދުވަސް ދުވަހު ދިރިއުޅެގެންވެސް މީގެ ކުރިން އިންޑިޔާގެ ރައްޔިތަކަށް ވުމުގެ ފުރުޞަތު ޕާކިސްތާނުން ހިޖުރަކުރާ ފަރާތްތަކަށް ލިބިދީފައިވާކަން ފާހަގަ ކޮށްލަން ޖެހެއެވެ.\nހަމައެހެންމެ, 1964 އިން 2008 އާއި ހަމައަށް އިންޑިޔާ ނަސްލަށް ނިސްބަތްވާ 4.61 ލައްކަ ތަމަޅައިންނަށް ވަނީ އިންޑިޔާގެ ރައްޔިތުންނަށް ވުމަށް ހުއްދަދީފައެވެ. މިހާރުވެސް ލަންކާއަށް ނިސްބަތްވާ 95,000 ރެފުއުޖީން, ޓަމިލް ނާޑޫގައި ދިރިއުޅެމުން ދެއެވެ. އިންޑިޔާގެ ޓަމިލްނާޑޫ ސަރުކާރުން އެމީހުން ހާލަތުބަލައި އެހީތެރިވަމުންދާއިރު, އިންޑިޔާގެ ރައްޔިތަކަށް ވުމަށް ޝަރުތު ހަމަވާ ހިސާބުން އެއެންމެންނަށް އިންޑިޔާގެ ރައްޔިތަކަށް ވުމުގެ ފުރުޞަތު ލިބިގެންދާނެއެވެ.\n1962 އިން 1978 އާއި ދެމެދު ދެ ލައްކަ އަށްވުރެ ގިނަ އިންޑިޔާގެ ނަސްލަށް ނިސްބަތްވާ ބަރުމާގެ ރައްޔިތުންވަނީ އިންޑިޔާގެ އެކި ކަންކޮޅުގައި ވަޒަންވެރިވެފައެވެ. އެމީހުން އިންޑިޔާއަށް ހިޖުރަކޮށްފައިވަނީ އެމީހުންގެ ވިޔަފާރިތަކާއި, މުދާތައް ބަރުމާގެ ސަރުކާރުގެ ދަށަށް ގަދަކަމުން ގެނެސް ދިރިއުޅެވޭނޭ ގޮތެއް ނެތުމުގެ ސަބަބުންނެވެ.\n1965 އަދި 1971 ގެ ހަނގުރާމާގައި އެކިތަންތަނަށް ހިޖުރުކޮށްފައިވާ ފަރާތްތައް އަލުން އަނބުރާ އިންޑިޔާއަށް ގެނައުމަށް މައި ސަރުކާރުން ވަނީ ގުޖުރާތް އަށާއި ރާޖަސްތާން ސްޓޭޓަށް 2005 އަދި 2006 ގައި ދެ އަހަރުދުވަހަށް ހާއްސަ ހުއްދަ އެއް ދީފައެވެ. މީގެ ސަބަބުން އަލުން އަނބުރާ އިންޑިޔާއަށް ހިޖުރަކުރި ފަރާތްތަކަށް އިންޑިޔާގެ ރައްޔިތުކަން ދިނުމުގެ ޤާނޫނީ ބާރު މި ދެ އަވަށަށް ލިބިގެން ދިޔައެވެ.\nސީއޭއޭއަށް ގެނެވުނު އިސްލާހް ބޭރު ގައުމެއްގެ އެއްވެސް ދީނީ ޖަމާއަތަކަށް ޓާގެޓް ކޮށްފައެއް ނުވެއެވެ. އެ އިސްލާހުން ލިބިގެންދަނީ ހިޖުރަކޮށްފައިވާ ފަރާތްތަކަކަށް އިންޑިޔާގެ ރައްޔިތަކަށް ވުމުގެ ހައްޤެވެ. މި ގޮތުން އިންޑިޔާ ރައްޔިތަކަށް ވެވޭނީ މިޤާނޫނުގެ ދަށުން ހެދިގެންދާ ގަވާއިދުތަކުގެ ތެރެއިން ރައްޔިތަކަށް ވުމަށް ޝަރުތު ހަމަވާ ފަރާތްތަކަށް އެކަންޏެވެ.\nސީއޭއޭއަށް ގެނެވުނު އިސްލާހުން ދެކުނު އިރުމަތީގައި ދިރިއުޅޭ ގަބީލާތަކަށްވެސް އޭގެ އަސަރެއް ނުކުރާނެއެވެ. އެ ސަރަހައްދުތަކުގައި ހިޖުރަކޮށްގެން ދިރިއުޅޭ ފަރާތްތަކަށް އިންޑިޔާގެ ރައްޔިތަކަށް ވުމުގެ ފުރުޞަތު މި ޤާނޫނަށް ގެނައުނު އިސްލާހުން ލިބިގެންނުދެއެވެ. އެހެންކަމުން ގަބީލާތަކުގެ ތެރެއަށް ބޭރުބަޔަކަށް އައިސް ވަދެ ނުގަނެވޭނެއެވެ. އަދި މި ޤާނޫނުގެ ދަށުން ރައްޔިތަކަށް ވެވެނީ ހަމަ އެކަނި 2014 ގެ ޑިސެމްބަރު 31 ގެ ކުރިން އިންޑިޔާއަށް ހިޖުރުކޮށްފައިވާ ފަރާތްތަކަށް އެކަންޏެވެ. އެހެންކަމުން މި ޤާނޫނުން އިންޑިޔާގެ ރައްޔިތަކަށް ވެވޭނީ, މިހާރުވެސް އިންޑިޔާއަށް ޚިޖުރަކޮށްގެ ދިރިއުޅެމުންދާ ފަރާތްތަކަށް އެކަންޏެވެ.\nއިންޑިޔާގެ ރަށްވެހިކަމުގެ ޤާނޫނަށް ގެނައި އިސްލާހަށް ފަހު، އިންޑިޔާ ރައްޔިތުންގެ ދަފްތަރެއް އެކުލަވާލަން އެގައުމުގެ ސަރުކާރުން ކުރަމުންދާ މަސައްކަތާއި މެދު ފާޑު ކިޔުންތައް އަމާޒު ވަމުން ދާތީ އެކަމުގެ ހަގީގަތް ހާމަކުރުމަށް ސުވާލާއި ޖަވާބުތަކެއް ވަނީ އާންމުކޮށްފައެވެ. ތިރީގައި މިވަނީ އެގޮތުން އިންޑިޔާގެ ސަރުކާރުން ކަމުގެ ހަޤީގަތް ހާމަ ކުރުމަށް އާންމު ކުރި ސުވާލުތަކެވެ.\nއެން އާރު ސީ އަކީ އޭސީސީގެ ބައެއްތަ؟\nއެން އާރު ސީ ނުވަތަ ނެޝަނަލް ރެޖިސްޓަރ ފޯ ސިޓިޒަންސް އަކީ އިންޑިޔާ ރައްޔިތުންގެ ރަޖިސްޓްރީ އެވެ. އިންޑިޔާ ރައްޔިތުންގެ ގައުމީ ދަފްތަރެވެ. މިފަދަ ރަޖިސްޓްރީ އެއް މިހާތަނަށް އެކުލަވާލާފައިވަނީ ހަމައެކަނި އަސްސާމް އަވަށުގައެވެ. ސީއޭއޭ އަކީ ތަފާތު ގާނޫނެކެވެ. އަދި އެން އާރު ސީ ނުވަތަ ރައްޔިތުންގެ ގައުމީ ދަފްތަރަކީ ތަފާތު މަރުހަލާއެކެވެ. ސީއޭއޭ ނުވަތަ ރަށްވެހިކަމުގެ ގާނޫނަށް ގެނައި ބަދަލު ވަނީ މަޖިލީހުން ފާސްކުރުމާއި އެކު މުޅި ގައުމުގައި ތަންފީޒުކުރަން ފަށާފައެވެ. ނަމަވެސް ގައުމީ ދަފްތަރުގެ ގަވާއިދު ތަކާއި އެކުލަވާނޭގޮތް އަދި އޮތީ ކަނޑަނާޅައެވެ. އައްސާމް އަވަށުގައި ދަފްތަރުކުރުމުގެ މަރުހަލާ ގެންގޮސްފައިވަނީ ސްޕްރީމް ކޯޓުގެ އެންގުމަކާއި އެއްގޮތަށެވެ.\nއިންޑިޔާގެ މުސްލިމުން އެންއާރުސީ ނުވަތަ އޭސީސީ އާއި މެދު ކަންބޮޑުވާން ޖެހޭތަ؟\nއިންޑިޔާގެ އެއްވެސް ދީނެއްގެ އެއްވެސް ބަޔަކު ސީއޭއޭ ނުވަތަ އެންއާރުސީ އާއި މެދު ކަންބޮޑުވާކަށް ނުޖެހެއެވެ.\nއެންއާރުސީ އަކީ ވަކި ދީނަކަށް އަމާޒު ކުރެވިފައިވާ ކަމެއް ތަ؟\nނޫން. އެންއާރުސީ އަކީ އެއްވެސް ދީނަކާއި އެއްވެސް ގުޅުމެެއް އޮތްކަމެއް ނޫނެވެ. މިއީ އިންޑިޔާގެ ހުރިހާ ރައްޔިތުންނަށް އޮތްކަމެކެވެ. މިއީ އިންޑިޔާގެ ރައްޔިތުންގެ ދަފްތަރެވެ. އިންޑިޔާގެ ކޮންމެ ރައްޔިތެއްވެސް މި ދަފްތަރުގައި ހިމެނޭނެއެވެ.\nދަފްތަރުގައި ނަން ހިމެނުމާއި ނުހިމެނުން އެމީހަކު ގަބޫލު ކުރާ ދީނެއްގެ މައްޗަށް ބިނާވެދާނެތަ؟\nނޫން. އެންއާރުސީ އަކީ ދީނާއި އެއްވެސް ގުޅުމެއް ވާކަމެއް ނޫން. ދަފްތަރުގައި ނަން ހިމަނަނީ އެމީހަކު އުޅޭ ދީނަކަށް ބަލައިގެން ނޫނެވެ.\nއެންއާރުސީގައި ނަން ހިމަނާއިރު, އިންޑިޔާގެ ރައްޔިތެއްކަން އަންގައިދޭ ހެކި ދައްކަންޖެހޭނެތަ؟\nއެންއާރުސީގެ މަސައްކަތް ފެށުމަށްޓަކައި މިހާތަނަށް އެއްވެސްގޮތަކަށް އާންމުކޮށް އަންގައި އިއުލާން ކޮށްފައި ނުވާނެއެވެ. އަދި އިންޑިޔާގެ ރައްޔިތެއްކަން އެންގުމަށް ހެކި ހުށަހަޅަންވެސް ނުޖެހޭނެއެވެ. އެއީ ދަފްތަރުގައި އިންޑިޔާގެ ހުރިހާ ރައްޔިތުންގެ ނަން ހިމެނުމަށް ކުރާ މަސައްކަތެކެވެ. އާންމުކޮށް އެހެން ފޯމުތައްވެސް ފުރަން ބޭނުން ކުރާ އައިޑެންޓިޓީ ކާޑު ނުވަތަ އެފަދަ އެނޫންވެސް ލިޔުމެއް ދެއްކުމުން ލިސްޓުގައި ނަން ހިމެނިގެންދާނެއެވެ.\nރައްޔިތެއް ކަން ނިންމަނީ ކިހިނެއް؟ އެއީ ސަރުކާރުގެ އަތްމަތީގައި އޮތްކަމެއްތަ؟\nރައްޔިތެއް ކަން ނިންމާނީ ރަށްވެހިކަމުގެ ގަވާއިދު 2009 އާއި އެއްގޮތްވާ ގޮތުގެ މަތިންނެވެ. މި ގަވާއިދުތައް އެކުލަވާލާފައި ވަނީ 1955ގެ ރަށްވެހިކަމުގެ ޤާނޫނުގެ ދަށުން, އެއާއި އެއްގޮތަށެވެ.\nއިންޑިޔާގެ ރައްޔިތެއްކަން ކަށަވަރު ކުރުމަށް މައިންބަފައިންގެ ތަފްސީލު ހާމަކުރަން ޖެހޭތަ؟\nއަމިއްލަ އުފަންދުވަހާއި, އުފަންވި ތަން ހާމަ ކުރުމުން ފުދެއެވެ. އެފަދަ މައުލޫމާތެއް ނެތިއްޖެ ހާލަތެއްގައި މައިންބަފައިންގެ އުފަން ދުވަހާއި, ތަން ހާމަ ކުރަންޖެހޭނެއެވެ. ނަމަވެސް މައިންބަފައިންގެ އެއްވެސް ލިޔެކިޔުމެއް ހަވާލުކުރާކަށް ނުޖެހޭނެއެވެ. އުފަންދުވަހުގެ މައުލޫމާތު ފަދަ މައުލޫމާތު ފަސޭހަ ކަމާއި އެކު ހާމަކުރެވޭ ގޮތް ހެދުމަށް ވީހާވެސް ގިނަ ބާވަތްތަކުގެ ލިޔެކިޔުންތައް އެއީ އެކަމަށް އެކަށޭނެ ލިޔެކުންތައް ކަމަށް ކަނޑައެޅޭނެއެވެ.\n1971 ގެ ކުރިންވެސް އިންޑިޔާގެ ނަސްލަށް ނިސްބަތްވާ މީހެއްކަން ސާބިތުކޮށްދޭން ޖެހޭތަ؟\nނޫން. އަދި 1971 ގެ ކުރިންވެސް އިންޑިޔާގެ ނަސްލަށް ނިސްބަތްވޭތޯ ޔަގީން ކުރުމަށް މައިންބަފައިންގެ އެއްވެސް ލިޔެކިޔުމެއްވެސް ހުށައަޅަށް ނުޖެހޭނެއެވެ.\nއެހާ ފަސޭހައިން ކާކުކަން ޔަގީންކޮށް ދަފްތަރުގައި ޖެހޭނަމަ, އައްސާމް އަވަށުގައި 19 ލައްކަ މީހުންނަށް އެކަމުގައި ދަތިތައް ކުރިމަތިވީ ކީއްވެ؟\nއައްސާމު އަވަށުގައި އެހެން ފަރާތްތަކުން ރަށްވެހިވުމުގެ މައްސަލައަކީ ވަރަށް ކުރީއްސުރެ ބޮޑު މައްސަލައެކެވެ. އެކަން ހުއްޓުވުމަށް 1985 ގައިވެސް މޫވްމެންޓެއް ނުވަތަ ހަރަކާތެއް ކުރިއަށް ދިޔައެވެ. އޭގެ ފަހުން ރަޖީވް ގާންދީގެ ސަރުކާރުގައިވެސް މި މަސައްކަތް ކުރެވުނެވެ. އެހެންކަމުން އޮޅުވާލައިގެން އެއަވަށުގައި ރަށްވެހިންގެ ގޮތުގައި ތިބީ ކޮންބައެއްތޯ ކަނޑައެޅުމަށް ބަލަންޖެހުނީ 25 މާޗް 1971ގެ ކުރިން އައްސާމް އަވަށުގައި ވަޒަންވެރިވީ ކޮންބައެއްތޯއެވެ.\nއެންއާރުސީ ގައި ރަޖިސްޓްރީ ކުރުމަށް ހޯދަން އުނދަގޫ ކުރީގެ ޑޮކިޔުމެންޓެއް ގެނައުމަށް އަންގަފާނެތަ؟\nއެފަދަ ޑޮކިޔުމެންޓެއް ހޯދުމަށް ނާންގާނެއެވެ. އާންމުކޮށް ބޭނުންކޮށް އުޅޭ ޑޮކިޔުމެންޓުން ފުދޭނެއެވެ. ސަރުކާރުން އެއްވެސް ރައްޔިތަކަށް ދަތިކުރުމުގެ ނިޔަތެއް ނެތެވެ.\nއެއްވެސް ލިޔުމެއް ނެތް ލިޔަންކިޔަން ނޭނގޭ މީހެއްނަމަ ހަދާނީ ކިހިނެއް؟\nއެފަދަ ހާލަތެއްގައި ހެއްކެއްގެ ގޮތުގައި މީހަކު ގެނެވިދާނެއެވެ. އަދި އިތުރު އެހެން ހެކިތަކާއި ދިރިއުޅޭ މުޖްތަމާޢުގައި އުޅޭ އެހެން ފަރުދުންގެ ކިބައިން އެމީހާގެ ރައްޔިތުކަން ކަށަވަރު ކުރެވޭނެއެވެ.\nއިންޑިޔާގައި ގިނައަދަދެއްގެ ބައެއް ވަނީ ގެދޮރުނެތި, ފަގީރު ހާލުގައެވެ. އެމީހުންނަކީ އެއްވެސް ތައުލީމެއްނެތި, އެމީހުންނަކީ ކާކުކަން އެނގޭނޭ ފަދަ އެއްވެސް ލިޔެކިޔުމެއް އޮތް ބައެއް ނޫނެވެ. އެމީހުންނަށް މިހާލަތުގައި ވާނީ ކިހިނެއް ހެއްޔެވެ؟\nމިއީ މުޅިއަކުން ހަގީގަތެއް ނޫނެވެ. އެމީހުންނަކީ ވޯޓުލުމަށާއި, ސޯޝަލް ޚިދުމަތްތައް ސަރުކާރުން ހޯދުމަށް ކާކުކަން އެނގޭނޭ ކޮންމެވެސް ގޮތެއް އޮތް ފަރާތްތަކެވެ. އެފަދަ ވޯޓުލުމަށާއި, އިޖްތިމާޢީ ޚިދުމަތްތައް ސަރުކާރުން ހޯދުމަށް އެމީހުން ރަޖިސްޓްރީ ކޮށްފައިވާ ލިޔެކިޔުންތަކަށް އެފަދަ ހާލަތްތަކުގައި ބެލޭނެއެވެ.\nއިންޑިޔާގައި ހިންގަމުންދާ ހަމަނުޖެހުންތަކަކީ ވަކި ބަޔަކު ސިޔާސީ މަންފާއަކަށް ކުރަމުންދާ ކަމެއް ކަމަށް އިންޑިޔާގެ ނޫސްތަކުން މައުލޫމާތު ދެއެވެ.\nމިރިޕޯޓަކީ އެއްފަރާތަކަށްޖެހިފައިވާ ރިޕޯޓެއްގެ އިތުރުން އިންޑިއާ ސަރުކާރުން ބޭނުންވާގޮތަށް މީހުންނަށް އޮޅުވާލަން ލިޔެފައިވާ ރިޕޯޓެއް. ސަތުޙު ޚަލީލަށްވުރެ ތިޔަކަމުގެ މައުލޫމާތު ލިިބޭ ފަރާތްތަކަކަށްވާނީ އިންޑިއާގެ ކަމާގުޅޭ ފަރާތްތައް. އެފަރާތްތަކުން ކންބޮޑުވާ މައްސަލައަށް އެއްވެސް އަލިއަޅުވާލުމެއްނެތި ހިތުހުރި އެއްޗެއް ލިޔެ އާއްމުކުރުމަކީ ނޫސްވެރިކަމުގެ ޒިންމާ އަދާކުރެވުނީ ކީ ނޫން.. ސަތުހުވިދާޅުވެ ބައްލަވަ ކީއްވެތަ މިކަމާގުޅިގެން އިންޑިއާގަ އެމުޒާހަރާ ކުރަނީ؟؟؟؟؟؟؟؟؟؟ އެސަބަބު ލިޔަން ނުކެރުނީ ކީއްވެ؟؟؟އެމްޑީޕީމީހުންވާނީ ހަތްފެނުން ކެއްކިޔަސް އެމްޑީޕީ މީހުނަށް..\nއިރު ނޫހުން މޯދީގެސަރުކާރު ކިތައްމެ ދިފާޢުކުރިޔަސް ބީޖޭޕީގެ މަކަރާއ ޙީލަތް ނުފޮރުވޭނެ. މިހެން ބުނީމާ ހަޖަމް ނުވެގެން ކޮމެންޓު ނުޖަހާނެ. މޯދީއަކީ މުސްލިމުންނާއި އިދިކޮޅު މީހެއްކަން އެންމެނަށް ޢެނގޭ. 2022 ވަނަ އަހަރަށް މުސްލިމުންގެ ވަސްވެސް އިންޑިޔާއިން ފޮހެލާނެކަމަށް އެއޮތީ ބުނެފަ. ގެރި ކަތިލާތީ މެރީ ކިތައް މުސްލިމުންތަ؟\nސަތުހު ހަބީބުގެ ދޮގު ރީނދޫ ރީދޫ ރިޕޯޓް


މިކައުންސިލްގެ ރަޖިސްޓްރީ ނަމްބަރG-4037 ވޭން ސިޓީލާ ނީލަމުގައި ވިއްކާލުމަށް ވަނީ ހަމަޖެހިފައެވެ. ނީލަން ފެށޭއަގަކީ -/15000ރ (ފަނަރަހާސް ރުފިޔާ)އެވެ. ހުށަހަޅާ އަގަށް އިތުރު ކުރެވޭ އެންމެ ކުޑައަގަކީ -/500ރ (ފައްސަތޭކަ ރުފިޔާ)އެވެ. ނީލަމުގައި ބައިވެރިވެލައްވާ ފަރާތްތަކުން ކޮންމެ ދުވަހެއްގެ 12:30 ކުރިން ވޭންގަތުމަށް ބޭނުންވާ އަގު ހުށަހެޅުއްވުން އެދެމެވެ. އަގު ހަށަހަޅުއްވަންވާނީ NL04 ފޯމް ފުރިހަމަކޮށް ފޯމް ސިޓީ އުރައެއްގައި ބަންދު ކޮށްގެންނެވެ. ނީލަން ހުށަހަޅާފޯމް މި އިދާރާގެ ކައުންޓަރުންނާއި،މި އިދާރާގެ ވެބުސައިޓު www.laamu.gov.mv އިން ލިބޭނެއެވެ.\nކޮންމެ ދުވަހަކު 12:30 އާ ހަމައަށް ހުށަހަޅާއަގު އެދުވަހެއްގެ 14:00ގައި މިއިދާރާގެ ނޯޓިސް ބޯޑާއި ފޭސްބުކު ޕޭޖުގައި ޢާއްމު ކުރެވޭނެއެވެ. ނީލަމަށް ހުށަހަޅާއަގު ޖެހިޖެހިގެން ރަސްމީ3ދުވަހު އެއްއަގެއް އޮވެއްޖެނަމަ އެއަގަކަށް ނީލަން ނިންމާ ލެވޭނެއެވެ.\nވޭނާއި ބެހޭ އިތުރު މަޢުލޫމާތު ހޯއްދެވުމަށް މިކައުންސިލްގެ ނަމްބަރ 6800713 އާއި ގުޅުއްވުން އެދެމެވެ.\nނީލަމުން ނަންގަވާ ވެހިކަލް ދޫކުރާނީ މިކައުންސިލަށް ފައިސާ ދެއްކެވުމަށް ފަހުގައެވެ. ނީލަން ނިމޭތާ ރަސްމީ7ދުވަހުގެ ތެރޭގައި ފައިސާ ނުދައްކައިފިނަމަ ނީލަން ބާޡިލް ކުރެވޭނެވެ.\nވޭނާއިބެހޭ އިތުރު މަޢުލޫމާތު\nރަޖިސްޓްރީ ނަމްބަރ: G-4037\nރަޖިސްޓްރީ ކުރި ތާރީޚް: 20-02-2006\nހަކަތައިގެ ވާވަތް : ޑީސަލް\nޖާގައިގެ ޢަދަދު: 08\nވީމާ، މިކަން ޢައްމުކޮށް އަންގާ އިޢުލާނު ކުރީމެވެ.\n- NL04 Form


ވަކި ވީމާ ކަލާ… މިހަޔާތާ މަގޭ…(10) – Esfiya\nޖަލީލުއަށް މާޒީގެ ދޮރުން ނިކުމެވުނީ ހަމަ ކުއްލިއަކަށްށެވެ. އޭރު ދެލޯ މަރައި ބާރުކޮށްގެން ހުރިއިރު ގަނެފައި ހުރި ބިރު އޭނާގެ މޫނުމަތިން ކިތަންމެ ރީއްޗެއް ކޮށްވެސް ހާމަވެއެވެ. ހަގީގަތަކަށް ބުނަނީނަމަ އޭނާއަށް އިތުރަކަށް އެކެހިވެރި މާޒީގެ މަންޒަރުތައް ބަލާކަށް ކެތެއް ނުކުރެވޭނެއެވެ. އެއަށް ބޮޑަށް އޭނާގެ ހިތަށް ދަތުވާން ފަށައިފިއެވެ. އޭރު އެއްވެސް އިހުތިޔާރަކާއި ނުލާ އޭނާގެ ލޮލުން ކަރުނައިގެ މުތީތައް ނިރަމުން ދިޔައެވެ.\n” ކާފަ.. ކާފަ..” ލޯ މަރައިގެން ހުރި ޖަލީލުއަށް ކުއްލިއަކަށް ޖޯލިން ތެދުވެވުނީ މުފީދާގެ އަޑަށްށެވެ. އޭނާއަށް ވަގުތުން ކޯތާފަތުގައި ރޮނގެން ހެން އެޅި ފައިވާ ކަރުނަތަށް ފޮހެލެވުނީ އަތުގައި އޮތް ސިޓީ އުރަވެސް ފުރަގަހަށް ލަމުންނެވެ. އެވަގުތު މުފީދާ އޭނާއާއި ދިމާލަށް ބަލަން ހުރި ގޮތުން އިސްޖަހައިލެވުނީ ކުށްވެރިޔަކު ފަދައިންނެވެ.\n” ކާފަ ރޮނީތަ؟” ޖަލީލުއާއި ދިމާލަށް ތޫނު ނަޒަރަކުން ބަލައިލަމުން މުފީދާ އަހައިލިއެވެ.\n” ނޫން.. ނޫން.. އެ އެ އެއި އެއީ އަސްލު މާ ބޮޑަށް ހަނދާން ވަނީ.. ކަތްދަ މަތިން ހަނދާންވަނީ.” ޖަލީލު ބުނި އެއްޗަކުން އެތެރެއިން ހެވުނެއް ކަމަކު އެކަން ނުދައްކާ މުފީދާ ހިނގައިގަތީ ޖަލީލު އެހަދަނީ ދޮގުކަން އެނގި ހުރެއެވެ. ޖަލީލުގެ މޫނުމަތިން ފެންނަމުން ދިޔަ އަސަރުތަކުން އެކަން ދެނެ ގަންނާކަށް މާ ގިނަ އިރެއް ނުވެސް ނެގިއެވެ. ކުރިއަށް ފިޔަވަޅެއް އަޅައިލުމަށް ފަހުގައި ވެސް މުފީދާއަށް ފަސް އެނބުރި އަނެއްކާވެސް ބަލައިލެވުނީ ޖަލީލު ” ދަރިފުޅާ” އޭ ކިޔައި ގޮވައިލުމުންނެވެ.\n” އާނ ކާފަ. ކިހިނެއް ވީ؟” މުފީދާ އަހައިލިއެވެ.\n” ކާފަ ވަރަށް ބޮޑު ވާހަކައެއް ދައްކަން ވެފަ އެބަ އޮތް.” ޖެހިލުންވެހުރެ ވެސް ޖަލީލު މަސައްކަތް ކުރީ މުފީދާއަށް ހަގީގަތް ހާމަ ކުރެވޭތޯއެވެ.\n” ކޮން ވާހަކައެއް؟” ކުރިއަށް ދެތިން ފިޔަވަޅު އަޅަމުން މުފީދާ އަހައިލިއެވެ. ޖަލީލަށް އަނެއްކާވެސް އިސްޖަހައިލެވުނީއެވެ. މިއީ ހަގީގަތް ހާމަ ކުރަން ރަނގަޅު ވަގުތެއް ނޫނޭ އޭނާގެ ހިތް ބުނަނީއެވެ. އަނެއްކޮޅުން މިދުވަސްކޮޅު މުފީދާގެ ދެމަފިރިންގެ ތުންފަތުގައި ދުވެލަ ދުވެލައި ހުންނަ ހިނިތުންވުމަކީ ވަގުތީ އެއްޗަކަށް ހަދާކަށް އޭނާ ބޭނުން ނުވަނީއެވެ.\n” ފަހުން…” ޖަލީލުގެ ދުލުން ބޭރުވީ ހަމައެކަނި މި ބަހެވެ. މުފީދާވެސް ޖަލީލުއާއި ދިމާލަށް ޝައްކުގެ ނަޒަރަކުން ބަލައިލަމުން މަޑުކުރުމެއް ނެތި ގޭތެރެއަށް ވަނެވެ. އޭރު ކޮނޑު މައްޗަށް “ޖައުފާނު” ރުކުގެ ކުރުބާ އިހަލެއް ލައިގެން ލިޔާގަތުވެސް އާދެއެވެ.\nދުވަސްތައް ފާއިތުވަމުން ގޮސް މުފީދާގެ ބަނޑަށް 8 މަސްވެއްޖެއެވެ. ވޭތުވެދިޔަ ފަސް މަސްތެރޭގައި އެކި ގޮތްގޮތުން މުފީދާމެންނަށް ހަގީގަތް ހާމަ ކުރެވޭތޯ އޭނާ މަސައްކަތް ކުރަމުން ދިޔައެވެ. ނިއުމާ އަނބުރާ އައިސްދާނެތީ އޭނަ އަބަދުވެސް ހުންނަނީ ބިރުންނެވެ. ނަމަވެސް އޭނާ ކުރި ހުރިހާ މަސައްކަތެއް ދިޔައީ ފުލުންނެވެ. ނިއުމާގެ ބިރުވެރި ހަބަރު ދީ އެދެމަފިރިންގެ އުފާތައް ފޭރިގަނެވެނީ އޭ އޭނާގެ ހިތް ބުނަނީ އެވެ. ނަމަވެސް އެވާހަކަ ނުބުނެ ހުއްޓާ ނިއުމާ އައިއްސްފިނަމަ އެދެވެނީ މާ ބޮޑު ހިތާމައެއް ކަން ވެސް އޭނާ ދަނެއެވެ.\nއެންެމެ ރަނގަޅު ވަގުތަކަށް އިންތިޒާރު ކޮށްކޮށް ހުރި ޖަލީލު ނުވެސްވިސްނާ ހުއްޓާ އެފުރުސަތު ލިބިގެން ދިޔައީ އެއްރެއެއްގެ ކެއުމުގެ ވަގުތުގައި ލިޔާގަތު ބުނި އެއްޗަކުންނެވެ.\n” ކާފަ. އަސްލު ހިޔެއް ނުވޭ ކާފަ އެއްބަސް ވާނެ ހެނެއް. އެކަމް ވެސް ކާފަ ހާސްނުވޭ ކާފަ ނުދަންޏާ އަހަރެންވެސް ނުދާނަން. މިހާރު މުފީދާގެ ބަނޑަށްވެސް 8 މަސްވީ. މުފީ މެން ރަށުގަ ހުރެއެއްނު މިއަތޮޅު އެންމެ މަޝްހޫރު ފޫޅުމާތް ކަމަނަ. މުފީގެ ފުރަތަމަ ފަހަރު ވީމަ އަހަރެން.. އަހަރެން ހިތަށް އެރީ އެރަށަށް ދާން ވިހަން ދެކަށް…” އެއީ ލިޔާގަތުގެ އެދުމެވެ.\n” ތީ ދެން ކާފަ ކައިރީ އަހާވަރުގެ ކަމެއްތަ؟ ކާފަވެސް ބޭނުމެއް ނޫން މިރަށުގަ.. މިގޭގަ އުޅޭކަށް..” ޖަލީލުއަށް އުފަލުން ގޮސް ފުންމައިގަނެވުނީ ހަގީގަތް ހާމަ ނުކޮށްވެސް ނިއުމާގެ ވަކިތަކުން ސަލާމަތް ވެވިދާނެ ފުރުސަތެއް ލިބުމުންނެވެ. ނަމަވެސް ލިޔާގަތުއަށް ހައިރާންވެފައި ބަލަން ހުރެވުނީ މިރަށުން ބޭރަށް ދާ ވާހަކަ ބުނުމުން ޖަލީލު ފުމެން ފެށުމުންނެވެ. ލިޔާގަތު ހަނދާން ހުންނަ ފެށީއްސުރެ ޖަލީލު ދުވަހަކުވެސް ރަށުން ބޭރަށް ގޮސްފައެއް ނުވެއެވެ. ރަށުން ބޭރަށް ދާ ވާހަކަ ދެއްކިޔަސް އޭނާ ފާޅުގައި ދެކޮޅު ހަދާނެއެވެ.\n” ކާފަ އަސްލުވެސް ތިހުރީ މިރަށް ދޫކޮށް ފަ ދާ ހިތުންތަ؟” ގަބޫލް ނުކުރެވިފައި ހުރެ ލިޔާގަތުއަށް އަހައިލެވުނެވެ. ޖަލީލުއަށް ބުނެވުނު ބަސް މަތިން ހަނދާން ވެވުނީ ދެނެވެ.\n” އެއީ އަސްލު.. އަސްލު ކާފަޔަށް ހީވަނީ މިކޮޅުގަ މުފީދާ އެކަނި ވިހައިގެން އުޅެން ވަރަށް އުނދަގޫވާނެހެން. މިހާރުވެސް އެޔޮއް ބޮޑު ބަނޑާއިއެކު އެފަކީރު އުޅޭގޮތް ކާފަޔަށް ވުރެ ރަނގަޅަށް އިނގޭނެ މީހަކު ނުހުންނާނެ. އެމަންޖެޔަށް އެމަންޖެގެ މަންމަމެންގެ އެހީތެރިކަން ލިބެއްޖިއްޔާ މާ ރަނގަޅެއްނު. ކާފަވެސް މިހާރު މިހުރީ މުސްކުޅި ވެފަ. އަބަދު އެއްގެޔެއްގަ ތާށިވެގެން ހުރީމަ ކާފަގެ ހިތަށްވެސް ހަމަޖެހުމެއް ނުލިބޭނެއްނު ދޯ.” މޫނުމަތިން ހަމަޖެހުމުގެ ކުލަވަރު ފާޅު ކުރަމުން ޖަލީލު ބުންޏެވެ. ލިޔާގަތު ހިނިތުންވެލާފައި އެހެން ދޯ އޭ ބުންޏެއް ކަމަކު މުފީދާގެ ހިތްް އެވާހަކަތައް ގަބޫލް ކުރާކަށް ނޭދުނެވެ. ނިއުމާ ރަށުން ފިލައިގެން ދިޔަފަހުން ޖަލީލުގެ އަމަލަށް އައިސްފައިވާ ބަދަލުތައް އޭނާއަށް ވަނީ ފާހަގަ ކުރެވިފައެވެ.\nއޭގެ ދެތިން ދުވަސް ފަހުން ޖަލީލުއާއި ލިޔާގަތުގެ ދެމަފިރިން މުފީދާގެ ވަޒަނަށް ބަދަލުވިއެވެ. އާމިނާއި މުހައްމަދު ފުޅުވެސް އެކަމާއި އުފަލުން އުޅުނިއިރު ހީވަނީ އެހެން ކަމެއް ވެގެން އުޅޭ ހެންނެވެ. ނިއުމާގެ ކަޅު ހިޔަނިން ސަލާމަތްވީ އޭ ހިތައި ޖަލީލުވެސް ހުރީ ނުލާހިކު އުފާވެފައެވެ. އުފާލާއި ހިތްހަމަ ޖެހުމުގައި ބަނޑުގައި އޮތް ދަރިފުޅާއިއެކު ދިރިއުޅެމުން ދިޔަތާ9މަސް ވީ ތަނާހެން އެދަރިފުޅު ދުނިޔެއަށް ނޭވާ ލިއެވެ. ފުރިހަމަ ސިއްހަތެއްގައި އޮތް އެލޯބި ލޯބި ފިރިހެން ދަރިފުޅު އަތުގައި ބީހިލުމާއިއެކު ޖަލީލުގެ ލޮލުން ހުސްވުމެއް ނެތި ކަރުނަ ފައިބައި ގަތެވެ. އެންމެ ފަހުން ނިއުމާ އޭނާގެ އާއިލާއާއި އުމުރަށް ވަކިވީކަމުގެ ފެހި ސިގްނަލް ލިބިގެން ދިޔައެވެ.\nލިޔާގަތުގެ ދެމަފިރިންވެސް އުފަލުން ގޮސް އެކުއްޖާގެ ގައިގާ އޮޅުލައި ބައްދާލާއިރު ހީވަނީ އެހެން ކަމެއް ވެގެން އުޅޭ ހެންނެވެ.\n” މީ އަހަރެން ކޮންމެހެން މުފީ އާ ދޭތެރެ ޝައްކު ކުރާތި ބުނާ އެއްޗެއް ނޫން. ހަމަ މުފީއަށް ރަނގަޅަކަށް ބުނާ އެއްޗެއް. ފަހަރެއްގަ މުފީދާ ހީކޮށްފާނެ މިހާރުގެ އަނބިން ހީކުރާ ގޮތަށް ދަރިއެއް ލިބުމަށްފަހު ބޭވަފާތެރި ވިޔަސް މަށަކީ ވަރި ކުރެވޭހައި ހިތްވަރު ގަދަ ފިރިއެއް ނޫނޭ. އެކަމް ހަނދާން ކުރާތި! ބޭވަފާތެރި ވެއްޖިއްޔާ އަހަރެންނެއް މަޑަކުން ނުހުންނާން. ކައިވެނީގެ ވޭތުވެދިޔަ 1 އަހަރު ތެރޭގަ މުފީ އަހަންނަށް ވި ވަފާތެރިކަން އަބަދަށްވެސް ދިގު ލަންޖެހޭނެ.އަހަރެން އަބަދުވެސް މުފީއަށް އިތުބާރު ކުރަން. އެކަމްވެސް އިންސާނާގެ ހިތަކީ ބަދަލު ވާ އެއްޗަކަށް ވުމުން މިހެން މިބުނީ. އަދި އަބަދުވެސް ހަނދާން ބަހައްޓަތި. އަހަރެންގެ މުސްކުޅި ކާފަގެ ހިތު ޖެހޭ ވަރުގެ ބަހެއް ނުބުނާތި. ބުނެފިނަމަ އަހަންނަކަށް އަމިއްލަ ނަފްސަށް ބާރެއް ނުފޯރުވޭނެ.” ލިޔާގަތު އެދުވަހުގައި މުފީދާ ކައިރީގައި ބައިންދަމުން ބުންޏެވެ. މުފީދާ ބޯ ޖަހައިލީ އެނަސޭހަތްތައް ކިތަންމެ ރަނގަޅަށްވެސް ގަބޫލް ކުރެވޭތީއެވެ. އެއީ އޭނާވެސް ބޭނުންވާ ގޮތެވެ.\nލިޔާގަތުއާއި މުފީދާގެ އެލޯބިލޯބި ފިރިހެން ކުއްޖާއަށް އޭގެ އެއްހަފްތާ ފަހުން ނަން ކިޔިގެން ދިޔައެވެ. އެލޯބިލޯބި ކުއްޖާގެ ނަމަކަށް ލިޔާގަތު ހަމަޖެއްސީ ލުފްޝާންއެވެ. އެނަން މުޅި އާއިލާ އެންމެންނަށް ކަމުދިޔައީއެވެ.\n” ދަރިފުޅާ. މަދަރުސާއަށް ދާން އާދެބަލަ އަވަހަށް. ގަޑި ޖެހެނިއްޔޭ.” ބަދިގޭ ތެރޭގައި ހުރެފައި ބާރަކަށް މުފީދާ ގޮވަމުން ދިޔައެވެ.\n” ދަރިފުޅާ ލުއްކޯ. ލުއްކޯ.” އެތެރެއިން ޖަވާބެއް ނުލިބުމުން މޭޒުމައްޓަށް ތަށިތައް ނަގަމުން ދަކުރާރުކޮށް މުފީދާ ގޮވަން ފެށިއެވެ.\n” ޔަގީނޭ އަދި ނުވެސް ތެދުވާނެކަން. ” ދުސް ތަޅާލަމުން މިހެން ބުނެފައި މުފީދާ ބަދިގޭގެ ދޮރުން ނިކުންނަން އުޅެނިކޮށް ފެނުނު މަންޒަރުން މަޑުޖެހިލެވުނީއެވެ.\n” ދަރިފުޅު ކީއް ކުރަން ހޭލާ؟ ފަތިސް ނަމާދު ކޮށްގެން ނުނިދަނީ ދޯ. ދޮންބެ އަދިވެސް ނުހޭލާ ދޯ. މާޝް ” ބަދިގޭ ދޮރު މަތީގައި ހުރި3އަހަރުގެ ކުއްޖާއާއި މުފީދާ ވާހަކަ ދެއްކިއެވެ. އެކުއްޖާ ދޮންބެ ނިދާފަހޭ އެހުމުން ބޯ ޖަހައިލިއެއް ކަމަކު އަނގައިން އިތުރު ބަހެއް ނުބުނެވެ. މުފީދާ އެކުއްޖާގެ ބޮލުގައި ފިރުމާލަމުން ކާން އިށީނނާށޭ ބުންޏެވެ.\n” މަންމާ. މަ ވެސް ބޭނުން މަދަރުސާއަށް ދާން. ” ހިނގައިގަންނަން އުޅެފައިވެސް ހުރި ފިޔަވަޅު މަތީގައި މުފީދާއަށް ހުރެވުނީ އެކުއްޖާ ބުނެލި އެއްޗަކުންނެވެ.\n” އަޅެ… މަންމަގެ މާޝް ގަނޑާ…” ހިނި އައިވަރުން މާޝަލްގެ ކޮނޑުގައި ހިފައިލަމުން މުފީދާއަށް ބުނެވުނެވެ.\n” ދޮންބެ ބުނީ މާޝަލް އަކީ އަންހެން ނަމެކޯ. ދެން އަދި ބުނި މާޝް ކިޔަންޔާ ހީވަނީ މަންމަގެ އަންހެން ކުއްޖާ ހެންނޯ. އަދި ބުނި މާޝަލް ދޮންވެފަ ހިކިވެފަ ހެއާ ބްރައުން ވީމަ ކުދިންވެސް މާޝަލްއާ ދިމާކުރެޔޯ.. ” ތުންގަނޑު އޫ ކޮށްލަމުން މާޝަލް ބުންޏެވެ.\nއެއީ އަސްލު ދޮންބެ ޖޭ ވަނީ ދަރިފުޅު ދޮންވީމަ ރީތިވީމަ… މަންމަޔަށް ހާދަ ރީތިވެގެންނޭ ދަރިފުޅަށް މާޝަލް ކީ… ދޮންބެ ކިޔާ އެއްޗަކަށް އަޅާނުލާ.. މަންމަގެ ލޯބި ލޯބި މާޝަލް އަކީ ބަސްއަހާ ކުއްޖެއްނު ދޯ..\nދެން.. ދަރިފުޅު މަދަރުސާއަށް ދާހިތް ވަނިއްޔޭ؟ މަންމަގެ ދަރިފުޅު އަދި ސްކޫލަށް ދާވަރެއް ނުވެއޭ. އަދި އެންމެ3އަހަރޭ ވީ… މިހާ އަވަހަށް ސްކޫލަށް ދަންޏާ އަވަހަށް ކާފަޔަކަށް ވާނީ އެއްނު. ފުރަތަމަ ދޭބަލަ މަންމަގެ ދޮން ދޫނި ސައިބޯން.. އެކަމް ދަރިފުޅު ބޭނުމިއްޔާ ސައިބޮއިގެން އަލިފް ބާ ކިޔަވާ ފޮތް ހިފައިގެން އިނދެ އިނގޭ… މަންމަ އަންނާނަން ދޮންބެ ހޭލައްވާލާފަ އިނގޭ… ” މުފީދާ އޭނާގެ ހަގު ދަރިފުޅުގެ ބޮލުގައި ވަރަށް ލޯބިން ފިރުމާލަމުން މިހެން ބުނެލުމާއިއެކު ކިޔަމަންތެރި\nކަމާއިއެކު މާޝަލް ގޮސް ގޮނޑީގައި އިށީނީ ސައިބޮއި މަށްޓަކައިއެވެ.\nމުފީދާވެސް އަވަސް އަވަހަށް ކޮޓަރިއަށް ވަތް އިރު ލުފްޝާން އޮތީ ފެންވަރައިގެން ތުވާއްޔާއިއެކު ނިދާފައެވެ. މުފީދާ ގަދަކަމުން ކަހަލަ ގޮތަކަށް ލުފްޝާން ނަގައި ތައްޔާރުކޮށް ސައިހަދައިގެން މަދަރުސާއަށް ގެންދެވުނު އިރު ޓީޗަރ ކިޔަވައިދޭން ފަށައިފިއެވެ. އެއީ ކޮންމެ ދުވަހުގެވެސް އާދައެވެ. މުފީދާއަށް ހަޅޭއްލަވައި ނުގަނެވެއްޖިނަމަ އޮތްތަނުން ހިއްލާލަންވެސް ލުފްޝާން ހިތަކަށް ނާރާނެއެވެ. އަދި މޮޅު ތަންކޮޅަކީ ފެންވަރައިގެން ނިކުމެވޭ އިރު މުފީދާއަށް އެތާގައި ނުހުރެވިއްޖެނަމަ އަނެއްކާވެސް ނިދާފާނެއެވެ.\nނަމަވެސް މާޝަލްއަކީ އޭގެ އިނދިކޮޅެވެ. ފަތިސް ނަމާދަށްވެސް ކާފަ ހޭލާ އުޅޭ އަޑަށް މާޝަލް ހޭލައެވެ. އަދި ހަމައެހެންމެ ކާފަ ނަމާދު ކުރާ ތަން ފެނެއްޖިނަމަ ފަހަތުން އައިސް ކާފާއާއި ބައިވެރި ވާނެއެވެ. މީހަކު އޭނަ ކައިރީގައި މިވަނި ކަމެއް ކުރާށޭ އެވަނި ކަމެއް ކުރާށޭ ކިޔާފައި އާދޭސް ކުރާކަށް ނުޖެހޭނެއެވެ. އެއްފަހަރު ބުނުމުން އޭނާއަށް ފުދޭނެއެވެ. މުފީދާ އަބަދުވެސް ބަލަނީ އެދެކުދިން ހަމަ ހަމަ އަށް ގެން ގުޅެވޭތޯއެވެ.ތަރުބިއްޔަތު ކުރުމުގަިއވެސް ވަކި ކުއްޖަކަށް ތަފާތު ކޮށްފައެއް ނުވެއެވެ. އެހެނަސް ދެކުދިންގެ އަމަލާއި އުޑާ ބިމާ ހައި ތަފާތެވެ.\nމިފަދަ އެތައް ހިޔާލެއްގައި ހުރެ ގޭގެ ދޮރާއި ހަމައަށް އެރުމާއިއެކު މާޝަލް އުނގަށް ލައިގެން ގޭގެ ބޮޑު ކޮޓަރީގައި އެލުވާފައިވާ އުނދޯއްޔެއްގައި އިން އަންހެން މީހާ ފެނުމުން މުފީދާއަށް ބަލަން ހުރެވުނީ މިއީ ހުވަފެނެއްތޯ ސުވާލު އުފެދިފައެވެ. އެއީ އެމީހަކު މަރުވީކަމަށް އޭނާ ގަބޫލް ކުރި އިންސާނާއެވެ.އެއީ ހަމަ އޭނާގެ….\nA salaam… Inshaa allah b4 1 wyk up kurevijje…. Enjoy nd lyvacmmnt.. kmme cmmntehvx balaigannanan Insha allah.. So tell me hw u fyl…\nNd HAPPY TEACHERS day to all especially to all de Teachrs…\nv nice and touching\nE myhaa gandu aiy tha anekka… Varah reethi mi story… Next part kon irakun???\nLets c dw… thnkxxx… nxt prtvx vrh vrh vrh avahah Insha allah… Kyp waitin..\nNiuma gandu aee dhw…vvv foohivey….???\nLets c dw… thnk yuhh..\nFoari hure eii nun vaahaka Liyan\nEhkoh nunin mn yaa nuliyebala\nNuliye veny keeiive gn kan vx bunyma dhw igeny\nVaahaka kiyaahithun keii madhuvefa mithibeny\nއެ ތޫފާނީ ރޭ (2)\nބިރުވެރި ލޯބި July 1, 2017